য়ো য়ো হানী সিং আৰু বেবী ডোলত হেৰা‍ই যোৱা কালীয়াৰ আৰ্তনাদ (ধনজিৎ কুমাৰ শৰ্ম্মা) - সাহিত্য ডট অৰ্গ\nঢুলীয়া কি বুজা‍ই কোৱা নিষ্প্ৰয়োজন; গাঁৱে-ভূঁয়ে পূজা‍ই-পাৰ্বনে ঢু‍লীয়া নামনি অসমৰ কৃষ্টি-সংস্কৃতিৰ এটা অবিচ্ছেদ্য অংগ। এ‍ই ঢুলীয়াৰ লগতে ‘কালি’ (বা কা‍ইলা) বোলা বাদ্য এবিধো আছে। কালিৰ কৰুণ সুৰে মন-প্ৰাণত নিজস্বতাৰ জোৱাৰ তোলে, দেহবিচাৰৰ বিৰহ সুৰৰ লহৰ সানে। আগৰ দিনত নামনি অসমৰ ছোৱালীৰ বিয়া ‘কালি’ অবিহনে অসম্পূৰ্ণ (যেনকৈ এতিয়া হানী সিং নবজালে নহয়)। অতি উচ্চমানৰ বাদ্য ‘কালি’- জীৱনযোৰা সাধনাৰেহে আয়ত্ব কৰিব পাৰি। সময়ৰ সোঁতত এতিয়া মাত্ৰ আঙুলিৰ মূৰত গ‍ণিব পাৰা কে‍ইজনমানহে ‘কালি’ বজোৱা শিল্পী বা ‘কালীয়া’ আছে। তেনে এজন শিল্পী– শ্ৰীমান নিৰঞ্জন দাস, নলবাৰী জিলাৰ কৈহাটী গাৱৰ বাসিন্দা শ্ৰী দাসে কালি বজায়ে জীৱন নিৰ্বাহ কৰিছিল। অসমৰ গাঁৱে-ভূঁয়ে ‘কালি’ বজোৱা, আকাশবাণী গুৱাহাটীত ‘কালি’ পৰিবেশন কৰা, আনকি দিল্লী আৰু মুম্বা‍ইৰ কেবাটাও অনুস্থানত ভাগ ল’বলৈ সুযোগ পোৱা শ্ৰীদাসৰ অৱস্থা আজি অত্যন্ত দুঃখজনক। দুৰাৰোগ্য কৰ্কট ৰোগত আক্ৰান্ত শিল্পীজনাৰ ঘৰত আজি এমুঠি ভাতৰ বাবে হাহাকাৰ। দিন-হাজিৰা আৰু ঢুলীয়াৰ লগত যোৱা দুই পুত্ৰৰ উপাৰ্জন পিতৃৰ চিকিৎসাৰ বাবে এপাচি শাকত এটা জালুকৰ সমানো নহয়৷ যি সময়ত চৰকাৰে নানা ‘জ্যোতি’ আঁচনিৰ উদাত্ত কণ্ঠেৰে ভোটবেংকৰ নিৰ্লজ্য ৰাজনীতিত লিপ্ত, সে‍ইসময়তে কোনো সাহাৰ্য্যয়ে লভিবলৈ সক্ষম নোহোৱা শ্ৰীদাস কেৱল মৃত্যুপথৰ যাত্ৰী। দিনেনিশা‍ই অতীতৰ কালিৰ সুৰ ৰোমন্থন কৰি কালৈয়ো আক্ষেপ নাৰাখি নিজৰ অৱস্থাৰ বাবে ভাগ্যকে দোষী কৰা ৬০ বছৰীয়া শিল্পীজনে সম্পূৰ্ণৰূপে হেৰুৱা‍ই পেলা‍ইছে জীৱন যুদ্ধৰ মানসিক শক্তিকণ। চৰকাৰী শিল্পীপেঞ্চন আৰু বাঘা বাঘা বেচৰকাৰী অনুস্থানৰ সাহাৰ্যৰ বাবে প্ৰয়োজনীয় মানপত্ৰ, কাগজ-পাতি যোগাৰ কৰিবলৈ তেখেতৰ শক্তি না‍ই, আমোলা বিষয়াৰ ফা‍ইলৰ মাজত সোমা‍ই পৰিবলৈ তেখেতৰ হাতত সময় কম। তেখেতৰ কৰ্মৰাজি আৰু বৰ্তমান দুৰাৱস্থাৰ বিষয়ে অসমীয়া, ইংৰাজী কেবাখনো কাকতত প্ৰকাশ পা‍ইছে যদিও আজিলৈ চৰকাৰ বা কোনো অনুস্থানে‍ই তেখেতক সহায় কৰিবলৈ আগবাঢ়ি অহা না‍ই।\nযি সময়ত আমি লাখ লাখ টকা বাজেটৰ শিল্প-সংস্কৃতিৰ উৎসৱ পাতো, সাংস্কৃতিক সন্ধিয়াত নামী-দামী শিল্পীক আমন্ত্ৰণ জনাওঁ, শিল্প ঐতিহ্য ৰক্ষাৰ নামত লাখটকাৰে শিল্পীৰ প্ৰস্তৰ মুৰ্তি সাঁজো, চৰকাৰী বন্ধ দিয়া হয়- সে‍ই সময়তে তিলতিলকৈ মৃত্যুৰ গৰাহলৈ যোৱা এ‍ই শিল্পীজনাৰ খবৰ এটি ল’বলৈ আমি সক্ষম নহওঁ। কাৰণ? তেখেতৰ গ্লেমাৰ না‍ই, তেখেতৰ ‘কালি’ৰ গ্লেমাৰ না‍ই! অত্যাআধুনিক প্ৰযুক্তিয়ে মুহুৰ্ততে ‘খেল সলনি’ কৰি দিব পৰা তেখেতৰ বাদ্যই হয়তো এদিন বিশ্বস্তৰত খোপনি পুতিবলৈ সক্ষম হ’ব- কিন্তু তেতিয়ালৈ কিজানি তেখেত নাথাকিব! পিছে তেতিয়া তেখেতক শ্ৰদ্ধাঞ্জলি জনাবলৈ আমোলা বিষয়া আৰু বাঘা বাঘা বেচৰকাৰী অনুস্থান আৰু সংস্থাৰ অভাৱ নহ’ব; পিছে জীৱন কালত তেখেতক মাত লগাবলৈ যোৱা, তেখেতৰ চিকিৎসা আৰু এমুঠি ভাতৰ বাবে আগবাঢ়ি অহা কোনো ব্যক্তি বা সংস্থায়ে‍ই না‍ই।\nএয়া‍ই আমি – আমাৰ সমাজ, সাধাৰন জনগন। সততে ৰাজনীতি আৰু চৰকাৰক দোষ দি শান্তি লভা আমি সাধাৰন মানুহখিনিয়ে পূজা বিহুৰ নামত দান বৰঙণি, মুৰ্ত্তি, ভোগ, কাপোৰ দান দি, ছাগলী-ম’হ বলি দি দায়িত্বশীল নাগৰিক হিচাপে মানসিক প্ৰশান্তি লভো পিছে নিজৰ স্থানীয় সংগীত, শিল্প, শিল্পীকে এনেদৰে অৱহেলা কৰি আহিছোঁ। আনকি বাহিৰাগত “অপঃসংস্কৃতি’’ক কঠোৰ সমালোচনাৰে ঠকা সৰকা কৰা কাগজৰ বাঘ বুদ্ধিজীৱীসকলো এ‍ই বা এনে বিষয়ত নিমাত।\nএয়া এক সামাজিক কু-দৃষ্টান্ত, যাক প্ৰকৃত ইতিহাসে হয়তো কেতিয়াও ক্ষমা নকৰে। শ্ৰীমান দাসৰ কৰুণ পৰিসমাপ্তিৰ উদাহৰণ ‘কালি’ বাদ্যৰ বাবেও মৃত্যুঘণ্টা। তেখেতে কোনো নতুন শিল্পীকে কালিৰ প্ৰতি আগ্ৰহী কৰিবলৈ সক্ষম নহ’ল, তাৰ বাবে দায়ী কোন? ২১ শতিকাত কোনো শিল্পীয়ে‍ই তেখেতৰ দৰে কৰুণ সমাপ্তি নিবিচাৰে, সকলোৱে বিচাৰে মাত্ৰ হানী সিঙৰ দৰে গ্লেমাৰ আৰু ৰাষ্ট্ৰীয়-আন্তঃৰাষ্ট্ৰীয় মৰ্য্যদা; আমি সামাজখনে নিৰঞ্জন দাসক উপযুক্ত মৰ্য্যাদা দিবলৈ সক্ষম নহলোঁ, দুৰ্ভাগ্যজনক ভাৱে এয়া‍ই সত্য। ই এক উদাহৰণহে মাত্ৰ… এনে নানা স্থানীয় শিল্প-সাংস্কৃতিক উপাদানৰ অৱহেলাৰ বাবে‍ই আমি প্ৰৱল সংস্কৃতিবান জাতি এটা হেৰা‍ই গৈ আছোঁ সাংস্কৃতিক গোলকীকৰণত আৰু নিজকে বিলা‍ই দিছো মাত্ৰ সংকৰিত সংগীত-শিল্প-সংস্কৃতিৰ গোলকীয় গ্লেমাৰত।\n(ছৱিত শিল্পী নিৰঞ্জন দাস)\n← এক অন্তহীন অপেক্ষা (অমিতাভ মহন্ত)\nশগুণ : বিলুপ্তিৰ মুখত আন এটা প্ৰজাতি (নিশাংক মিলন) →


← কুরবানীর একাংশে আক্বীকা দেওয়া প্রসঙ্গ\nকুরবানির হুকুম কি? ওয়াজিব না সুন্নত? →\nPosted on July 30, 2016 by sogoodislam\n-চৈয়দ চ’গুদ ইছলাম-[৩১.০৭.২০১৬]-\nবিছমিল্লা-হিৰ ৰাহমা-নিৰ ৰাহীম।\nমহান আল্লাহ তা’লাৰ (হামদ) প্রশস্তি, নবী কৰিম হজৰত মহম্মদ ছলল্লাহু আলেইহিচ্ছ ছালাম আৰু তেওঁৰ আত্মীয় ও অনুসাৰীসকলৰ প্রতি ছলাত(আর্শীবাদ) ও ছালাম কামনা।\nহজ্জ ইছলামৰ পঞ্চস্তম্ভৰ অন্যতম। সামর্থ্যবান মুমিনৰ বাবে দ্রুত সম্ভব ইছলামৰ এই ৰুকন আদায় কৰা ফৰজ।হজ্জে মুমিনক যিদৰে আল্লাহৰ সান্নিধ্যত পৌঁছাই দিয়ে, তেনেদৰে তেওঁৰ আত্মিক উন্নয়নে গুৰুত্বপূর্ণ ভূমিকা পালন কৰে। লগতে হজ্জ মুছলিম উম্মাহক আল্লাহৰ স্বার্থত ঐক্যবদ্ধ ও শক্তিশালী মহাজাতিত পৰিণত হোৱিত উদ্বুদ্ধ কৰে।\nউল্লেখ্য যে, কোনো নেক আমলেই কবুল নহয় তিনটি শর্ত পূৰণ কৰা ব্যতীত। (১) ছহীহ আক্বীদা (২) ছহীহ তৰীকা আৰু (৩) ইখলাছে নিয়ত। এতেকে র্শিকমুক্ত নির্ভেজাল তাওহীদ বিশ্বাসৰসৈতে আল্লাহৰ সন্তুষ্টি অর্জনৰ খালেছ নিয়তত ও পৰকালীন মুক্তিৰ স্বার্থত ছহীহ হাদীছ মোতাবিক ছহীহ তৰীক্বাত হজ্জ কৰিলেহে কেৱল সেইটো আল্লাহৰ ওচৰত কবুল হোৱা সম্ভাবনা থাকে।\n–ইয়াৰোপৰি আমি বন্ধু আফজল হুছেইন চাহাবৰ কিছু লেখনি ইয়াত সংযোজন কৰিছো যাতে যি নিয়তত আমি এই লেখনি লিখিবলৈ লৈছো সেয়া যেন হজ্জ ও ওমৰাহক শ্বহী দৰজাৰ মানদণ্ড হাজী সকলৰ আগত প্রকতহৈ ধৰা দিয়ে।\n–হজ্জ ফৰজ হোৱাত এজন মানুহৰ কি কি চৰ্ত পূৰণ হ’ব লাগিব তাক আমি জনা উচিত।\n–চৰ্তসমূহ এনে ধৰণৰঃ-\n(১) মুছলিম হোৱা । অমুছলিম অবস্থাত কোনো ইবাদাত আল্লাহৰ ওচৰত গ্রহণযোগ্য নহয়।\n(২) বালিগ অৰ্থাৎ প্ৰাপ্তবয়স্ক হোৱা ।\n(৩) জ্ঞান -বুদ্ধি থকা। অর্থাৎ অজ্ঞান আৰু পাগলৰ কোনো ইবাদাত নহয় ।\n(৪) আর্থিক আৰু শাৰীৰিক সক্ষমতা থকা। আর্থিক সক্ষমতাৰ অর্থ হৈছে হজ্জৰ খৰচ বহন কৰাৰ পিছত পৰিয়ালৰ ভৰণপোষণ কৰাৰ সম্পদ আৰু সক্ষমতা থাকিব লাগিব। শাৰীৰিক সুস্থতাৰ লগতে যানবাহনৰ সুবিধা, বাট-ঘাটৰ নিৰাপত্তা থকা আৰু মহিলা হলে তেওঁৰ লগত মাহৰাম পুৰুষ থকা । এইবিলাক সক্ষমতাৰ ভিতৰত অন্তর্ভুক্ত। ইয়াৰ কোনো এটাৰ ব্যাঘাত হ’লে হজ্জ ফৰজ নহব।\nআমি হজ্জ ফৰজ বুলি কলেই নহ’ব। অর্থাৎ হজ্জ ফৰজ হোৱাৰ দলীল কি কি তাক কোৰাণ আৰু বিশুদ্ধ হাদিসৰ দ্বাৰা তুলি ধৰিব লাগিব।\n–হজ্জ ফৰজ হোৱাৰ দলীলঃ-\nপ্রথমতঃ আল্লাহ তা‘আলাৰ নির্দেশ। তেওঁ ক’লে : وَلِلَّهِ على الناس حج البيت من استطاع إليه سبيلاঅর্থাৎ মানুহৰ মাজত যাৰ সামর্থ আছে আল্লাহৰ কাৰণে সেই ঘৰত হজ্জ কৰা তাৰ ওপৰত অবশ্য কর্তব্য।\n( ছূৰা আল ইমৰাণ , ৯৭ )\nদ্বিতীয়তে : ৰাছুল ছাল্লাল্লাহু আলাইহি ওৱাছাল্লামৰ হাদিচ ।\nতেওঁ ক’লে :\n(ক) ইছলামৰ ভিত্তি হৈছে ৫টি স্তম্ভৰ ওপৰত :\n(১) আল্লাহৰ বাহিৰে কোনো মা‘বুদ নাই আৰু মুহাম্মাদ ছাল্লাল্লাহু আলাইহি ওৱাছাল্লাম আল্লাহৰ ৰাছুল এই সাক্ষী দিয়া ,\n(২) ছালাত আদায় কৰা\n(৩) জাকাত দিয়া\n(৪) ৰমজান মাহত ছিয়াম (ৰোজা) পালন কৰা আৰু\n(৫) বায়তুল্লাহত হজ্জ পালন কৰা ।\n(বুখাৰী : ৮)\n(খ) হে মানুহসকল ! আল্লাহে তোমালোকৰ ওপৰত হজ্জ ফৰজ কৰিছে । গতিকে তোমালোকে হজ্জ পালন কৰা ।\n(মুছলিম : ৩০৯৫)\n–এনে লক্ষ্য ৰাখিয়েই আমি আমাৰ সাধ্যমতে ছহীহ হাদীছ মোতাবেক সংক্ষেপে ইয়াক প্রণয়ন কৰাৰ চেষ্টা কৰিছো। বিনিময় কেৱল আল্লাহৰ ওচৰতেই কামনা কৰিছো আৰু আল্লাহৰ মেহমানসকলৰ ওচৰত বিছাৰিছো প্রাণখোলা দো‘আ। ভুল-ত্রুটিৰ বাবে সর্বদা ক্ষমাপ্রার্থী।


শোৱাপাটিৰ পৰা লৈ যোৱা নৱজাতকৰ মৃতদেহ উদ্ধাৰ গাঁতত ! -\nHomeআঞ্চলিকশোৱাপাটিৰ পৰা লৈ যোৱা নৱজাতকৰ মৃতদেহ উদ্ধাৰ গাঁতত !\nশোৱাপাটিৰ পৰা লৈ যোৱা নৱজাতকৰ মৃতদেহ উদ্ধাৰ গাঁতত !\nবঙাইগাঁও : বঙাইগাঁৱত শোৱাপাটিৰ পৰাই নিৰুদ্দেশ নৱজাতকৰ সন্ধান লাভ৷ নানকাৰগাঁৱত শোৱাপাটিৰ পৰাই নিৰুদ্দেশ হোৱা নৱজাতকৰ মৃতদেহ উদ্ধাৰ কৰাক লৈ সৃষ্টি হৈছে চাঞ্চল্যৰ৷ ঘৰৰ পৰা ৭০মিটাৰমান আঁতৰত সৰু পুখুৰীসদৃশ গাঁতত উদ্ধাৰ কৰা হয় মৃতদেহটি৷\nনিৰুদ্দেশ হোৱা পাছৰে পৰা অঞ্চলটোত এক চাঞ্চল্যই বিৰাজ কৰিছিল৷ অঞ্চলটোৰ স্থানীয় লোকে গৰু বান্ধিবলৈ যাওতে প্ৰত্যক্ষ কৰে মৃতদেহটি৷ তাৰ পাছতেই হুৱা দুৱা লাগে অঞ্চলটোত৷ ইতিমধ্যে বঙাইগাঁও সদৰ আৰক্ষী, বিদ্যাপুৰ আৰক্ষীৰ উপস্থিতিত উদ্ধাৰ কৰা হয় মৃতদেহটি৷\nএই ঘটনা সন্দৰ্ভত এতিয়ালৈ আৰক্ষীৰ চৰজমীন তদন্ত অব্যাহত আছে৷ আনহাতে শিশুটি মৃত্যুৰ বাতৰি পোৱাৰ পাছৰে পৰা মাতৃগৰাকী অসুস্থ হৈ পৰাত বিদ্যাপুৰ সমূহীয়া স্বাস্থ্য কেন্দ্ৰত ভৰ্ত্তী কৰা হৈছে।\nPrevious articleলেটছ নট্ চুইচাইড:আজি আত্মহত্যাৰ বিৰুদ্ধে যুঁজ জীৱনপিয়াসী মানুহৰ\nNext articleৰণলৈ ওলাল মমতাঃ মনোনয়ন পত্ৰ দাখিল


নিজকে এজন “সাধাৰণ কাৰ্য্যকৰ্তা” বুলিও অভিহিত কৰিলে মন্ত্ৰীজনে\nটিকট নিদিয়াৰ পিছত অমিত শ্বাহলৈ ‘কৃতাৰ্থবোধ’ প্ৰকাশেৰে নীৰৱতা ভংগ কৰিলে হিমন্তই\nগুৱাহাটী , March 22, 2019 7:38 pm\nআজি ডিব্ৰুগড়ত ৰামেশ্বৰ তেলীৰ মনোনয়ন পত্ৰ দাখিলৰ সমদলৰ সময়ত হিমন্ত আৰু মুখ্য মন্ত্ৰী সোণোৱাল। ফটোৰ উৎস : টুইটাৰ।\nআগন্তুক লোকসভা নিৰ্বাচনত তেজপুৰ সমষ্টিৰ পৰা প্ৰতিদ্বন্দ্বিতাৰে ৰাষ্ট্ৰীয় ৰাজনীতিলৈ উত্তৰণ আশা কৰি পিছত ৰাষ্ট্ৰীয় নেতৃত্বৰ বাধাৰ সন্মুখীন হোৱা বিজেপি মন্ত্ৰী হিমন্তই ঘটনাটোৰ প্ৰথম প্ৰতিক্ৰিয়া কৰিছে। দলটোৰ ৰাষ্ট্ৰীয় সভাপতি অমিত শ্বাহলৈ কৃতজ্ঞতাবোধ প্ৰকাশ কৰি হিমন্তই অলপতে এটা টুইট কৰিছে, য’ত তেওঁৰ ওপৰত আস্থা প্ৰকাশ কৰা বাবে অমিত শ্বাহলৈ কৃতজ্ঞতা জ্ঞাপন কৰে।\n“মাননীয় অধ্যক্ষ শ্ৰীযুত অমিত শ্বাহ ডাঙৰীয়া, মোৰ প্ৰতি আপুনি যি আস্থা তথা বিশ্বাস ব্যক্ত কৰিছে তাৰ বাবে কৃতাৰ্থ বোধ কৰিছো৷ মোৰ দৰে এজন সাধাৰণ কাৰ্যকৰ্তাৰ বাবে এয়া এক ডাঙৰ স্বীকৃতি আৰু ইয়াক মই আজীৱন পাহৰিব নোৱাৰিম৷ আপোনাৰ সিদ্ধান্ত বিনম্ৰতাৰে গ্ৰহণ কৰিছো৷” টিকট বঞ্চিত হোৱা হিমন্তই দলে দিয়া নিৰ্বাচনৰ গধুৰ দায়িত্ব শিৰপাতি লোৱা বুলি প্ৰকাশ কৰি এইদৰে লিখে।\nঅমিত শ্বাহে তেওঁক টিকট নিদিয়াৰ কাৰণ ব্যাখ্যা কৰি হিন্দীতে কৰা এটা টুইটৰ “উত্তৰ” হিচাপে হিমন্তই এইদৰে কয়।\nমন কৰিব লগীয়া যে টুইটটোত নিজকে এজন “সাধাৰণ কাৰ্য্যকৰ্তা” বুলিও অভিহিত কৰে মন্ত্ৰী হিমন্তই।\nলগতে পঢ়ক হিমন্ত বিশ্ব শৰ্মাই নিৰ্বাচনত প্ৰতিদ্বন্দ্বিতা নকৰা সন্দৰ্ভত কি ক’লে অমিত শ্বাহে?\nউল্লেখযোগ্য যে অসম বিজেপিৰ সভাপতি ৰঞ্জিত দাসে দলৰ ৰাষ্ট্ৰীয় নেতৃত্বই হিমন্তক তেজপুৰ সমষ্টিত টিকট দিয়াৰ পৰিৱৰ্তে নেডাৰ আহ্বায়ক হিচাপে সমগ্ৰ উত্তৰ-পূবত দলটোৰ আৰু ইয়াৰ সহযোগী দলবোৰৰ প্ৰাৰ্থীসকলক জয়ী কৰি নিয়াৰ বাবে দায়িত্ব ল’বলৈ নিৰ্দেশ দিছে। মন্ত্ৰীজনক টিকট নিদিয়াৰ সেয়ে কাৰণ বুলি সংবাদ মাধ্যমক জানিবলৈ দিছে সভাপতি দাসে।\n1 মাননীয় অধ্যক্ষ শ্ৰীযুত অমিত শ্বাহ ডাঙৰীয়া, মোৰ প্ৰতি আপুনি যি আস্থা তথা বিশ্বাস ব্যক্ত কৰিছে তাৰ বাবে কৃতাৰ্থ বোধ কৰিছো ৷ মোৰ দৰে এজন সাধাৰণ কাৰ্যকৰ্তাৰ বাবে এয়া এক ডাঙৰ স্বীকৃতি আৰু ইয়াক মই আজীৱন পাহৰিব নোৱাৰিম ৷ আপোনাৰ সিদ্ধান্ত বিনম্ৰতাৰে গ্ৰহণ কৰিছো ৷ https://t.co/iojOsiiHCA\n— Chowkidar Himanta Biswa Sarma (@himantabiswa) March 21, 2019\nআনহাতে ৰাষ্ট্ৰীয় নেতৃত্বই নিৰ্বাচনত প্ৰতিদ্বন্দ্বিতা কৰাত বাধা দিয়াৰ পিছতে ৰহস্যজনক নীৰৱতা অৱলম্বন কৰিছিল মন্ত্ৰী হিমন্তই। ৰাজ্যত দলটোৰ আৰু প্ৰাৰ্থীসকলৰ যি নিৰ্বাচনী কুচকাৱাজ চলি আছে, তাৰ কোনোটো দৃশ্যৰ মাজতে দেখা নগৈছিল হিমন্তৰ প্ৰত্যক্ষ অথবা পৰোক্ষ ভূমুকি। অৱশ্যে আজি মন্ত্ৰীজনে ডিব্ৰুগড়ত মুখ্য মন্ত্ৰী সোণোৱালৰ সৈতে ৰামেশ্বৰ তেলীৰ মনোনয়ন পত্ৰ দাখিলৰ সমদলত যায়।\nআনহাতে ছ’চিয়েল মিডিয়াত এই বিষয়টোক লৈ যথেষ্ট পানী ঘোলা হোৱা দেখা গৈছে। একাংশৰ প্ৰশ্ন,- ৰাষ্ট্ৰীয় সভাপতি হৈ নিৰ্বাচনৰ গধুৰ দায়িত্ব থকা সত্ত্বেও অমিত শ্বাহে নিৰ্বাচনত প্ৰতিদ্বন্দ্বিতা কৰিব পাৰে যদি হিমন্তক নিৰ্বাচনৰ দায়িত্বৰ দোহাই দিয় প্ৰাৰ্থিত্বৰ পৰা বঞ্চিত কৰিছে কি যুক্তিত? হিমন্তক দলে কেৱল দলটোৰ স্বাৰ্থতহে লগাব বিচাৰিছে নেকি? অসম তথা উত্তৰ-পূবৰ দক্ষ মানুহক সুযোগ নিদিয়াৰ এয়া আন এটা নমুনা নহয়নে?


সূৰ্য - পংকজ বৰুৱা - সাহিত্য ডট অৰ্গ\nসূৰ্য – পংকজ বৰুৱা\nNovember 17, 2017 March 10, 20210Comments\nআমাৰ সৌৰজগতৰ শক্তিৰ উৎস হ’ল সূৰ্য৷ সূৰ্যটো হ’ল এটা জ্বলন্ত আগ্নেয়পিণ্ড৷ ইয়াৰ বিষুৱীয় গড় ব্যাস ১৩,৮৩,৯১৭ কিঃমিঃ, পৃথিৱীৰ ১০৯ গুণ৷ সূৰ্যটো ৯০% হাইড্ৰ’জেন, ৮% হিলিয়াম আৰু মাত্ৰ ২% আন গধুৰ মৌলৰে গঠিত৷ সূৰ্যৰ অভন্ত্যৰত ঘটি থকা সংযোজন বিক্ৰিয়াৰ বাবে অনবৰতে শক্তিৰ উৎপন্ন হৈ থাকে৷ প্ৰচণ্ড তাপ আৰু চাপৰ ফলত হাইড্ৰ’জেন হিলিয়ামলৈ পৰিৱৰ্তন হয় যিয়ে বিপুল শক্তি উৎপন্ন কৰে৷ পৃথিৱীৰ দৰে সূৰ্যৰো গতি আছে৷ ই ২৫ দিন ৯ ঘণ্টা ৭ মিনিটত নিজৰ অক্ষৰ ওপৰত আৱৰ্তন কৰাৰ লগতে মহাকাশতে এক নিদিষ্ট দিশত গতি কৰাৰ উপৰিও সূৰ্যৰ লগত বান্ধ খাই থকা গ্ৰহ, উপগ্ৰহ, বামন গ্ৰহ সকলোবোৰক লৈ হাতীপটি নক্ষত্ৰপুঞ্জৰ কেন্দ্ৰৰ চাৰিওফালে প্ৰদক্ষিণ কৰে৷ সূৰ্যটো কিছুমান অতি পাতল গেছেৰে পৰিপূৰ্ণ৷ ই পৃথিৱীত কৈ ১,৩০,০০০ গুণে ডাঙৰ৷ সূৰ্যটো কেৱল হাইড্ৰ’জেন, হিলিয়াম আৰু পাতল গেছেৰে পৰিপূৰ্ণই নহয় যথেষ্ট পৰিমাণে উদ্ভৱ হোৱা বিদ্যুতৰ সোঁতৰ ফলত ইয়াত কিছু চুম্বকীয় ক্ষেত্ৰও আছে যিবোৰ ক’লা দাগ হিচাপে পৰিলক্ষিত হয়৷ হেনৰিক শ্বেনমাৰ্ক (Henrik Svensmark)নামৰ জাৰ্মান বিজ্ঞানী এজনে পোনপ্ৰথমে এই দাগসমূহৰ প্ৰতি আকৃষ্ট হয়৷ পিছত এই দাগবোৰক সৌৰ কলংক বুলি অভিহিত কৰা হয়৷ সূৰ্যৰ অন্তঃভাগৰ উত্তাপ ১৪ নিযুত ডিগ্ৰী চেলচিয়াছ, পৃষ্ঠ ভাগৰ উত্তাপ প্ৰায় ৬ হাজাৰ ডিগ্ৰী চেলচিয়াছ, আনহাতে ইয়াৰ ওপৰৰ গেছীয় অঞ্চলৰ উত্তাপ অস্বাভাৱিকভাৱে বেছি, ইয়াৰ উত্তাপ ১ কোটি ডিগ্ৰী চেলচিয়াছ৷\nমহাকাশৰ যিবোৰ বস্তুৰ নিজা শক্তি থাকে সেইবোৰক নক্ষত্ৰ বোলা হয়৷ আমাৰ সৌৰজগতৰ শক্তিৰ উৎস সূৰ্যও এনে এটা নক্ষত্ৰ৷ ব্ৰহ্মাণ্ডৰ কোনো বস্তুৱে স্থায়ী নহয়৷ আমি সদায় দেখি থকা সূৰ্য বা অনান্য নক্ষত্ৰবোৰৰো এদিন অন্তিম অৱস্থা আহিব৷ প্ৰতিটো নক্ষত্ৰৰে এদিন নিজা জ্বলন্ত ইন্ধন মানে হাইড্ৰ’জেন শেষ হৈ হিলিয়ামলৈ পৰিবৰ্তন হ’ব তেতিয়াই এই নক্ষত্ৰই অন্তিম সময়ত উপনীত হ’ব৷ আকাৰভেদে নক্ষত্ৰবোৰৰ অন্তিম ৰূপ ভিন্ন হয়৷ কিছুমানৰ ছুপাৰন’ভা বিষ্ফোৰণ ঘটে কিছুমান কৃষ্ণগহ্বৰলৈ, কিছুমান শ্বেত বামন-তৰালৈ, কিছুমান নিউট্ৰ’ন তৰা বা পালছাৰলৈ পৰিবৰ্তন হয়৷ সূৰ্যতকৈ প্ৰায় ৮ গুণ বেছি ভৰৰ তৰাবোৰৰ বাৰ্ধক্যজনিত মৃত্যুৰ সময়ত এনে তৰাবোৰ একোটা অতি উজ্জ্বল তৰা বা চুপাৰন’ভা লৈ পৰিবৰ্তিত হয় এনে অৱস্থাত প্ৰকৃততে তৰাটোৰ বাহিৰৰ আৱৰণখন বিষ্ফোৰণৰ দ্বাৰা চিটিকি যায় আৰু ভিতৰৰ আৱৰণখন তৰাটোৰ মাধ্যাকৰ্ষণৰ ফলত ক্ৰমান্বয়ে সংকুচিত হবলৈ ধৰে৷ এই মাধ্যকৰ্ষণিক বল ইমানেই শক্তিশালী যে তৰাটোৰ অভ্যন্তৰত থকা পৰমাণুবোৰো প্ৰভাৱিত হয়৷ এনে অৱস্থাত তৰাটোৰ কেন্দ্ৰভাগত থকা পৰমাণুবোৰৰ প্ৰ’টন আৰু ইলেকট্ৰণবোৰ একেলগে বান্ধ খাই নিউট্ৰনলৈ ৰূপান্তৰ হয়৷ এই তৰাবোৰৰ কেন্দ্ৰভাগৰ মাধ্যাকৰ্ষণৰ মান আমাৰ পৃথিৱীৰ মাধ্যাকৰ্ষণৰ প্ৰায় ২০০০০০০০০০০০ গুণ বেছি হয়! এই প্ৰচণ্ড মাধ্যাকৰ্ষণৰ বাবে ভৰ অনুসৰি তৰাবোৰ বিষ্ফোৰিত হৈ একোটা ছুপাৰন’ভা বা সংকুচিত হৈ একোটা কৃষ্ণগহ্বৰলৈ পৰিবৰ্তন হয়৷ আনহাতে সূৰ্যৰ দৰে কম ভৰৰ তৰাবোৰ একোটা শ্বেত-বামণ তৰালৈ পৰিবৰ্তন হয়৷ কিন্তু সূৰ্যতকৈ প্ৰায় ৪ গুণ মান ডাঙৰ তৰাবোৰ তুলনামূলকভাৱে কম ভৰযুক্ত হোৱা বাবে এনেবোৰ তৰা কৃষ্ণ-গহ্বৰ হোৱাৰ সলনি একোটা নিউট্ৰন তৰা বা পালছাৰ হিচাবে ৰৈ যায়৷ সঁচাকৈ বিচিত্ৰ নহয়নে এই ব্ৰহ্মাণ্ড এই তৰা তথা নক্ষত্ৰৰ জীৱন চক্ৰ৷ আমাৰ সূৰ্যটোৰ অন্তিম অৱস্থা হ’ব এক শ্বেত বামণ তৰা৷\nসূৰ্যৰ এক বিচিত্ৰ তথ্য, কিন্তু সত্য! আপুনি জানেনে সূৰ্যৰ পৰা যি পোহৰ আমাৰ পৃথিৱীত আজি পৰিছেহি সেই পোহৰ আজিৰ পৰা প্ৰায় ৪০ হাজাৰ বছৰ আগতে সূৰ্যৰ কেন্দ্ৰত সৃষ্টি৷ ইয়াৰ কাৰণ হ’ল সূৰ্যৰ অত্যধিক ঘনত্ব আৰু সূৰ্যত অবিৰত ভাবে ঘটি থকা নিউক্লিয় সংযোজন বিক্ৰিয়া৷ সূৰ্যৰ কেন্দ্ৰত এবাৰ ফ’ট’ন কণাৰ উৎপন্ন হ’লে তাক পুনৰ হাইড্ৰ’জেন পৰমাণুৱে শোষণ কৰি লয়৷ আকৌ ফ’ট’ন কণাৰ উৎপত্তি হয় যদিও পুনৰ একেধৰণে শোষণ কৰি পেলায়৷ এই কাৰ্য পৌনপৌনিক ভাবে ঘটি থাকে৷ এই কাৰ্যৰ মাজেৰে সূৰ্যৰ কেন্দ্ৰত সৃষ্টি হোৱা এটা ফ’ট’ন অণুক একা বেকা পথেৰে ৭ লাখ কিঃমিঃ পথ অতিক্ৰমি সূৰ্যৰ পৃষ্ঠ পাবলৈ সময় লাগে প্ৰায় ৪০ হাজাৰ বছৰ আনহাতে এই ফ’ট’ন অণুক ১৫ কোটি কিঃমিঃ অতিক্ৰমী পৃথিৱী পাবলৈ সময় লাগে মাথো ৮ মিনিট ১৮ ছেকেণ্ড৷\n← অসমীয়া বছৰ- মনোৰঞ্জন গোস্বামী\nভৱিষ্যতৰ পূৰ্বানুমান – প্ৰাঞ্জল প্ৰতিম খনিকৰ →\nমিচিং নৃত্য আৰু গীত-মাত – এক ৰেঙণি (ভাস্কৰজ্যোতি দাস)\nবেজবৰুৱাৰ জাতীয়তাবাদ বনাম অসমীয়াৰ সংজ্ঞা( ড° অঞ্জল বৰা)


শিক্ষাদান আৰু শিক্ষণ — Vikaspedia\nশিক্ষণ আৰু শিক্ষা\nঅভিজ্ঞতাৰ পৰা হোৱা শিক্ষা\nজ্ঞানগত শিক্ষা আমি কিদৰে শিকোঁ?\nশিক্ষা আৰু শিক্ষণৰ কৌশল\nশিক্ষণ আৰু শিক্ষা এনে এক পদ্ধতি য'ত অনেক পৰিবতৰ্নশীল ব্যৱস্থা থাকে ৷ এই পৰিবতৰ্নশীল ব্যৱস্থাসমূহে শিক্ষাৰ্থীৰ লক্ষিত কামসমূহৰ লগত পাৰস্পৰিক যোগসূত্ৰ স্থাপন কৰি নতুন জ্ঞান, ব্যৱহাৰ আৰু দক্ষতা স্থাপন কৰে যাতে শিক্ষাৰ্থীসকলে তেওঁলোকৰ শিক্ষণ অভিজ্ঞতাৰ পৰিসৰ বৃদ্ধি কৰিব পাৰে ৷\nযোৱা শতিকাত শিক্ষাৰ পৰিপেক্ষিতত দেখা গৈছে যে, জ্ঞানগত (শিক্ষা এক মানসিক প্ৰক্ৰিয়া হিচাপে), আৰু গঠনগত (শিক্ষা পদ্ধতিৰ দ্বাৰা গঠিত জ্ঞান) এই দুয়োটাকে পৃথকভাৱে বিবেচনা নকৰি একেলগে বিবেচনা কৰাই ভাল যাতে শিক্ষাৰ অভিজ্ঞতা সহ আৰু বহুতো সম্ভাৱনা লাভ কৰিব পৰা যায় ৷ সংযোগ পদ্ধতিৰ সময়ত অন্য কাৰক –যেনে বুজি পোৱাৰ ধৰণ, শিক্ষাৰ ধৰণ, আমাৰ বুদ্ধিমত্তাৰ বিভিন্ন ধৰণ, বিশেষ ভাৱে প্ৰয়োজন হোৱা আৰু বিভিন্ন সাংস্কৃতিক পৰিবেশৰ পৰা অহা সকলৰ বাবে শিক্ষাৰ ব্যৱস্থা আদিৰ ওপৰতো লক্ষ্য ৰখা উচিত ৷\nগঠনমূলক শিক্ষা এনে এক পদ্ধতি য’ত ছাত্ৰসকলৰ অন্তৰ্নিহিত শক্তি, বিশ্বাস আৰু দক্ষতাৰ ভিত্তিত পৰিচালিত হয় ৷ গঠনমূলক ধাৰণাৰ দ্বাৰা শিক্ষাৰ্থীয়ে আগৰ শিক্ষণৰ পৰা নতুন জ্ঞান আৰু সংবাদৰ বাবে আগ্ৰহাম্বিত হ’ব পাৰে ৷\nগঠনমূলক পদ্ধতিত শিক্ষকে ছাত্ৰক সমস্যা সমাধান কৰিবলৈ দিয়া আৰু তাৰ ওপৰত ধ্যান ৰাখে আৰু ছাত্ৰসকলৰ জিজ্ঞাসাৰ পথ প্ৰদশৰ্ন কৰে আৰু নতুন পথৰ সন্ধান কৰাত সহায় কৰে ৷ সাধাৰণতে, নতুন তথ্য, প্ৰাথমিক উৎস আৰু পৰস্পৰৰ ওপৰত ক্ৰিয়াশীল বিষয়ৰ ওপৰত গঠনমূলক শিক্ষা পদ্ধতিৰ ছাত্ৰ সমূহক নিজৰ তথ্যৰে কাম কৰিবলৈ আৰু নিজৰ চিন্তাধাৰাৰে ভাবিবলৈ শিকায় ৷ মুঠৰ ওপৰত শিক্ষাৰ্থী সকলে জ্ঞানৰ দ্বাৰা একত্ৰ কৰি শিকিবলৈ প্ৰচেষ্টা কৰে ৷ গঠনমূলক পদ্ধতিয়ে সকলো বয়সৰ শিক্ষাৰ্থী আৰু বয়সস্থ সকলৰ বাবেও ভালদৰে কাম কৰে ৷\nব্ৰুনাৰৰ তত্বৰ মূলভাব হৈছে শিক্ষা এটা সক্ৰিয় প্ৰক্ৰিয়া য’ত, শিক্ষাৰ্থীয়ে তেওঁলোকৰ বতৰ্মান/অতীতৰ জ্ঞানৰ ভিত্তিত নতুন ধাৰণা গঠন কৰিব পাৰে ৷ শিক্ষাৰ্থীয়ে তথ্য নিৰ্বাচন আৰু বিস্তাৰ সাধন কৰে আৰু অনুমান সহকাৰে বুদ্ধিসহ সিদ্ধান্ত গ্ৰহণ কৰে ৷ জ্ঞানগত অৱস্থাই (মানসিক আদৰ্শ) অৰ্থ আৰু অভিজ্ঞতা প্ৰকাশ কৰে আৰু ব্যক্তিগত ভাৱে “ সংবাদসহ আগুৱাই যোৱা” ৰ ক্ষেত্ৰত অনুমতি প্ৰদান কৰে ৷\nনিৰ্দেশ সম্পৰ্কে কবলৈ গ’লে, নিৰ্দেশকে ছাত্ৰক এনেদৰে উৎসাহিত কৰা উচিত যে তেওঁলোকে নিজে নিজে উদ্ভাবন কৰিব পাৰে ৷ নিৰ্দেশকে আৰু ছাত্ৰ উভয়ে সক্ৰিয় আলোচনাত (অৰ্থাত চক্ৰেটিছৰ শিক্ষণ) যোগদান কৰা উচিত ৷ নিৰ্দেশকৰ কাম হৈছে তথ্যক অনুবাদ কৰা যাতে বৰ্তমান স্তৰৰ শিক্ষাৰ্থীয়ে এটা নিদিৰ্ষ্ট আৰ্হিত সেইয়া বুজিব পাৰে ৷ পাঠ্যক্ৰম আবৰ্তিত পদ্ধতিত সজ্জিত কৰা উচিত যাতে, শিক্ষাৰ্থীসকলে ইতিমধ্যে লাভ কৰা শিক্ষাৰ ওপৰত ভিত্তি কৰি জ্ঞান বৃদ্ধি কৰিব পাৰে ৷ব্ৰুনাৰ (১৯৬৬) প্ৰকাশ কৰিছিল যে, নিৰ্দেশনাৰ সূত্ৰৰ ক্ষেত্ৰত চাৰিটা দিশত ধ্যান দিয়া উচিত:\nশিক্ষাৰ প্ৰতি থকা প্ৰৱণতা\nবিষয়বস্তু এনেভাৱে উপস্থাপন কৰিব লাগে যাতে সহজে শিক্ষাৰ্থীৰ বোধগম্য হয় ৷\nসফল ক্ৰমানুসাৰে বিষয়বস্তুৰ উপস্থাপন কৰিব লাগে, আৰু\nপুৰস্কাৰ আৰু শাস্তিৰ প্ৰকৃতি আৰু গতি কেনে হ’ব\nশিক্ষাৰ বাবে পদ্ধতি হ’ল- সহজে অনুধাৱনযোগ্য কৰা, নতুন প্ৰস্তাৱনা আৰু তথ্যক অধিক পৰিমাণে সজ্জিত কৰা ৷\nসাম্প্ৰতিক ক্ষেত্ৰত, ব্ৰুনাৰৰ (১৯৮৬,১৯৯০,১৯৯৬) তত্ত্বত তেওঁ শিক্ষাৰ সামাজিক আৰু সাংস্কৃতিক দিশৰ লগতে আইনগত দিশও অন্তৰ্গত কৰিছে ৷\nব্ৰুনাৰৰ গঠনমূলক তত্ত্ব গবেষণাৰ ভিত্তিত প্ৰতিষ্ঠিত এটা সাধাৰণ আৰ্হি ৷ তত্ত্বৰ বেছিভাগেই শিশু উন্নয়নৰ গৱেষণাৰ লগত জড়িত (বিশেষত পিয়াজেট) ৷ ব্ৰুনাৰ (১৯৬০) ধাৰণাসমূহ সমাজ বিজ্ঞান আৰু গণিত শিক্ষাৰ ওপৰৰ এখন আলোচনা সভাৰ পৰা উত্পত্তি হৈছিল ৷ ব্ৰুনাৰে তেওঁৰ তত্ত্ব যুৱ সমাজৰ উন্নতিৰ অৰ্থে সমাজ বিজ্ঞান আৰু গণিতৰ প্ৰসঙ্গত উপস্থাপিত কৰিছে ৷ এই মূল উন্নয়নৰ আৰ্হি তুলনাকৰণৰ বাবে ব্ৰুনাৰ, গুডনাউ আৰু অষ্টিন (১৯৫২) ৰ তত্ত্বত বণৰ্না কৰা হৈছে ৷ ব্ৰুনাৰ (১৯৮৩) য়ে শিশুসকলৰ ভাষাশিক্ষাৰ ওপৰত ধ্যান দিছিল ৷\nমনত ৰখা ভাল যে, গঠনধমিৰ্তা দশৰ্ন আৰু বিজ্ঞানৰ এক বিস্তৃত ধাৰণামূলক আৰ্হি আৰু ব্ৰুনাৰৰ তত্বই এটা নিদিৰ্ষ্ট দিশ তুলি ধৰে ৷\nউদাহৰণ : উদাহৰণটো লোৱা হৈছে ব্ৰুনাৰ (১৯৭৩) ৰ পৰা :\n“ মৌলিক সংখ্যাৰ ধাৰণাটো শিশুৱে যেতিয়া গঠন পদ্ধতিৰে অতি সোনকালে বুজি ল’ব, তেতিযা সি আবিস্কাৰ কৰিব যে এক মুঠি বীনৰ দ্বাৰা বহুতো শাৰী আৰু ঘৰ পূৰ কৰিব পৰা নাযায় ৷ এই সংখ্যাটো এনেদৰে এটা শাৰীতে ৰাখিব লাগিব অথবা শাৰী আৰু ঘৰ সমূহৰ মাজত মিলাই ৰাখিব লাগিব য’ত এটা কম অথবা এটা বেছি হ’ব পাৰে ৷ শিশুৱে শিকা এই ধাৰণাটোকে মৌলিক ধাৰাণা বোলা হয় ৷ এই পদক্ষেপৰ পৰা শিশুৰ বুজিবৰ বাবে সুবিধা হয় যে, তথাকথিত এটা গুণিতকৰ ঘৰ হৈছে কিছুমান সংখ্যাৰ সংগ্ৰহ যিবোৰ সম্পূৰ্ণ গুণিতকৰ শাৰীৰ ঘৰসমূহত থাকিব পাৰে ৷ ইয়াৰ মাজত গুনণীয়ক, গুণ আৰু মৌলিক সংখ্যা আছে আৰু সেইসমূহ দেখা পোৱা যাব ৷”\nনিৰ্দেশ এনে অভিজ্ঞতা আৰু বিষয়বস্তুৰ সৈতে জড়িত হ’ব লাগিব যাতে শিক্ষাৰ্থীয়ে শিকাৰ বাবে আগ্ৰহী আৰু সক্ষম হয় (প্ৰস্তুত)\nনিৰ্দেশনা গঠনমূলক হ’ব লাগে যাতে শিক্ষাৰ্থীয়ে তাক সহজে গ্ৰহণ কৰিব পাৰে (আবৰ্তিত গঠন)৷\n৩) পাঠ্যক্ৰম এনেভাৱে সজ্জিত কৰিব লাগে যে, জ্ঞানৰ পৰিধি বৃদ্ধি হয় আৰু নজনা কথা জানিব পাৰে (উল্লেখ কৰা তথ্যৰ বাহিৰে গৈ)\nঅভিজ্ঞতাৰ পৰা শিক্ষা (ই এল টি) - এটা সম্পূৰ্ণ ধৰণৰ শিক্ষা পদ্ধতি আৰু উন্নয়নৰ এক সৰলৰৈখিক আৰ্হি য’ত আমি দুয়োটাৰ পৰা মানুহে কিদৰে শিকে, আগবাঢ়ে আৰু উন্নতি কৰিব পাৰে তাক জানিব পাৰোঁ ৷ এই শিক্ষা পদ্ধতিক “ অভিজ্ঞতাৰ পৰা শিক্ষা” বোলা হয় য’ত অভিজ্ঞতাই মূখ্য ভূমিকা পালন কৰে আৰু ইএলটিক অন্য শিক্ষাৰ পৰা পৃথক কৰিব পৰা যায় ৷ “ অভিজ্ঞতা”- এই শব্দটো ইএলটি ৰ পৰা গঠনমূলক আৰু অভ্যাসগত দুয়োটা শিক্ষা পদ্ধতি পৃথকীকৰণ কৰিবৰ বাবে ব্যৱহাৰ কৰা হয় আৰু এই শিক্ষা পদ্ধতিৰ ক্ষেত্ৰত কোনো কল্পিত অভিজ্ঞতাৰ স্থান নাই ৷\nঅভিজ্ঞতাগত শিক্ষা তত্ত্ব অনুযায়ী শিক্ষা “ এটা প্ৰক্ৰিয়া য’ত অভিজ্ঞতা ৰুপান্তৰিত হৈ জ্ঞানত পৰিণত হয় ৷ অভিজ্ঞতাৰ বোধ আৰু ৰুপান্তৰৰ সহযোগত জ্ঞান লাভ হয় ৷ "\nৰজাৰচে দুই প্ৰকাৰৰ শিক্ষণৰ প্ৰকাশ কৰিছে: বোধগম্য (অথৰ্হীন) আৰু অভিজ্ঞতাগত (তাৎপৰ্য্যপূৰ্ণ) ৷ প্ৰথমটো পুথিগত জ্ঞান সম্পৰ্কিত, যেনে কথা ক'বলৈ শিকা অথবা পূৰণত নেওঁতা আৰু পিছৰটো ব্যৱহাৰিক শিক্ষা সম্পৰ্কিত, যেনে, গাড়ী মেৰামতি কৰাৰ বাবে ইঞ্জিন সম্পৰ্কে শিক্ষা ৷ ইয়াক পৃথক কৰাৰ মূলমন্ত্ৰ হৈছে অভিজ্ঞতাৰ পৰা লাভ কৰা শিক্ষাই , শিক্ষাৰ্থীৰ প্ৰয়োজনীয়তা আৰু তেওঁলোকৰ ইচ্ছাৰ প্ৰতি লক্ষ্য ৰাখে ৷ ৰজাৰচে অভিজ্ঞতাৰ পৰা লাভ কৰা শিক্ষাৰ গুণসমূহ এইদৰে তালিকাভূক্ত কৰিছে: ব্যক্তিগত জড়িতকৰণ, স্ব-প্ৰবৰ্তন, শিক্ষাৰ্থীৰ দ্বাৰা মূল্যায়ন, আৰু শিক্ষাৰ্থীৰ ওপৰত প্ৰভাব ৷\nৰজাৰচৰ মতে, অভিজ্ঞতালব্ধ শিক্ষা ব্যক্তিগত পৰিবৰ্তন আৰু উন্নতিৰ সমান ৷ ৰজাৰে মন কৰে যে, প্ৰত্যেক মানুহৰ শিকাৰ এটা স্বাভাবিক প্ৰৱণতা থাকে ৷ শিক্ষকৰ কাম হৈছে সেইটোক সহজসাধ্য কৰি দিয়া ৷ ইয়াত অন্তভূৰ্ক্ত হয় :\nশিক্ষাৰ এটা বাস্তৱ পৰিৱেশ তৈয়াৰ কৰা ৷\nশিক্ষাৰ্থীৰ উদ্দেশ্য ব্যাখ্যা কৰা ৷\nশিক্ষাৰ উৎস সমূহৰ যোগাৰ কৰা আৰু ইয়াৰ সহজলভ্য কৰা ৷\nশিক্ষাৰ বুদ্ধিমত্তাগত দিশ আৰু আৱেগজনিত দিশৰ মাজত সমমান স্থাপন কৰা ৷\nশিক্ষাৰ্থীৰ লগত অনুভৱ আৰু চিন্তা ভাগ বতৰা কৰা, কিন্তু তাৰ ওপৰত আধিপত্য বিস্তাৰ নকৰা ৷\nৰজাৰচৰ মতে, শিক্ষা সহজ হয়, যেতিয়া:\nছাত্ৰই শিক্ষাৰ প্ৰক্ৰিয়াত সম্পূৰ্ণভাৱে অংশ গ্ৰহণ কৰে আৰু তাৰ প্ৰকৃতি আৰু গতিৰ ওপৰত ৰাখে ৷\nই প্ৰত্যক্ষভাৱে ব্যৱহাৰিক, সামাজিক, ব্যক্তিগত অথবা গবেষণা সংক্ৰান্তীয় সমস্যাৰ বিৰোধিতা কৰে, আৰু\nস্ব-মূল্যায়ণ অগ্ৰগতি অথবা সাফল্য নিৰ্ণয়ৰ মূখ্য পদ্ধতি ৷ ৰজাৰে শিক্ষাৰ ক্ষেত্ৰত শিক্ষণৰ প্ৰয়োজনীয়তা আৰু মুক্তমনৰ হোৱাত সুবিধা প্ৰদান কৰাৰ ক্ষেত্ৰতো গুৰুত্ব আৰোপ কৰিছিল ৷\nঅভিজ্ঞতাৰ পৰা লাভ কৰা শিক্ষা অধিক কাৰ্যকৰী হ’ব পাৰে ৷ ই শিক্ষাৰ্থীৰ একান্ত ব্যক্তিগত প্ৰয়োজন আৰু ইচ্ছাসমূহৰ দিশে লক্ষ্য ৰাখি তাৰ বিস্তাৰ সাধন কৰে ৷ অভিজ্ঞতালব্ধ শিক্ষাই স্ব-প্ৰৱৰ্তন আৰু আত্ম বিচাৰ আদিৰ মানদণ্ড বিচাৰ কৰে ৷ অভিজ্ঞতালব্ধ শিক্ষা সঠিক ৰুপত কাৰ্য্যকৰী হ’ব লাগে, ই উদ্দেশ্য নিৰ্দ্ধাৰণ কৰাৰ পৰা আৰম্ভ কৰি অভিজ্ঞতা আৰু পৰ্য্যবেক্ষণ কৰি পুনঃপৰ্য্যালোচনা কৰালৈকে আৰু সবৰ্শেষত কামৰ পৰিকল্পনালৈকে সম্পূৰ্ণ শিক্ষাৰ পৰিক্ৰম প্ৰয়োগ কৰা উচিত ৷ এই সম্পূৰ্ণ পদ্ধতিটোৱে কোনো এজনক নতুন দক্ষতা লাভ কৰিবলৈ অনুমতি দিয়ে আৰু নতুন দৃষ্টিভঙ্গী অথবা নতুনকৈ ভাবিবলৈ শিকায় ৷\nআমি আমাৰ ল'ৰাকালত কৰা খেল – ধেমালিসমূহ আমাৰ এতিয়াও মনত আছে। এটা তেনেই সাধাৰণ খেল যেনে, এক্কা-দ্দোক্কা – অথচ ই অনেক মূল্যৱান ব্যৱহাৰিক শিক্ষা আৰু সামাজিক দক্ষতা, যেনে, দল পৰিচালনা, বাৰ্তালাপ আৰু নেতৃত্ব বহন ক্ষমতা শিকাব পাৰে ৷ অভিজ্ঞতালব্ধ কৌশল হিচাপে খেলাধূলা জনপ্ৰিয় হোৱাৰ কাৰণটো হ’ল- “ আনন্দৰ উৎস " - আনন্দৰ যোগেদি শিক্ষা লাভে শিক্ষাৰ্থীসকলক দীৰ্ঘ সময়ৰ বাবে পাঠটো মনত ৰখাত সহায় কৰে ৷\nবেছি সংখ্যক শিক্ষকেই শিক্ষণ পদ্ধতিত অভিজ্ঞতাৰ ভূমিকা উপলব্ধি কৰে ৷ আনন্দৰ মাধ্যমেৰে শিক্ষাৰ পৰিৱেশ আৰু শিক্ষাৰ্থীৰ বাবে এক কায্যৰ্কৰী শিক্ষণ পৰিৱেশ তৈয়াৰ কৰিব পাৰি৷ এই অভিজ্ঞতালব্ধ জ্ঞানত ব্যক্তিসকলক নিজস্ব ভাৱে যোগদান কৰাত উৎসাহ প্ৰদান কৰা হয়, কাৰণ ইয়াৰ দ্বাৰা তেওঁলোকৰ নতুন জ্ঞানবোধ হ’ব আৰু এই সংবাদসমূহ দীৰ্ঘম্যাদী হ’ব ৷\nশিক্ষা তাৎপৰ্য্যৰ্পূৰ্ণ হ’ব, যেতিয়া বিষয় বস্তু শিক্ষাৰ্থীৰ ব্যক্তিগত আগ্ৰহৰ লগত যুক্ত হ’ব ৷\nবাহ্যিক ভয়ৰ পৰিমান কম থকা অৱস্থাত নিজৰ বাবে ভয়ৰ সৃষ্টি কৰিব (যেনে, নতুন মনোভাব অথবা ধাৰণা) পৰা শিক্ষা সহজে উপলব্ধ হয় ৷\nনিজৰ বাবে থকা ভয় কম হ’লে শিক্ষণ পদ্ধতি দ্ৰুতগামী হয় ৷\nস্ব-নিৰ্ভৰ শিক্ষণ অধিক দীৰ্ঘসূত্ৰী আৰু ব্যাপক হয় ৷\nমানুহে নিৰিক্ষণ কৰি, নিৰ্দেশ গ্ৰহণ কৰি আৰু আনক অনুকৰণ কৰি ভালদৰে শিকিব পাৰে ৷ “ জ্ঞানগত শিক্ষা শ্ৰৱণ, নিৰীক্ষণ, স্পৰ্শ অথবা অভিজ্ঞতাৰ ফলাফল” ৷\nজ্ঞানগত শিক্ষা এটা শক্তিশালী পদ্ধতি যি জ্ঞানৰ পৰিসৰ লাভ কৰায়৷ আপুনি ৱেব চাইটৰ পৰা গ্ৰহণ কৰা শিক্ষাক জ্ঞানগত শিক্ষাই প্ৰকাশ নকৰে ৷ এই শিক্ষণে জ্ঞানগত শিক্ষাৰ ওপৰত গুৰুত্ব আৰোপ কৰে ৷\nমানসিক অথবা জ্ঞানগত প্ৰক্ৰিয়াৰ মাধ্যমেৰে জ্ঞানগত শিক্ষা বণৰ্না কৰা হয় ৷ ইযাৰ পদ্ধতি আমি “ আমাৰ মগজুত” উৎপন্ন কৰিব লাগিব ৷ বাস্তব বিষয় আৰু ঘটনাৰ মানসিক উপস্থাপন আৰু অন্যান্য কায্যৰ্কৰী প্ৰক্ৰিয়া জ্ঞানগত শিক্ষণৰ অন্তৰ্গত৷\nজ্ঞানগত শিক্ষা ব্যৱস্থাত শিক্ষাৰ্থীয়ে শুনে, দেখে, ছুই চাই, পঢ়ে অথবা অভিজ্ঞতা লাভ কৰে আৰু তাৰ পিচত সেইসকলোবোৰ সংবাদ মনত ৰাখে৷ জ্ঞানগত শিক্ষা নিস্ক্ৰিয় শিক্ষণ হিচাপে মনত ধাৰণা হ’ব পাৰে, কাৰণ এই শিক্ষা ব্যৱস্থাত কোনো গতি সঞ্চালন নাই৷ অৱশ্যে, শিক্ষাৰ্থীসকলে নতুন তথ্য লাভ কৰি ইয়াক মনত ৰখাৰ বাবে জ্ঞানগত পদ্ধতি অধিক সক্ৰিয় ৷\nজ্ঞানগত শিক্ষাই আমাক সংকেত, মূল্যবোধ, বিশ্বাস আৰু নীতি আদিৰ জটিল সংস্কাৰ সাধন আৰু তাৰ প্ৰসাৰৰ বাবে সামৰ্থবান কৰি তোলে৷ যিহেতু, মানুহৰ অনেক অভ্যাসৰ মাজত জ্ঞানগত প্ৰক্ৰিয়া যুক্ত থাকে, সেয়ে ইয়াক ধাৰণা কৰিব পাৰি যে মাত্ৰ মানুহৰ ক্ষেত্ৰত এই জ্ঞানগত শিক্ষা সংঘটিত হয় ৷ অৱশ্যে, জীৱ-জন্তুৰ ভিন্ন প্ৰজাতিৰ মাজত দেখি শিক্ষা লাভ কৰা প্ৰৱণতা আছে৷ উদাহৰণস্বৰুপে, চিৰিয়াখানাৰ বান্দৰ এটাই মাজে সময়ে মানুহ দৰ্শনাৰ্থী অথবা অন্য বান্দৰসমূহক অনুকৰণ কৰা দেখা যায় ৷\nনিদেৰ্শনাৰ ৬ ই+এচ মডেল\nছটা ই আৰু এচ (এনগেজ, এক্সপ্ল’ৰ, এক্সপ্লেইন, ইলাবৰেট, ইভালুৱেট, এক্সটেণ্ড আৰু ষ্টেণ্ডাৰড) ৰ ভিত্তিত শিক্ষা সঞ্চালক অথবা শিক্ষকৰ সৈতে আলোচনা মৰ্মে জ্ঞানগত শিক্ষাৰ আৰ্হিত পাঠ পৰিক্ৰমা তৈয়াক কৰিব লাগে ৷ শিক্ষাৰ্থী সকলে অবিৰাম গতিত নতুন জ্ঞান লাভ (অথবা গঠন) কৰি জ্ঞানৰ উচ্চতম শিখৰত আৰোহণ কৰিবৰ বাবে পাঠ পৰিকল্পনাসমূহে জ্ঞানগত নিৰ্দেশনাৰ আৰ্হিৰ ওপৰত নিৰ্ভৰ কৰে ৷\nএই প্ৰত্যেক ৬ টা 'ই' য়ে শিক্ষণৰ এটাকৈ স্তৰ বৰ্ণনা কৰে, আৰু প্ৰত্যেক স্তৰেই “ ই” ৰে আৰম্ভ হয়: এনগেজ, এক্সপ্ল’ৰ, এক্সপ্লেইন, ইলাবৰেট, ইভালুৱেট আৰু এক্সটেণ্ড ৷ প্ৰত্যেক ৬ টা 'ই' য়ে শিক্ষাৰ্থী আৰু শিক্ষকক জ্ঞান আহৰণ কৰিবলৈ আৰু তেওঁলোকে লাভ কৰা এটা ধাৰণাৰ জ্ঞানৰ ওপৰত অবিৰামভাৱে বিচৰণ কৰিবলৈ অনুমতি দিয়ে ৷\nএনগেজ: এটা “এনগেজ” প্ৰক্ৰিয়াই অতীত আৰু বতৰ্মান শিক্ষাৰ অভিজ্ঞতাৰ মাজত সম্পৰ্ক স্থাপন কৰে, কায্যৰ্কলাপৰ অনুমান কৰে আৰু বতৰ্মান কাৰ্য্যকলাপৰ ওপৰত ছাত্ৰ-ছাত্ৰী সকলৰ চিন্তাধাৰা প্ৰভাৱিত কৰে ৷ ছাত্ৰ-ছাত্ৰীসকলে শিকিবলৈ লোৱাখিনিৰ মানসিক ধাৰণা, প্ৰক্ৰিয়া অথবা দক্ষতা ওপৰত তেওঁলোক এনগেজ হোৱা উচিত ৷ এই বিভাগত আলোচনাৰ সুবিধাৰ বাবে এক্সপ্ল’ৰ বিভাগৰ কেইটামান সাধাৰণ মূলপ্ৰশ্ন অন্তভূৰ্ক্ত থাকে ৷এক্সপ্ল’ৰ: ইযাত ছাত্ৰ-ছাত্ৰীয়ে বিষয়টো ভালদৰে অনুসন্ধান কৰিব লাগিব ৷ শিক্ষাৰ্থীসকলক তেওঁলোকৰ বিচাৰযোগ্য বিষয়বস্তুৰ ওপৰত “মুক্তমনে বিচৰণ” ৰ সুযোগ দিব লাগিব আৰু অধিক নিৰ্দেশ প্ৰদান কৰিব নালাগে ৷ তেওঁলোকক কিছুমান নিৰ্দেশৰ প্ৰয়োজন হ'ব আৰু শিক্ষকে নিৰ্দেশ দিব পাৰে, গুৰুত্বপূৰ্ণ প্ৰশ্ন সুধিব পাৰে আৰু শিক্ষাৰ্থী সকল কামৰ সাহাৰ্য্যতা আছে নে নাই,সেইয়া লক্ষ্য কৰিব পাৰে ৷\nএক্সপ্লেইন: এই স্তৰত শিক্ষাৰ্থীয়ে কৰা কাম ব্যাখ্যা কৰাৰ সুবিধা দিয়ে ৷ তেওঁলোকে লাভকৰা জ্ঞান মৌখিক ভাৱে প্ৰকাশ কৰা অথবা নতুন ধাৰণা বা অভ্যাস প্ৰকাশ কৰা সুবিধা পায় ৷ এই স্তৰে শিক্ষকৰ বাবে সাধাৰণ নাম, সংজ্ঞা, আৰু বিভিন্ন ধাৰণাৰ ব্যাখ্যা, প্ৰক্ৰিয়া, দক্ষতা অথবা ব্যৱহাৰ আগবঢ়াবলৈ সুবিধা দিয়ে ৷\nইলাবৰেট: ইয়াত শিক্ষাৰ্থীয়ে তেওঁলোকক দিয়া কাম নিজে কৰিবলৈ বিচাৰে ৷ তেওঁলোকৰ নতুন ধাৰণা আৰু তেওঁলোকে বিচাৰি পোৱা তথ্যবিলাক অথবা তেওঁলোকৰ মন্তব্য আনৰ আগত প্ৰকাশ কৰিবলৈ সুবিধা পায় ৷ ইভালুৱেচনৰ বাবে তথ্য জমা দিয়া,প্ৰদৰ্শন কৰা আৰু প্ৰজেক্ট বা এচাইনমেন্ট শেষ কৰাৰ বাবে এইটোৱে এটা ভাল সময় ৷\nইভালোৱেট: পদ্ধতিৰ দ্বাৰা নিৰ্দ্ধাৰণ কৰাৰ কথা যেতিয়া আশা কৰা হয় , তেতিযা এইটোৱেই শাখা য’ত শিক্ষকে শিক্ষণ নিৰ্দ্ধাৰণ কৰিব লাগে ৷ শিক্ষাৰ্থীয়ে সাধাৰনভাৱে তেওঁলোকৰ কাম জমা দিব লাগে অথবা বিষযবস্তুত মনোযোগ দিব লাগে ৷ এই স্তৰত শিক্ষাৰ্থীক স্ব-নিবাৰ্চন, দলবদ্ধ-নিবাৰ্চনত জড়িত হবলৈ আৰু তেওঁলোকৰ কামৰ পদ্ধতি নিজেই গঠন কৰিবলৈ উৎসাহ জনোৱা অতি গুৰুত্বপূৰ্ণ ৷\nএক্সটেণ্ড: এই স্তৰত শিক্ষাৰ্থীসকলক তেওঁলোকৰ পাঠৰ বাহিৰৰ কিছুমান উপাদাল লবলৈ উপদেশ দিয়া হয় ৷ ইযাৰ উদ্দেশ্য হ’ল - তেওঁলোকৰ জ্ঞান আৰু অন্যান্য ধাৰণাৰ বাচনি অথবা তেওঁলোকৰ জ্ঞান নতুন আৰু অসহজ ক্ষেত্ৰত কিদৰে প্ৰয়োগ কৰিছে তাক পৰীক্ষা কৰা ৷ সাধাৰণতে, এনে কামে তেওঁলোকে প্ৰতিষ্ঠা কৰিব লগীয়া কামটোৰ ওপৰত উত্তেজনা বঢ়াব ৷ যদিও শিক্ষকে ছাত্ৰ-ছাত্ৰী সকলক তেওঁলোকৰ নিজৰ বিদ্যালয়ৰ বাহিৰত বা আনৰ আগত বা প্ৰতিযোগীতাত তেওঁলোকৰ কাম উপস্থাপন কৰিব পৰাকৈ সাধাৰণ পৰামৰ্শ আগবঢ়াবলৈ বিচাৰে ,প্ৰকৃততে এই শাখা মূখ্যতঃ শিক্ষাৰ্থী জড়িত কৰণ পদ্ধতিহে ৷\nষ্টেণ্ডাৰ্ড: ষ্টেণ্ডাৰ্ড হ’ল পাঠ পৰিক্ৰমাৰ দ্বাৰা সমন্বয় ঘটোৱা পাঠ পৰিক্ৰমা ৷ এই শাখাত ৰাজ্য, জাতি আৰু/অথবা ৰাষ্ট্ৰীয় মানৰ লগত পাঠ পৰিক্ৰমা সংযোগ কৰা হয় ৷ সাধাৰণভাৱে এই সংবাদ শিক্ষকৰ বাবে আৰু স্থানীয় কমিটি, জিলা অথবা বিদ্যালয়ৰ পাঠ্যক্ৰমৰ বাবে প্ৰয়োজনীয় সংবাদ আগবঢ়োৱা উচিত।\nসহযোগী শিক্ষা আজিৰ দিনত সবাতোকৈ বেছি চৰ্চিত শিক্ষণ ব্যৱস্থা ৷ দেখা গৈছে এই ব্যৱস্থাত শিক্ষাৰ্থীসকলক একেলগে, দ্ৰুতভাৱে, সফলতাৰে , অতি মনোযোগেৰে আৰু ধনাত্মক দিশেৰে শিক্ষা গ্ৰহণ কৰা অভিজ্ঞতা লাভ কৰে ৷ ইয়াৰ অৰ্থ এইটো নহয় যে, কেইজনমান ছাত্ৰৰ গোট গঠন কৰি দি কাম কৰিবলৈ দিলে এই সহযোগী শিক্ষা ব্যৱস্থা সফল হ’ব ৷ সহযোগী ব্যৱস্থা সফল কৰাৰ বাবে কিছু নিৰ্দিষ্ট পদ্ধতি আছে, আৰু ছাত্ৰ আৰু শিক্ষক উভয়ে ইয়াৰ প্ৰতি সজাগ হোৱা প্ৰয়োজন ৷ অলপতে এই পদ্ধতিৰ অপব্যৱহাৰ কথা সমালোচিত হৈছে ৷ শিক্ষাৰ্থী সকলে শিক্ষকক সহায় কৰিব পাৰে ৷ এজন শিক্ষাৰ্থীয়ে একেলগে কাম কৰা অভিজ্ঞতা লাভ কৰে আৰু এই শিক্ষা আজিৰ শিক্ষা ব্যৱস্থাত অতি প্ৰয়োজনীয় ৷ এজন শিক্ষাৰ্থীয়ে বিভিন্ন ভূমিকা পালন কৰি শিকাৰ উপায় আছে, যেনে, সহায়ক, প্ৰতিবেদক,প্ৰতিলিপি কৰ্তা ইত্যাদি ৷ প্ৰতিগ্ৰুপৰ প্ৰতিটো ছাত্ৰৰ বাবে বিশেষ কাম থাকে, যাতে “ আনৰ ওপৰত নিৰ্ভৰ” কৰি নাথাকি প্ৰত্যেকেই শিকাঁৰ কামত সক্ৰিয় থাকিব পাৰে ৷ এটা গোটৰ সফলতা প্ৰত্যেক শিক্ষাৰ্থীৰ ব্যক্তিগত সফলতাৰ ওপৰত নিৰ্ভৰ কৰে ৷\nছাত্ৰসকলৰ পুথিগত শিক্ষাত সৰু গোটত ভাগ হৈ সকলোৱে সকলোক সহায় কৰি একেলগে শিকিব লাগে ৷ সধাৰণতে, সহযোগী শিক্ষাই তলৰ পাঁচটা বৈশিষ্ট্য মানি চলে ৷\nশিক্ষাৰ্থীসকলে সাধাৰণ কাম অথবা শিক্ষণ গোটত ভাগ হৈ একেলগে কৰিব লাগে ৷\nশিক্ষাৰ্থীসকলে দুজন অথবা পাঁচজন সদস্যৰ সৰু গোট হৈ একেলগে কাম কৰিব লাগে ৷\nশিক্ষাৰ্থীসকলে তেওঁলোকৰ সধাৰণ কাম অথবা শিক্ষণৰ সফল সমাপ্তকৰণৰ বাবে সহযোগী, সামাজিক ভাৱে কাম কৰাৰ অভ্যাস ব্যৱহাৰ কৰিব লাগে ৷\nশিক্ষাৰ্থীসকল পৰস্পৰ নিৰ্ভৰশীল ৷ কায্যৰ্ক্ৰমনিকা এনেদৰে গঠিত কৰা হয়, যে তেওঁলোকে কামৰ সমাপ্তিকৰণৰ বাবে ইজনক সিজনৰ সহায়ৰ প্ৰয়োজন হয় ৷\nশিক্ষাৰ্থীসকল তেওঁলোকৰ কামৰ বাবে ব্যক্তিগতভাৱে দায়িত্বশীল হয় ৷\nশিক্ষাৰ ধৰণ হৈছে শিক্ষণৰ বিভিন্ন প্ৰকাৰৰ পদ্ধতি অথবা দিশ ৷\nশিক্ষণৰ ধৰণৰ প্ৰকাৰ কি কি ?\nদৃশ্যগত শিক্ষাৰ্থী: দেখি শিকাঁ...\nশ্ৰৱণ শিক্ষাৰ্থী: শ্ৰৱণৰ দ্বাৰা শিকে...\nএওঁলোকে মৌখিক বক্তৃতা, আলোচনা, অথবা বিষয়বস্তুৰ ওঅৰত আন এজনে কোৱা কথা শুনি ভালদৰে শিকে ৷ শিক্ষাৰ্থীসকলে বক্তাৰ মাতৰ সুৰ, বক্তৃতা, কথাৰ গতিবেগ আৰু অন্যান্য গুণ শুনি শিক্ষকে কোৱাবিলাক আয়ত্ব কৰে ৷ লিখিত তথ্য আনৰ মুখেৰে নুশুনালৈকে তাৰ কম মূল্য প্ৰকাশ হ’ব পাৰে ৷ এই শিক্ষাৰ্থীসকল কেতিয়াবা পাঠ শব্দ কৰি পঢ়ি অথবা টেপ ৰেকৰ্ডাৰ ব্যৱহাৰ কৰি বেছি উপকৃত হ’ব পাৰে ৷\nস্পৰ্শাভূতিক শিক্ষাৰ্থী / টেকটাইল: গতি কৰি, কাম কৰি আৰু স্পৰ্শ কৰি শিকে ....\nস্পৰ্শাভূতিক / টেকটাইল পদ্ধতি ব্যৱহাৰ কৰি শিকাঁ ব্যক্তিয়ে তেওঁলোকৰ চৌপাশৰ পদাৰ্থসমূহ হাতেৰে চুই, আৰু তাৰ লগত হাতৰ কাম কৰি সেইবিলাক আয়ত্ব কৰে ৷ তেওঁলোকে ইয়াৰ বাবে বহু সময় বহি থাকিবলৈ কঠিনতা অনুভৱ কৰিব পাৰে আৰু তেওঁলোকৰ প্ৰয়োজনৰ বাবে তেওঁলোকে কাম আৰু প্ৰকাশ কৰিবলৈ বিমূখ হ’ব পাৰে ৷


হাৰিয়ানাত প্ৰতিবাদী কৃষকৰ মূৰ ফালিবলৈ কিয় নিৰ্দেশ দিলে উপায়ুক্তই ? - The Cross Current\nহাৰিয়ানাত প্ৰতিবাদী কৃষকৰ মূৰ ফালিবলৈ কিয় নিৰ্দেশ দিলে উপায়ুক্তই ?\nহাৰিয়ানাৰ কৰণালত বিজেপি নেতাক ৰখাবলৈ প্ৰতিবাদকাৰী কৃষকে টোল গেটত লগালে ট্ৰেফিক জাম ৷তেতিয়াই পথ মুকলি কৰিবলৈ আৰক্ষীয়ে প্ৰতিবাদকাৰী কৃষকৰ ওপৰত লাঠীচালনা কৰে ৷এই ঘটনাত কেবাগৰাকীও কৃষক গুৰুতৰভাৱে আহত হয় ৷ ইয়াৰ পাছতে আন এটা ভাইৰেল হোৱা ভিডিঅ’ই দেশজুৰি খলকনিৰ সৃষ্টি কৰিছে ৷ দাবী কৰা হৈছে যে এই ভিডিঅ’টোত জিলা উপায়ুক্তগৰাকীয়ে প্ৰতিবাদী কৃষকৰ মূৰ ফালি দিবলৈ নিৰ্দেশ দিছে ৷কংগ্ৰেছ নেতা শ্ৰীনিবাস বী বীয়ে ভিডিওটো টুইট কৰিছে ৷\nভিডিওটোত বিষয়াগৰাকীয়ে এইদৰে কৈছে-‘যিয়ে আগলৈ আহে , তাৰ মূৰ ফালি দিয়া ৷কোনো পৰিস্থিতিতে সিহঁত লাইনতকৈ আগলৈ আহিব নালাগে ৷আমাৰ ওচৰত পৰ্যাপ্ত ফোৰ্চ আছে ৷ দুদিনৰ পৰা আমি ইয়াত ডিউটি কৰি আছো ৷ইয়াৰ পৰা আগলৈ এজনো মানুহ যাব নোৱাৰিব ৷যদি কোনোবা আগলৈ যায় , তেনেহ’লে তাৰ মূৰ ফালিব লাগিব ৷’\nদেশৰ আটাইতকৈ কনিষ্ঠ পাইলট গৰাকী কোন জানেনে ?\n১ ছেপ্তেম্বৰৰ পৰা ৰাজ্যত কি হ’ব : ক’লে মুখ্যমন্ত্ৰী হিমন্ত বিশ্ব শৰ্মাই


নাছাৰ মঙল অভিযানৰ নেতৃত্বত ভাৰতীয় মূলৰ বিজ্ঞানী স্বাতী মোহন, স্বাতীৰ কৃত্বিত্বত আজি গৌৰান্বিত ভাৰতindian-us-scientist-dr-swati-mohan-is-in-charge-of-nasas-mars-2020-landing-perseverance-rover– News18 Assam\nনাছাৰ মঙল অভিযানৰ নেতৃত্বত ভাৰতীয় মূলৰ বিজ্ঞানী স্বাতী মোহন, স্বাতীৰ কৃত্বিত্বত আজি গৌৰান্বিত ভাৰত...\nUpdated:February 20, 2021, 5:21 PM IST\nমঙলৰ এই ৰ'ভাৰৰ সফলতাত স্বাতীৰ কামে কেনেকৈ সহায় কৰিছিল ?\nLast Updated: February 20, 2021, 5:21 PM IST\nআমেৰিকাৰ মহাকাশ গৱেষণা সংস্থা নাছাই ইতিহাস সৃষ্টিৰে মঙল গ্ৰহত অৱতৰণ কৰাবলৈ সক্ষম হ'ল মঙলযান পাৰছিভিয়াৰেন্স।\nসকলো বাধা অতিক্ৰম কৰি ভাৰতীয় সময় অনুসৰি শুকুৰবাৰে নিশা ২ বাজি ২৫ মিনিটত মঙলত মহাকাশযানখনে অৱতৰণ কৰাৰ লগে লগে সৃষ্টি হ'ল এক ইতিহাস। আমেৰিকাৰ এই সাফল্যক লৈ আজি উৎফুল্লিত আমেৰিকাবাসী। লগতে গৌৰান্বিত ভাৰতবাসীও। কাৰণ ঐতিহাসিক অভিযানৰ বিজ্ঞানীসকলৰ ভিতৰত আছে এগৰাকী ভাৰতীয়মূলৰ বিজ্ঞানী। ভাৰতীয় মূল ড০ স্বাতী মোহনে নেতৃত্ব দিছিল আমেৰিকাৰ এই মিছন মঙল অভিযানত।\nনাছাৰ অভিযন্তা ড০ স্বাতী মোহনে কয় যে, ইতিমধ্যে মঙলৰ বুকুত সফলতাৰে অৱতৰণ কৰা এই ৰ'ভাৰে অতীতৰ জীৱনৰ লক্ষণ বিচাৰিবলৈ সাজু ।\nউল্লেখ্য যে, ২০২০ চনৰ ৩০ জুলাইত ফ্লৰিডাৰ কেপ কেনাভাৰাল এয়াৰ ফৰ্চ ষ্টেচনৰ পৰা মুকলি কৰা হৈছিল এই ৰ'ভাৰ। নাছাৰ মতে, এই ৰ'ভাৰে ৰঙা গ্ৰহত অভূতপূৰ্ব বিজ্ঞান পৰিচালনাৰ লগতে নতুন প্ৰযুক্তি পৰীক্ষা কৰিবলৈ সাতটা সঁজুলি বহন কৰিছিল।\nএই ৰ'ভাৰে প্ৰাচীন জীৱানুৰ সন্ধান কৰিব, যিয়ে মঙলত অভ্যাস যোগ্যতাৰ ইতিহাসৰ অন্বেষণ কৰিবলৈ নাছাৰ অভিযানক আগুৱাই দিব। ৰ'ভাৰৰ এটা ড্ৰিল আছে, যাৰ দ্বাৰা মঙলৰ বুকুৰ পৰা শিল আৰু মাটিৰ মূল নমুনা সংগ্ৰহ কৰিবলৈ ব্যৱহাৰ কৰিব। তাৰ পিছত সেইবোৰ ভৱিষ্যতৰ অভিযানৰ দ্বাৰা পিক আপৰ বাবে চীল কৰা টিউবত সংৰক্ষণ কৰিব আৰু বিতং বিশ্লেষণৰ বাবে পৃথিৱীলৈ ঘূৰাই অনা হ'ব।\nকিন্তু কোন এই ড০ স্বাতী মোহন ?\nভাৰতীয় মূলৰ বিজ্ঞানী ড০ মোহন মঙল ২০২০ৰ এই অভিযানৰ নিৰ্দেশক, নেভিগেচন, আৰু নিয়ন্ত্ৰণ অপাৰেচনৰ নেতৃত্বত আছিল।\nনাছাৰ মতে, ১ বছৰ বয়সতে ড০ মোহনে ভাৰতৰ পৰা আমেৰিকা যুক্তৰাজ্যলৈ আহিছিল। তেওঁ উত্তৰ ভাৰ্জিনিয়া-ৱাশ্বিংটন ডি চি মেট্ৰ' অঞ্চলত ডাঙৰ হৈছিল আৰু পিছত মেকানিকেল এণ্ড এৰোস্পেচ ইঞ্জিনিয়াৰিঙত কৰ্ণেল বিশ্ববিদ্যালয়ৰ পৰা বি.এছ. সম্পূৰ্ণ কৰিছিল। তেওঁ এৰোনটিকছত এম.আই.টি. ৰ পৰা এম.এছ. আৰু পি.এইচ.ডি. গ্ৰহণ কৰিছিল। তেওঁ কেচিনি আৰু গ্ৰেইলৰ দৰে একাধিক অভিযানত সক্ৰিয় ভাবে কাম কৰিছে।\nবিজ্ঞানী হ'বলৈ কেনেদৰে অনুপ্ৰাণিত হৈছিল ড০ মোহন ?\n৯ বছৰ বয়সতে প্ৰথমবাৰৰ বাবে 'ষ্টাৰ ট্ৰেক' চোৱাৰ পিছতে তেওঁলোকে দেখুওৱা বিশ্বব্ৰহ্মাণ্ডৰ নতুন অঞ্চলৰ বিষয়ে চাই ড০ মোহন ইয়াৰ প্ৰতি আকৰ্ষিত হৈ পৰিছিল। লগে লগে অনুভৱ কৰিছিল যে, বিশ্ব ব্ৰহ্মাণ্ডৰ ওপৰত তেওঁ গৱেষণা কৰিব বিচাৰে।\nমঙল ২০২০ৰ নিৰ্দেশনা, নেভিগেচন, আৰু নিয়ন্ত্ৰণ (GN&C) উপপ্ৰণালী হৈছে মহাকাশযানৰ "চকু আৰু কাণ"। যিয়ে মহাকাশত মহাকাশযানখনক সহায় কৰে। লগতে ক'ত যানখনে ক'ত অৱতৰণ কৰিব সেয়া নিয়ন্ত্ৰণ কৰে।\nFirst published: February 20, 2021, 5:21 PM IST\nDr Swati Mohan Mars\nNASA's Persaverance Rover\nড০ স্বাতী মোহন


চিন্তনঃ খেদ ঐ খেদ, বিদেশীক খেদ: সপোন বনাম বাস্তৱ:: দীপাংকৰ মল্ল বৰুৱা - অসমীয়াৰ সুখ-দুখ\nHome ARTICLE CHINTAN DIPANKAR MALLA BARUAH চিন্তন দীপাংকৰ মল্ল বৰুৱা চিন্তনঃ খেদ ঐ খেদ, বিদেশীক খেদ: সপোন বনাম বাস্তৱ:: দীপাংকৰ মল্ল বৰুৱা\nxukhdukh.com December 09, 2018 ARTICLE, CHINTAN, DIPANKAR MALLA BARUAH, চিন্তন, দীপাংকৰ মল্ল বৰুৱা,\nএই কেইদিন ৰাজপথত সতকাই শুনিবলৈ পোৱা শ্লোগানটো হ’ল, “আহ ঐ আহ, ওলাই আহ। খেদ ঐ খেদ বিদেশীক খেদ’। মনকৰিবলগীয়াযে এই শ্লোগানটো ১৯৭৯ চনত অসম আন্দোলনৰ আৰম্ভণিৰ সময়ৰে পৰা শুনি আহিছোঁ। এই শ্লোগানৰ প্ৰতি সঁহাৰি জনাই বাৰে বাৰে আবাল বৃদ্ধ বনিতা ৰাজপথলৈ ওলাই আহিছে। কিন্তু কোনেও বিদেশী খেদিব পৰা নাই। খেদ ঐ খেদ, বিদেশীক খেদ বুলি চিঞৰা ল’ৰাজনেও আশা কৰিছে নিজে নহয়, আন কোনোবাইহে বিদেশীক খেদিব। কিন্তু বিদেশী খেদাৰ সেই সপোন আজিও সুদূৰ পৰাহত হৈ আছে।\nমোৰ কেতিয়াবা এনে অনুভৱ হয়, হয়তো অসম আন্দোলন নোহোৱা হ’লেই ভাল আছিল। অসমৰ ৮৫৫ জন তেজাল ডেকাই প্ৰাণ আহুতি দিবলগীয়া নহ’লহেতেন। পুলিছ, মিলিটাৰীৰ লাঠীৰ কোব খাই, বন্দুকৰ গুলী লাগি আমাৰ শ শ ডেকা ঘূণীয়া হ’বলগীয়া নহ’লহেতেন। সশস্ত্ৰ সংগ্ৰাম কৰিবলৈ জংগললৈ গৈ অসমৰ হাজাৰ হাজাৰ নিৰীহ যুৱক যুৱতীয়ে অকালতে প্ৰাণ দিবলগীয়া নহ’লহেতেন। লাখ লাখ ছাত্ৰ ছাত্ৰীয়ে মূল্যবান শিক্ষাবছৰবোৰ হেৰুৱাবলগীয়া নহ’লহেতেন। লাখ লাখ বিষয়া কৰ্মচাৰীয়ে আন্দোলনত যোগদান কৰাৰ বাবে সন্মুখীন হোৱা দুৰ্ভোগ ভূগিবলগীয়া নহ’লহেতেন।\nঅসম আন্দোলন আৰম্ভ হোৱাৰ এবছৰ মানৰ ভিতৰতে তদানীন্তন প্ৰধানমন্ত্ৰী ইন্দিৰা গান্ধীয়ে অসমৰ বিদেশী বিতাড়নৰ বাবে ১৯৬৬ চনৰ সীমাৰ প্ৰস্তাৱ দিছিল। কিন্তু সেইসময়ৰ আন্দোলনৰ নেতৃত্বই আঁকোৰগোজকৈ ১৯৫১ চনৰ সীমা দাবী কৰি থকাৰ কাৰণে আন্দোলন ছয় বছৰলৈ চলিল। সেই ছয় বছৰত নেলী, গহপুৰত হোৱা গণসংহাৰকে ধৰি হেজাৰ হেজাৰ মানুহৰ প্ৰাণ গ’ল। আচৰিত কথাযে, আন্দোলনৰ আৰম্ভণিতে ইন্দিৰা গান্ধীৰ ১৯৬৬ চনৰ প্ৰস্তাৱ অগ্ৰাহ্য কৰা আন্দোলনৰ সেই একেই নেতৃত্বই ছয় বছৰ আন্দোলন কৰাৰ পাছত ১৯৭১ চনৰ ২৪ মাৰ্চৰ সীমা গ্ৰহণ কৰি তদানীন্তন প্ৰধান মন্ত্ৰী ৰাজীৱ গান্ধীৰ উপস্থিতিত অসম চুক্তি সম্পাদিত কৰিছিল।\nআমোদজনক ভাৱে অসম আন্দোলনৰ নেতাসকলেই দুবাৰকৈ চৰকাৰ গঠন কৰিও অসমৰ পৰা বিদেশী খেদিব নোৱাৰিলে। ছয় বছৰীয়া অসম আন্দোলনৰ পৰিণতিত হোৱা অসম চুক্তিয়ে ১৯৫১ চনৰ পৰা ১৯৭১ চনলৈ অসমত প্ৰৱেশ কৰা লাখ লাখ বিদেশীক স্বদেশী নাগৰিক বুলি স্বীকৃতিহে দিলে। আমোদজনকভাৱে অবৈধ নাগৰিকক খেদিবলৈ কৰা অসম আন্দোলন আৰু অসম চুক্তি হৈ পৰিল সীমান্তৰ সিপাৰৰ পৰা অহা অবৈধ নাগৰিকৰ কাৰণে ত্ৰাণকৰ্তা স্বৰূপ। কোনো নথি পত্ৰ নোহোৱাকৈ, কোনো আইনী প্ৰক্ৰিয়া নোহোৱাকৈ ১৯৭১ চনৰ আগতে অহা লাখ লাখ বিদেশী একে ৰাতিতে দেশৰ নাগৰিক হৈ যোৱাৰ দৰে ঘটনা হয়তো সমগ্ৰ বিশ্বতে বিৰল। যিবোৰ মানুহে অসম আন্দোলনৰ ফলত খেদা খাব বুলি ভয় কৰি আছিল, তেওঁলোকক অসম চুক্তিয়ে চৰম সকাহ দিলে। অসম আন্দোলনৰ ঘোৰ বিৰোধিতা কৰা বুদ্ধিজীৱিয়েও অসম চুক্তিক আদৰণি জনালে। অসম আন্দোলনৰ সময়ত অবৈধ বিদেশীৰ ৰক্ষণাবেক্ষণত ব্যস্ত থকা বহুতো দল সংগঠনৰ নেতাৰ মুখত অসম চুক্তিৰ প্ৰতি সমৰ্থনৰ কথা আখৈ ফুটাদি ফুটিবলৈ ধৰিলে। বিদেশীক খেদিবলৈ অসমৰ মানুহে সৰ্বোচ্চ ত্যাগ কৰি কৰা ছয়বছৰীয়া অসম আন্দোলনৰ পৰিণতিত লাভ কৰা চুক্তি এখনে কি দিলে সেয়া ভাবিবলগীয়া কথা। বিদেশীক ৰক্ষণাবেক্ষণ দিবলৈ অসম আন্দোলন হৈছিল নেকি? লাখ লাখ বিদেশীক সংস্থাপিত কৰিবলৈ শ্বহীদে বলিদান দিছিল নেকি?\nঅসম চুক্তিৰ আটাইতকৈ গুৰুত্বপূৰ্ণ ৫.৮ দফাত আছে “Foreigners who came to Assam on or after March 25, 1971 shall continue to be detected, deleted and expelled in accordance with law. Immediate and practical steps shall be taken to expel such foreigners”। মন কৰিবলগীয়াযে অসম চুক্তিৰ সময়ত বিদেশী চিনাক্তকৰণত হেঙাৰ সৃষ্টি কৰা আৰু পাছলৈ উচ্চতম ন্যায়ালয়ে খাৰিজ কৰা IMDT আইনখন বলবৎ হৈ আছিল। সেয়েহে অসম চুক্তিৰ এই গুৰুত্বপূৰ্ণ দফাটোৰে অসম আন্দোলনৰ নেতৃবৰ্গক আভুৱা ভৰা হৈছিল বুলিয়েই ক’ব পৰা যায়। চাওঁতে চাওঁতে সাতচল্লিছটা বছৰ পাৰ হৈ গ’ল। ১৯৭১ চনত অহা কিশোৰ জনো এতিয়া বৃদ্ধ হ’ল। কিন্তু এতিয়াও বিদেশী বহিষ্কৰণতো দূৰৰে কথা, চিনাক্তকৰণেই নহ’ল।\nবিদেশী চিনাক্তকৰণৰ বাবে ৰাষ্ট্ৰীয় নাগৰিকপঞ্জী উন্নীতকৰণৰ কাম চলি আছে যদিও ভুৱা নথি পত্ৰৰে ১৯৭১ চনৰ পাছত অহা বহু বিদেশীৰে নাম ৰাষ্ট্ৰীয় নাগৰিকপঞ্জীৰ খছৰাত অন্তৰ্ভুক্ত হৈছে বুলি অভিযোগ উঠিছে। আচৰিত কথাযে যিবোৰ জিলাত প্ৰৱজনৰ কাৰণে জনসংখ্যা বৃদ্ধিৰ আটাইতকৈ অধিক প্ৰভাৱ পৰিছে, সেইকেইখন জিলাতে ৰাষ্ট্ৰীয় নাগৰিকপঞ্জীৰ খছৰাৰ পৰা আটাইতকৈ কম সংখ্যক মানুহৰ নাম বাদ পৰিছে। ইয়াৰ অৰ্থ এয়েযে ফৰ্জি নথি পত্ৰ, ভুৱা বংশতৰুৰে ১৯৭১ চনৰ পাছত অহা বিদেশীও এতিয়া ৰাষ্ট্ৰীয় নাগৰিকপঞ্জীত অন্তৰ্ভুক্ত হোৱাৰ পথত। কিন্তু আচৰিত কথাযে অসম চুক্তি ৰক্ষণাবেক্ষণৰ বাবে বদ্ধ পৰিকৰ দল সংগঠনসমূহৰ এই ক্ষেত্ৰত ভূমিকা নিৰ্বিকাৰ হৈয়েই ৰৈছে। ওজৰ আপত্তি দাখিলৰ সীমা পাৰ হওঁ হওঁ। এতিয়াও হেনো নগন্য সংখ্যক আপত্তিহে আহিছে। এই সময়ত সাৱধান নহ’লে অসমত বিদেশী চিনাক্তকৰণৰ কাৰণে আৰম্ভ কৰা ৰাষ্ট্ৰীয় নাগৰিকপঞ্জী উন্নীতকৰণৰ ব্যৱস্থাই ১৯৭১ চনৰ পাছত অহা বিদেশীখিনিকো নাগৰিক হিচাপে স্বীকৃতি দিব।\nঅসম চুক্তিৰ ক্ষেত্ৰত আন এটা মন কৰিবলগীয়া কথা হ’ল, অসম চুক্তিৰ ছয় নং দফাত থকা অসমীয়া মানুহৰ সাংবিধানিক ৰক্ষাকবচৰ বিষয়টোত এতিয়া আৰু কোনেও মাত নামাতে। এই দফাটোত আছে, “Constitutional, legislative and administrative safeguards, as may be appropriate, shall be provided to protect, preserve and promote the cultural, social, linguistic identity and heritage of the Assamese people”. অসম চুক্তি ৰূপায়নৰ পূৰ্বচৰ্ত হ’ব লাগিছিল অসমীয়া মানুহৰ সাংবিধানিক ৰক্ষাকবচ। কিন্তু অসম চুক্তিৰ এই গুৰুত্বপূৰ্ণ বিষয়টোক লৈ যেন কোনো চিন্তিত নহয়। এই ইছ্যুটোক লৈ কেতিয়াও ৰাজপথত আন্দোলন হোৱা নাই, কোনেও জুই লৈ সমদল উলিওৱা নাই। আমোদজনক ভাৱে এশটাতকৈও অধিক জাতীয় সংগঠন থকা ৰাজ্যখনত এতিয়াও কোনেও অসমীয়াৰ সংজ্ঞাই নিৰ্দ্ধাৰণ কৰিব পৰা নাই। অসমীয়াৰ সংজ্ঞা নিৰ্দ্ধাৰণ কৰাৰ পাছতহে অসমীয়াৰ সাংবিধানিক ৰক্ষাকবচৰ কথা আহিব।\nবিদেশী বুলি চিনাক্ত হোৱা লোকৰ কি কৰা হ’ব, তেওঁলোকক কেতিয়া আৰু কেনেকৈ নিজ দেশলৈ উভতাই পঠিওৱা হ’ব আদি কথাবোৰ এতিয়াও ধূসৰ হৈ আছে। আজিলৈকে কোনো এখন চৰকাৰেই চুবুৰীয়া দেশৰ লগত অবৈধ নাগৰিকৰ প্ৰত্যাৰ্পনৰ চুক্তি কৰাত গুৰুত্ব দিয়া নাই। অসম চুক্তি আখৰে আখৰে পালন কৰিবলৈ বদ্ধ পৰিকৰ বুলি দাবী কৰি অহা দল–সংগঠনসমূহেও প্ৰত্যাৰ্পন চুক্তিৰ দাবী কৰি আন্দোলন কৰা পৰিলক্ষিত হোৱা নাই। এখন প্ৰত্যাৰ্পন চুক্তিৰ অবিহনে যোৱা প্ৰায় অৰ্ধ শতিকা ধৰি অসমলৈ অহা হেজাৰ হেজাৰ বিদেশীক আন এখন দেশলৈ খেদি পঠিওৱাটো কেতিয়াও সম্ভৱপৰ নহয়। অথচ এই গুৰুত্বপূৰ্ণ কথাটোকে সদায় আওকাণ কৰি থকা হৈছে। ৰাজ্য চৰকাৰেও কেতিয়াও কেন্দ্ৰীয় চৰকাৰৰ ওপৰত প্ৰত্যাৰ্পন চুক্তিৰ কাৰণে হেঁচা প্ৰয়োগ কৰা নাই। জাতীয়তাবাদী দল সংগঠন সমূহো এই ক্ষেত্ৰত প্ৰায় মৌন বুলিয়েই ক’ব পাৰি। ৰাজপথত ‘খেদ ঐ খেদ’ বুলি চিঞৰিলেই বিদেশী খেদিব নোৱাৰি, তাৰ কাৰণে উপযুক্ত ব্যৱস্থা থাকিব লাগিব, এই কথাটোৱেই এতিয়ালৈ গুৰুত্বহীন হৈ আছে।\nবৰ্তমানৰ চৰকাৰে ২০১৪ চনলৈ অহা অমুছলমান প্ৰৱজনকাৰী সকলক ৰক্ষনাবেক্ষণ দিয়াৰ প্ৰয়াস কৰিছে। এই বিষয়ত চৰকাৰে উত্থাপন কৰা বিধেয়কৰ ব্ৰহ্মপুত্ৰ উপত্যকাত তীব্ৰ বিৰোধিতা হৈছে। আনহাতে বৰাক উপত্যকাত বিধেয়কখনক আদৰণি জনোৱা হৈছে। বৰাক ব্ৰহ্মপুত্ৰৰ এই বাদ বিবাদৰ পৰিণতিত অসম চুক্তি উলংঘা কৰি ২০১৪ চনলৈ অহা সকলো বিদেশীকেই হয়তো অসমত নিগাজীকৈ ৰখাৰ ব্যৱস্থা হ’বগৈ।\nমোৰ অনুভৱ হয়, বিদেশী চিনাক্তকৰণ আৰু বহিষ্কৰণৰ কাৰণে হোৱা সকলো প্ৰচেষ্টাই আচলতে অসমত বিদেশীক নিগাজীকৈ থাকিবলৈ আৰু অসমৰ নাগৰিক হোৱাত সহায়হে কৰিছে। বিদেশীৰ ইছ্যুটোত খিলঞ্জীয়া অসমীয়া মানুহ বাৰে বাৰে প্ৰতাৰিত হৈছে আৰু আগলৈও হৈ থাকিব। এই বিদেশী ইছ্যুটোক লৈ উচতাই জোল খোৱা ৰাজনৈতিক নেতাৰ এতিয়া অভাৱ নাই। ‘খেদ ঐ খেদ, বিদেশীক খেদ’ শ্লোগানেৰে অনাহকত হৈ চৈ কৰি বিদেশী নাগৰিকৰ সমস্যাটো ৰাজনৈতিক অস্ত্ৰ হিচাপেহে ব্যৱহাৰ কৰি থকা দেখা গৈছে। এতিয়া এনে অনুভৱ হয়, অসম আন্দোলন, অসম চুক্তিৰ ৰূপায়ণ, বিদেশী নাগৰিকৰ সমস্যা আদি বিষয়ত লাগি থকাতকৈ অসমীয়া মানুহে হাতে কামে বিদেশী খেদা কামত লাগিবৰ হ’ল। বিদেশীয়ে কৰি থকা সৰু-বৰ সকলো কাম নিজৰ আয়ত্বলৈ আনি বিদেশীৰ উপাৰ্জনৰ বাট বন্ধ কৰিব পাৰিলেহে প্ৰকৃততে অসমৰ বিদেশী সমস্যাৰ সমাধান হ’ব। কিন্তু সেই সপোন এতিয়াও সুদূৰ পৰাহত।\nTags # ARTICLE # CHINTAN # DIPANKAR MALLA BARUAH # চিন্তন # দীপাংকৰ মল্ল বৰুৱা\nBy xukhdukh.com on December 09, 2018


ভালপোৱা, বিশ্বাসঘাতকতা আৰু আমিবোৰ (মাধুৰীমা ঘৰফলীয়া) - সাহিত্য ডট অৰ্গ\nভাববোৰত মাজে মাজে আউল লাগি যায় । ভালপোৱাই বাস্তৱক খুন্দা মাৰি আঁতৰি যায়বহু দূৰ ৷ সলনি কৰি পেলায় পলকতে আপোনত্বৰ সংজ্ঞা । আপোনজন নাথাকিলে ধূলিয়ৰি নহয় ফাগুনৰ আবেলি । তিয়াব মন নাযায় ঠেঁটুৱৈ ধৰা শীতৰ বৰষুণ জাকতনিজকে । মূহুৰ্ত্ততে সলনি হৈ যায় সকলোবোৰ ৷\n২০১০ চনৰ কোনোবা এটাদিন , লগৰ এজনীয়ে ফোন কৰি কলে- মাধুৰীমা , ৰূপজ্যোতিবাক তেওঁৰ মানুহজনে গাত কেৰাচিন ঢালি জ্বলাই দিলে জান !! কথাষাৰ শুনি মই অবাক হ’লো ।ৰূপজ্যোতিবা আমাৰ লগৰ এজনীৰ বায়েক হোৱাৰ উপৰিও শিৱসাগৰৰ ছোৱালী কলেজৰ ৰংপুৰ ছাত্ৰী নিবাসত তেওঁক জেষ্ঠ্য আবাসী হিচাপে লগ পাইছিলোঁ । খুবেই অমায়িক আৰু ভদ্ৰ আছিল । সেইদৰে পঢ়াতো চোকা আছিল । মই লগে লগে লগৰ জনীলৈ ফোন কৰিলোঁ ।তাই তেতিয়া ব্যস্ত আছিল বাবে বিশেষ কথা পতা নহ’ল । ঘটনাৰ দুদিনৰ পাছত ৰূপজ্যোতিবা ঢুকাল । লগৰ জনীয়ে পাছত কৈছিল বায়ে মৃত্যুৰ আগত মাৰ আৰু মোৰ আগত কৈছিল কেনেকৈ সেই ৰাক্ষসটোৱে তাইৰ গাত কেৰাচিন ঢালিছিল । পিছে আমাৰ কথা কোনে বিশ্বাস কৰিব , সেইটো দেখোন দুদিন জেলত থাকিয়ে ওলাই আহিল !!\nকোনোবা এদিন এনে কিছুমান কাৰণতেই মই এজনক এগৰাকী আপোনৰ বিষয়ে সুধিছিলোঁ – কওঁকচোন,বিয়াৰ পাছত এজনী ছোৱালীয়ে কেৱল সপোন দেখে ৷ এওঁ কিয় বিয়াৰ তিনিমাহ হোৱাৰ পাছতে মৰিবলৈ বুলি বিষ খাব লগা হ’ল ৷ কওঁক,আপুনি কৱই লাগিব কাৰণ সেই প্ৰশ্নৰ উত্তৰ কেৱল আপুনিহে দিব পাৰিব ।\nবিবাহিত বান্ধৱী এজনীয়ে মোক মাজেমাজে কয় মাধুৰীমা মই মৰি যাম চাবা । মোক আৰু এনেকুৱা জীৱন নালাগে । এওঁৰ দুখ এটাই স্বামীৰ সৈতে তেওঁৰ আদৰ্শ নিমিলে । তেওঁ যেতিয়াই মৰিম বুলি কয় মই হাঁহি মাৰি কওঁ মৰিবলৈ বহুত সাহস লাগে । আৰু সেই সাহস তোমাৰ নাই বুলি মই জানো । তেওঁ মোক আকৌ কয় -তুমি বিশ্বাস নকৰা নহয় চাবা এদিন । মই তেতিয়াও কওঁ যেতিয়ালৈকে তোমাৰ শেষ আশা কণ জীয়াই থাকিব তুমি মৰিব নোৱাৰা , মই জানো ।অতি হতাশাৰে ভৰা দিন এটাত ভৰা নৈ পাৰত ৰৈ তেওঁ মোলৈ ফোন কৰিলে – মাধুৰীমা, যোৱা আধা ঘণ্টা মই ইয়াত ৰৈ আছো মৰিবলৈ আহি,তুমি কোৱাৰ দৰেই মই মৰিব নোৱাৰিলোঁ জানা, মই মাথো দেউতালৈ ফোন কৰিলোঁ, তেওঁক সুধিলোঁ মই উভতি গ’লে তুমি মোক ঘৰত থাকিবলৈ দিবানে দেতা ?\nতেওঁৰ কথাবোৰ শুনি চলচলীয়া হৈ পৰিছিল সহজে চকুপানী নোলোৱা চকুজোৰ । সেই ঘটনাৰ ঠিক এবছৰ মানৰ পাছত তেওঁআকৌ সেইষাৰ কথাই কলেই-মাধুৰীমা, মাহঁতে সমাজলৈ ভয় কৰে , তেওঁলোকৰ কথা মতেমই পুনৰ মানুহজনৰ কাষলৈ ঘুৰি আহিলো ৷ পিছে এইদৰে মই জীয়াই থাকিবনোৱাৰোঁ ৷ চাবা এইবাৰ মই সঁচাই মৰি যাম নহয় পাগলী হৈ যাম ।\nসেইদিনা পিছে আগৰ দৰে মই তেওঁক কব নোৱাৰিলোঁ তুমি মৰিব নোৱাৰা । কাৰণ সেইবাৰ যে তেওঁৰ কাষত কোনো নাছিল ।\nকিয় যে ইমান পাষাণ এই সময় ৷ শিপাৰে সৈতে উঘালি পেলায় সপোনৰ প্ৰতিটো অনু ।বটানীৰ পাত লুটিয়াই ৰূপজ্যোতি বায়েতো আনৰ দৰেই সপোন দেখিছিল ৰংপুৰ ছাত্ৰীনিবাসৰ কোনোবাটো ৰুমত বহি । এক সহজ নাৰীৰ দৰেই স্বামীৰ হাতত মৃত্যু হল ।এৰি থৈ গল পৃথিৱীৰ প্ৰতি, মানুহৰ প্ৰতি সীমাহীন ঘৃণা ।\nডিব্ৰুগড় চিকিৎসা মহাবিদ্যালয়ৰ মানসিক ৰোগৰ কক্ষটোত থকা সেই সাতটা দিনতেই মই ৰাজদাদাক লগ পাইছিলোঁ । ৰাজদাদা আৰু বৌৰ মাজত বহু দিনীয়া প্ৰেম আছিল ।দুয়োখন ঘৰেই সেই প্ৰেমক মানি ল’লে । বিয়াৰ দিনো প্ৰায় ঠিক কৰিলে । তেনেতে এদিন মটৰ চাইকেলত বৌক লৈ ৰাজদাদা নিজৰ পেহীয়েকৰ ঘৰলৈ বুলি ফুৰিবলৈ ওলাল ।বিধিৰ কি বিপাক ! ৰাজদাদাহঁত গৈ থাকোঁতে সেই পথতে আৰ্মি আৰু উগ্ৰপন্থীৰ মাজত গুলীয়াগুলী আৰম্ভ হৈ গল (আৰ্মি নে আৰক্ষী কৈছিল সেয়া মই পাহৰিছোঁ )।ৰাজদাদাহঁতৰ লগতে বাকী পথচাৰী সকলো পথৰ ওপৰতে শুই দিলে । পথচাৰীক মাজতৰাখি দুই ফালৰ পৰা গুলীয়াগুলী হৈ থাকিল । গুলীয়াগুলী শেষ হ’লত হে সিহঁত ঘৰলৈ আহিবলৈ পালে । পিছে সেই দিনটোৰ পাছৰে পৰা বৌ জলকা লাগিল । কথা নকয় ,মাথো মনে মনে বহি থাকে । মাজে মাজে কিছুমান অস্বাভাৱিক কামো কৰিবলৈ ধৰিলে ।বহুত চিকিৎসা কৰাৰ পাছত বৌ ভাল হল । ৰাজদাদাই পুনৰ বিয়াৰ কথা উলিয়ালে ।এইবাৰ ৰাজদাদাৰ ঘৰখনে বাধা দিলে । ঘৰৰ একমাত্ৰ ল’ৰাটোৱে যদি তেনে এজনী ছোৱালী আনে কি হব । ইফালে ৰাজদাদাই নামানে । শেষত বহুত ভাবুকি দি ৰাজদাদাই ঘৰৰ মানুহখিনিক কোনো মতে মান্তি কৰালে যদিও কোনেও বিয়াৰ যা যোগাৰ কৰিবলৈ মান্তি নহ’ল । গতিকে দাদাই লগৰ ল’ৰা দুটামানক লগত লৈ ছোৱালীৰঘৰ পালেগৈ ।বিয়াৰ নিয়ম হিচাপে বৌৰ শিৰত সেন্দুৰ কণ দিয়ে বৌক লৈ মটৰ চাইকেলত ঘৰমুৱা হল ।সেই গুলীয়াগুলী ঘটনাটো হোৱাৰ পাছত বৌয়ে এদিনো মটৰচাইকেল উঠা নাছিল ।সেইদিনা উঠাৰ পাছত নতুন ঘৰ পাই অলপ সময় জলকা লাগি আছিল যদিও ৰাজ দাদাই সিমান মন নকৰিলে ।\nফুলশয্যাৰ নিশা । বুকুত এসোপা আৱেগ লৈ মাজনিশা ৰাজদাদাই নিজৰ ৰুমত সোমাই দেখিছে বৌ ৰুমত নাই । ইফালে সিফালে চাই কতোৱে নেদেখি বাহিৰলৈ গৈ চালে ৷ তেতিয়া ৰাতি ১২ বাজিছে , ন-কইনাই হাতত বাঢ়নীটো লৈ চোঁতাল সাৰি আছে !!\nদাদাৰ আৱেগসমুহ পলাই ফাট মাৰিল । পিছ দিনাই বৌক মেডিকেলত ভৰ্তি কৰিলে ।\nবৌ ভাল হল নে নহ’ল মই গম নাপালোঁ । পিছে এতিয়াও কামনা কৰো তেওঁ যে কুশলে থাকক । মেডিকেলত প্ৰতি পলেই বৌৰ কাষে কাষে থকা ৰাজদাদাৰ বৌৰ প্ৰতি থকা অগাধ ভালপোৱা খিনিৰ কথা মনত পৰিলে হতাশাৰে সপোনক কবৰ দিব খুজা পৃথিৱীৰ প্ৰতিজন মানুহক সকলোবোৰ পাহৰি মোৰ ক’বলৈ মন যায়-বিশ্বাস আৰু ভালপোৱা এতিয়াও আছে ।মাথো আমি নিজকে তাৰ উপযুক্ত কৰি ল’ব পাৰিলেই হল । ই বতাহৰ দৰেই আমাক আবৰি ধৰিব চৌপাশে …বুকুৰ বাহিৰে ভিতৰে ।\n← তিনি লাখ টকীয়া ৰৌ-মাছটো (নিতুল বৰা)


কেথেৰিণাৰ সৈতে এটা নিৰ্জন দুপৰীয়া - অসমীয়া ৱিকিপিডিয়া\nকেথেৰিণাৰ সৈতে এটা নিৰ্জন দুপৰীয়াৰ বেটুপাত\nকেথেৰিণাৰ সৈতে এটি নিৰ্জন দুপৰীয়া অসমীয়া সাহিত্যিক অনুৰাধা শৰ্মা পূজাৰীৰ এক চুটিগল্প সংকলন। গ্ৰন্থখনৰ প্ৰথম প্ৰকাশ হৈছিল ২০০৫ চনৰ ডিচেম্বৰত। ইয়াত অনিন্দিতাৰ খণ্ডচিত্ৰ, ফৰেষ্ট বুঢ়াৰ বাৰী আদি মুঠ এঘাৰটা গল্প সন্নিৱিষ্ট হৈছে। লেখিকাৰ নিজৰ ভাষাত, "জীৱনে যিদৰে নিয়ম নামানে, চুটি গল্পইও নামানে। মোৰ বাবে এইটোৱে আছিল চুটি গল্পৰ শ্ৰেষ্ঠ সংজ্ঞা। 'কেথেৰিণাৰ সৈতে এটা নিৰ্জন দুপৰীয়া', ঠিক এনেদৰেই লেখা গল্পৰ সমষ্টি। নানা মুহূৰ্তত লেখা, অনুশাসন বিহীন লেখা, গল্প হ'বও পাৰে, নহ'বও পাৰে।"\n1.1 অনিন্দিতাৰ খণ্ডচিত্ৰ\n1.2 ফৰেষ্ট বুঢ়াৰ বাৰী\n1.3 এটা স্বাধীন সপোনত ৰফিকুল, দ্বাৰকা, দেবেন\n1.5 'জেট-ছেট'ৰ সময়ত\n1.7 অচিনাকি চহৰত বসন্ত\n1.8 এজন পুৰুষৰ গল্প এগৰাকী নাৰীৰ গল্প\n1.9 কেথেৰিণাৰ সৈতে এটা নিৰ্জন দুপৰীয়া\n1.11 এখন চকী\nঅনিন্দিতাৰ খণ্ডচিত্ৰ[সম্পাদনা কৰক]\nগল্পটোত অনিন্দিতা নামৰ এগৰাকী সাংবাদিকৰ কৰ্মজীৱনৰ বিভিন্ন টুকুৰা ছবি লিপিৱদ্ধ কৰা হৈছে। বিভিন্ন সময়ত নায়িকাই এফালে প্ৰচলিত ব্যৱসায়মুখী সংবাদ ব্যৱস্থা আৰু আনফালে মানৱীয়তাৰ তাগিদাত দোমোজাত পৰিছে। শেষৰফালে বিশ্ববিদ্যালয়ৰ সহপাঠী বাসৱ ওৰফে বাচ্চু এক জটিল পাকচক্ৰত পৰি সন্ত্ৰাসবাদী সন্দেহত কৰায়ত্ত হৈছে আৰু অনিন্দিতাও তাত সাঙোৰ খাই পৰিছে। \nফৰেষ্ট বুঢ়াৰ বাৰী[সম্পাদনা কৰক]\nগল্পটোত লেখিকাই নিজে প্ৰথম পুৰুষত থাকি কাহিনীটো বৰ্ণাইছে। প্ৰধান চৰিত্ৰ ফণীভূষণ দাস বন বিভাগৰ অৱসৰপ্ৰাপ্ত উচ্চপদস্থ চাকৰিয়াল আৰু পৰিৱেশ সচেতন ব্যক্তি। চুবুৰীয়াক সচৰাচৰ পৰৱেশ সম্পৰ্কীয় উপদেশ দিয়াৰ বাবে 'ফৰেষ্ট বুঢ়া' বুলি তেওঁৰ এক উপনামো আছে। পিছে দাসৰ নিজ পুত্ৰয়ে তেওঁৰ চিন্তাধাৰা বুজি নাপাই তেওঁ সযতনে পতা গছ-গছনিৰ বাৰী ভাঙি কোনো বিল্ডাৰ্ছ গ্ৰুপৰ হতুৱাই এপাৰ্টমেন্ট সজোৱাৰ প্ৰস্তাৱ দিয়ে। প্ৰকৃতিৰ ভাৰসাম্যৰ বাবে ওৰে জীৱন যুঁজ দিয়া এই কথাত দাস অত্যন্ত ক্ষোভিত আৰু মৰ্মাহত হৈ গল্পকাৰৰ আগত নিজৰ ক্ষোভ উজাৰে। ইয়াতেই গল্পৰ সামৰণি ঘটে।\nএটা স্বাধীন সপোনত ৰফিকুল, দ্বাৰকা, দেবেন[সম্পাদনা কৰক]\nগল্পটোত গল্পকাৰে বন্ধু দ্বাৰকা, দেবেন দেৱান আৰু কবি তথা নাট পৰিচালক ৰফিকুল হোছেইনৰ বান্ধোনহীন জীৱনৰ লগত নিজৰ জীৱনৰ তুলনা কৰিছে। গল্প এটা সৃষ্টি কৰিবলৈ আহৰি নেপাই তেওঁ লিখিছে---\nমইতো ৰফিকুল হোছেইন হ'ব নোৱাৰোঁ, মই দ্বাৰকা বা দেবেন দেৱান হ'ব নোৱাৰিলোঁ...! পুৱা পাঁচটাত উঠি মৰ্ণিংৱাক, সাতটাৰপৰা নটালৈ লেখা, দহটাত অফিচ, দুটাত লাঞ্চ। এই ৰুটিনত কি সৃষ্টি কৰিব পাৰি!\nগল্পকাৰৰ বান্ধোনহীন হোৱাৰ সপোন এটাৰে গল্পটোৰ সামৰণি ঘটিছে।\n'জেট-ছেট'ৰ সময়ত[সম্পাদনা কৰক]\nগল্পটোত গল্পকাৰে এক বিমান যাত্ৰাত সহযাত্ৰী এক আমেৰিকান দম্পতীৰ সৈতে হোৱা অভিজ্ঞতাৰ কথা বৰ্ণাইছে। পুৰুষজনৰ সৈতে গল্পকাৰৰ বিভিন্ন বিষয়ত মৃদু বাক-বিতণ্ডা হৈছে আৰু ভাৰতৰ প্ৰতি বিৰাগ ভাৱ দেখি গল্পকাৰ তেওঁৰ ওপৰত চৰম বিতুষ্ট হৈছে। অৱশেষত অৱতৰণৰ সময়ত এই বিৰাগ ভাৱৰ প্ৰকৃত কাৰণ গম পাই গল্পকাৰৰ খং আঁতৰি গৈ সহযাত্ৰীজনৰ প্ৰতি সহানুভূতিহে উপজিছে।\nএক দুৰ্নীতিগ্ৰস্থ চৰকাৰী বিষয়াক প্ৰথম পুৰুষত ৰাখি গল্পকাৰে গল্পটো নিৰ্মাণ কৰিছে। অৱসৰৰ পিছত তেওঁ নিজৰ জীৱনটোলৈ এবাৰ উলটি চায় আৰু নিজৰ নিষ্পাপ শৈশৱ-কৈশোৰৰ কথা পাগুলিবলৈ ধৰে। তেওঁৰ অৱচেনত মনত অপৰাধবোধে ছাঁ এটা হৈ তেওঁক খেদিবলৈ ধৰে। ইয়াৰ পিছতেই লাহে লাহে তেওঁ মানসিক ভাৰসাম্য হেৰুৱায় আৰু এদিন অকস্মাতে তেওঁৰ মৃত্যু ঘটে।\nঅচিনাকি চহৰত বসন্ত[সম্পাদনা কৰক]\nবহু বছৰৰ মূৰত ব'হাগ বিহুৰ সময়ত গল্পকাৰ শৈশৱৰ চহৰখনলৈ আহিছে। স্থানীয় বিহু সন্মিলনখনত তেওঁ এপাক মাৰিছে কিন্তু বৰ্ত্তমানৰ কথা-কাণ্ডৰ লগত শৈশৱকালৰ বিহু সন্মিলনৰ বৃহত্ তফাত্ দেখি তেওঁ বিমৰ্ষ তথা নিৰুত্‍সাহ হৈছে। নিজৰ চহৰখনকে তেওঁৰ অচিনাকি যেন বোধ হৈছে। তেওঁ মনত পেলাইছে স্মৃতিৰ মণিকোঠত যতনাই ৰখা সেই পুৰণা চহৰখনলৈ য'ত যেন চিৰকাল বসন্ত বিৰাজমান।\nএজন পুৰুষৰ গল্প এগৰাকী নাৰীৰ গল্প[সম্পাদনা কৰক]\nকেথেৰিণাৰ সৈতে এটা নিৰ্জন দুপৰীয়া[সম্পাদনা কৰক]\nগল্পটোত ইউৰোপৰ মহান কবি গ্যোটেৰ মাতৃ কেথেৰিণা এলিজাবেথৰ সৈতে সপোনত গল্পকাৰৰ সাক্ষাত্ হৈছে। তেওঁৰ সৈতে গল্পকাৰৰ কথা-বতৰাৰ মাজেদি বৰ্ত্তমানৰ প্ৰতিযোগিতামূলক জীৱনযাত্ৰাৰ প্ৰভাৱত পৰি অভিভাৱকসকলে শিশু মনঃস্তত্বক কমকৈ গুৰুত্ব দিয়াৰ মানসিকতাক কটাক্ষ কৰা হৈছে।\nএখন চকী[সম্পাদনা কৰক]\n↑ পাতনি পৃষ্ঠা, কেথেৰিণাৰ সৈতে এটা নিৰ্জন দুপৰীয়া\n↑ কেঃ সৈঃ এঃ নিঃ দুঃ, পৃষ্ঠা ৯-২৩\n↑ কেঃ সৈঃ এঃ নিঃ দুঃ, পৃষ্ঠা ৩৯\nঅনুৰাধা শৰ্মা পূজাৰীৰ ই-বুকসমূহ\n"https://as.wikipedia.org/w/index.php?title=কেথেৰিণাৰ_সৈতে_এটা_নিৰ্জন_দুপৰীয়া&oldid=174087"ৰ পৰা অনা হৈছে\nএই পৃষ্ঠাখন ০১ ফেব্ৰুৱাৰী, ২০১৮ তাৰিখে ১৭:২১ বজাত অন্তিম সংশোধন কৰা হৈছিল।


APDCLৰ নিযুক্তি পৰীক্ষাত বেমেজালি! বিজুলী ভৱনৰ ষ্ট্ৰং ৰুমত তদন্তকাৰী গোট ,কি পালে অভিযানত?– News18 Assam\nAPDCLৰ নিযুক্তি পৰীক্ষাত বেমেজালি! বিজুলী ভৱনৰ ষ্ট্ৰং ৰুমত তদন্তকাৰী গোট ,কি পালে অভিযানত?\nUpdated:December 9, 2020, 4:48 PM IST\n২৮ এপ্ৰিল ২০১৯ ! ৰাজ্যৰ শক্তি বিভাগৰ বিগত প্ৰায় ২০ মাহ পূৰ্বে অনুষ্ঠিত হৈছিল নিযুক্তি পৰীক্ষা ৷\nLast Updated: December 9, 2020, 4:48 PM IST\n২৮ এপ্ৰিল ২০১৯ ! ৰাজ্যৰ শক্তি বিভাগৰ বিগত প্ৰায় ২০ মাহ পূৰ্বে অনুষ্ঠিত হৈছিল নিযুক্তি পৰীক্ষা ৷ মুঠ পদৰ সংখ্যা আছিল ১৯৫৭টা ৷ পিছে, বাচনি পৰীক্ষাৰ অনুষ্ঠিত সময়ত ব্যাপক অনিয়ম সংঘটিত হোৱাৰ অভিযোগ আনিছিল প্ৰাৰ্থী তথা অভিভাৱকে ৷ যাৰ বিৰুদ্ধে আনকি আদালতৰ ওচৰ চাপিছিল বহু প্ৰাৰ্থী ৷ আৰু এই গোচৰ আদালতৰ মজিয়াত চলি থকাৰ সমানে সমানে ৰাজ্যৰ মুখ্যমন্ত্ৰী সৰ্বানন্দ সোণোৱালে ঘোষণা কৰিছিল তদন্ত ৷\nগুৱাহাটী উচ্চ ন্যায়ালয়ৰ অৱসৰপ্ৰাপ্ত ন্যায়াধীশ অনিমা হাজৰিকাক দিছিল তদন্তৰ দায়িত্ব। বিগত প্ৰায় ৬ মাহে অভিযোগলেকাৰীৰ অভিযোগ তথা প্ৰমাণ লিপিবদ্ধ কৰি বুধবাৰে তদন্তকাৰী গোট উপস্থিত হয় বিজুলী ভৱনত। APDCL পৰীক্ষাৰ উত্তৰবহী ৰখা ষ্ট্ৰং ৰুমত অভিযানকাৰীৰ দল উপস্থিত হৈ দিনৰ ১১ বজাৰ পৰা বিয়লি ২ বজালৈ বিভিন্ন দিশ পৰীক্ষা-নিৰীক্ষা কৰে।\nপৰীক্ষা কেন্দ্ৰত মোৱাইল ব্যৱহাৰ তথা ষ্ট্ৰং ৰুমত প্ৰশ্ন উত্তৰ পূৰণকে ধৰি বহু অভিযোগ উত্থাপিত হৈ আহিছিল ৷ অৱশ্যে এই সকলোবোৰ চোৱা চিটা কৰিছে যদিও তদন্তৰ খাতিৰত কোনো মন্তব্য আগবঢ়োৱা নাই তদন্তকাৰী দলে ৷\nপিছে, প্ৰশ্ন হয় ফ্ৰেব্ৰুৱাৰী মাহতে মুখ্যমন্ত্ৰী সৰ্বানন্দ সোণোৱালে তদন্ত সমিতি গঠন কৰি এমাহৰ ভিতৰত তদন্তৰ প্ৰতিবেদন দাখিলৰ নিৰ্দেশ প্ৰদান কৰিছিল ৷ কিন্তু ৰহস্যজনকভাৱে ৭ মাহ উকলি যোৱাৰ পাছতো এতিয়াও আছে তদন্তৰ প্ৰাথমিক পৰ্যায়তে।\nFirst published: December 9, 2020, 4:48 PM IST


কাইলৈ পুনৰ ভাৰত বন্ধ! কোনে-কিয় দিছে এই বন্ধৰ আহ্বান?\nকাইলৈ অৰ্থাৎ ২৫ মে’ত পুনৰ ভাৰত বন্ধৰ আহ্বান দিয়া হৈছে। বন্ধৰ ফলত বিপৰ্যস্ত হ’ব পাৰে সমগ্ৰ দেশ। যান-বাহন চলাচল ব্যাহত হ’ব পাৰে, দোকান-পোহাৰ বন্ধ থাকিব পাৰে। ফলস্বৰূপে সাধাৰণ জনতাৰ বাবে সৃষ্টি হ’ব পাৰে আহুকালৰ। অতীতত এনে ঘটনাৰ সাক্ষী হৈ আহিছে দেশৰ জনসাধাৰণ। এইবাৰো হয়তো তেনে পৰিস্থিতিৰ পৰিৱৰ্তন নহ’ব ।\nশেহতীয়াকৈ অৱশ্যে দেশৰ প্ৰধান বিৰোধী দলবোৰে বেছি বন্ধৰ আহ্বান জনোৱা দেখা নাই। কিন্তু এইবাৰ পৰিস্থিতি কিছু পৃথক।\nবিভিন্ন ৰাজনৈতিক দলে দাবী কৰিছে যে দেশৰ সাম্প্ৰদায়িক পৰিস্থিতি উদ্বেগজনক। তদুপৰি, বিভিন্ন মহলৰ অভিযোগ যে দেশত জাতিভিত্তিক দাবীও বৃদ্ধি পাইছে। সংৰক্ষণৰ দাবীৰ পৰা আৰম্ভ কৰি বিভিন্ন দাবীৰে ৰাজ্যৰ পৰা কেন্দ্ৰলৈকে সকলো চৰকাৰ যথেষ্ট চাপত আছে।\nলগতে পঢ়ক: ভাৰতক নিলম্বন নকৰিবলৈ ফিফাক অনুৰোধ; গিয়ান্নি ইনফান্টিনোলৈ পত্ৰ প্ৰফুল পেটেলৰ\nএইবাৰৰ বন্ধও একে ধৰণৰ চাহিদা আছে। ইয়াক সৰ্বভাৰতীয় পিছপৰা আৰু সংখ্যালঘু সম্প্ৰদায় কৰ্মী ফেডাৰেশ্যনে আহ্বান জনাইছে। সংগঠনটোৱে অভিযোগ কৰিছে যে বাৰে বাৰে দাবী কৰা স্বত্বেও কেন্দ্ৰীয় চৰকাৰে অ’বিচিৰ সংখ্যা নিৰ্ধাৰণ কৰিবলৈ কোনো লোকপিয়ল কৰা নাই।\nবহুজন মুক্তি পাৰ্টিৰ উত্তৰ প্ৰদেশৰ চাহাৰনপুৰৰ সভাপতি নীৰজ ধীমানে দাবী কৰে যে ব্যক্তিগত চাকৰিতো অনুসূচীত জনজাতি, অনুসূচীত জাতি আৰু অ’বিচিৰ বাবে সংৰক্ষণ কৰা উচিত। তেওঁলোকে বন্ধৰ আহ্বান দিয়া নাই যদিও বন্ধ সমৰ্থন কৰিছে। তেওঁলোকৰ দলৰ নেতা-কৰ্মীসকলে এই বন্ধ সফল কৰিবলৈ সম্পূৰ্ণ সহযোগিতা আগবঢ়াব।\nলগতে পঢ়ক: জলসিঞ্চনৰ ৪কোটি টকা আত্মস্যাৎ কৰা গোচৰৰ মূল অভিযুক্ত অভিযন্তা সত্যৰাম কলিতাৰ আত্মসমৰ্পণ\nতদুপৰি, বিভিন্ন দলিত সংগঠনেও এই বন্ধক সমৰ্থন দিছে। ফলত সমগ্ৰ দেশতে এই বন্ধৰ প্ৰভাৱ পৰিব পাৰি। আটাইতকৈ গুৰুত্বপূৰ্ণ কথাটো হ’ল এই বন্ধত ব্যক্তিগত চাকৰিতো অনুসূচীত জনজাতি, অনুসূচীত জাতি আৰু অ’বিচিৰ বাবে সংৰক্ষণৰ দাবী উত্থাপন কৰা হৈছে। সেয়ে, সমগ্ৰ দেশৰ বিভিন্ন অনুসূচীত জাতিৰ সংগঠনে এই বন্ধৰ সমৰ্থনত সৰৱ হৈছে। আনহাতে, ব্যক্তিগত চাকৰিত সংৰক্ষণৰ দাবীত ইতিমধ্যে কেইবাটাও সংগঠনে আদালতৰ কাষ চাপিছে।


লক ডাউনৰ সামাজিক দূৰত্ব প্ৰকৃতাৰ্থত মানি চলা বজাৰৰ এই ভাইৰেল ফটোবোৰ মিজোৰামৰ নহয়! - Factcrescendo Assamese\nApril 23, 2020 April 23, 2020 Manjori BorkotokyLeaveaComment on লক ডাউনৰ সামাজিক দূৰত্ব প্ৰকৃতাৰ্থত মানি চলা বজাৰৰ এই ভাইৰেল ফটোবোৰ মিজোৰামৰ নহয়!\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছৰ আক্ৰমণৰ ফলত সমগ্ৰ বিশ্বতে এতিয়ালৈকে মুঠ এক লাখ ৬৫ হেজাৰতকৈ অধিক মানুহৰ মৃত্যু হৈছে আৰু প্রায় ২৫ লাখ মানুহ আক্রান্ত হৈ আছে ।\nবিশ্বৰ আন দেশৰ লগতে ভাৰতত এতিয়ালৈকে ওঠৰ হেজাৰতকৈ অধিক ৰোগী চিনাক্ত হৈছে আৰু ৬০৩ জনৰ মৃত্যু হৈছে । অসমতো ৩৫জন ৰোগী ইতিমধ্যে চিনাক্ত হৈছে আৰু এজনৰ মৃত্যু হৈছে ।\nএই ভয়ানক ৰোগৰ সংক্ৰমণ ৰোধিবলৈ ভাৰতত ২১ দিনৰ লক ডাউন ঘোষণা কৰা হৈছিল যি যোৱা ১৪ এপ্ৰিল, ২০২০ তাৰিখে সমাপ্ত হ’লহেঁতেন কিন্ত পৰিস্থিতিৰ প্ৰতি লক্ষ্য ৰাখি প্ৰধান মন্ত্ৰী নৰেন্দ্ৰ মোদীয়ে সেইয়া ৩ মে’, ২০২০ পৰ্য্যন্ত বঢ়াই দিছে । এনে সময়তে লক ডাউন উলংঘা কৰা বা দৃষ্টান্তমূলক ভাৱে মনা বিভিন্ন ফটো আৰু ভিডিঅ’ ফেচবুক আৰু টুইটাৰৰ যোগেদি ভাইৰেল হৈ পৰিছে ।\nএনে কিছু ফটো শেহতীয়াকৈ ফেচবুক আৰু টুইটাৰৰৰ যোগেদি অসমত ভাইৰেল হৈ পৰিছে । ফটোবোৰত আমি লক ডাউনৰ সামাজিক দূৰত্ব প্ৰকৃতাৰ্থত মানি এখন বজাৰ বহা দেখিবলৈ পাইছোঁ । দাবী কৰা হৈছে যে এইখন ভাৰতৰ মিজোৰাম ৰাজ্যৰ এখন বজাৰ হয় । তেজ হাজৰিকা নামৰ এক ফেচবুক প্ৰফাইলৰ পৰা উক্ত ভাইৰেল ফটোবোৰৰ এখন “মিজোৰামৰ কৃষকৰ বজাৰ”, বুলি শিৰোনামা দি ২৩ এপ্ৰিল, ২০২০ তাৰিখে আপলোড কৰা হৈছে ।\nইয়াৰ উপৰিয়ো অসমৰ আন কেইবাটাও ফেচবুক প্ৰফাইলৰ পৰা উক্ত ফটোবোৰ আপলোড কৰা হৈছে ।\nটুইটাৰতও আমি একেই ধৰণৰ ফটো/পোষ্ট দেখিবলৈ পাইছোঁ ।\nসঁচাকৈ ভাইৰেল ফটোবোৰ মিজোৰামৰ এখন বজাৰৰ হয় নে? সত্য কি? জানোঁ আহক ।\nপ্ৰথমে আমি উক্ত ভাইৰেল ফটোবোৰ গুগলত ৰিভাৰ্ছ ইমেজ চাৰ্ছ কৰিলোঁ আৰু জানিব পাৰিলোঁ যে ফটোবোৰ আচলতে ভাৰতৰ চুবুৰীয়া দেশ ম্যানমাৰৰ হয় । নেচন থাইলেণ্ড নামৰ এক নিউজ ৱেবচাইটত এই সম্পৰ্কে এক বাতৰি ২১ এপ্ৰিল, ২০২০ তাৰিখে উক্ত ভাইৰেল ফটো সম্বলিত প্ৰকাশ পাইছে । বাতৰিটোত ম্যানমাৰৰ এখন বজাৰৰ এই ফটোবোৰ ফেচবুকত জেইন ৱেৰাফঙ নামৰ এক প্ৰফাইলৰ পৰা প্ৰথমে আপলোড কৰা হৈছিল বুলি উল্লেখ আছে । এই সম্পৰ্কে বিতংকৈ পঢ়ক ইয়াত ।\nগুগল ৰিভাৰ্ছ ইমেজ চাৰ্ছৰ ফলত আমি ফিল নিউজ নামৰ আন এক নিউজ ৱেবচাইটত উক্ত ভাইৰেল ফটোবোৰৰ বিষয়ে আন এক বাতৰি পালোঁ । ২১ এপ্ৰিল, ২০২০ তাৰিখে প্ৰকাশ পোৱা বাতৰিটোত কোৱা হৈছে যে ভাইৰেল ফটোবোৰত দেখা পোৱা বজাৰখন ম্যানমাৰৰ কালাও’ নামৰ এখন ঠাইৰ হয় আৰু এই বজাৰখনে যি সামাজিক দূৰত্ব ৰাখি চলিছে সেইয়া বিশ্ববাসীয়ে সলাগিছে । বিতংকৈ জানিবলৈ ইয়াত পঢ়ক ।\nইয়াৰ পাছত আমি জেইন ৱেৰাফঙ নামৰ ফেচবুক প্ৰফাইলটো বিচাৰি উলিয়ালোঁ যিহেতু ওপৰত উল্লেখিত বাতৰিটোত এই প্ৰফাইলৰটোৰ পৰা উক্ত ফটোবোৰ প্ৰথমে আপলোড কৰা হৈছিল বুলি লিখা আছে । ২০ এপ্ৰিল, ২০২০ তাৰিখে এই প্ৰফাইলটোৰ পৰা ফটোবোৰ “ম্যানমাৰৰ বজাৰত সামাজিক দূৰত্ব” বুলি শিৰোমণি দি আপলোড কৰা হৈছিল । উক্ত পোষ্টটো প্ৰায় ২১ হেজাৰবাৰ শ্বেয়াৰ কৰা হৈছে আৰু ৬.৫ হেজাৰবাৰ লাইক কৰা হৈছে । আমি আৰু দেখিলোঁ যে এইখন বজাৰৰ আন দিশৰ পৰা তোলা ফটোও উক্ত পোষ্টটোত আছে ।\nলক ডাউনৰ সামাজিক দূৰত্ব প্ৰকৃতাৰ্থত মানি চলা বজাৰৰ ভাইৰেল ফটোবোৰ ভাৰতৰ মিজোৰাম ৰাজ্যৰ নহয় বৰঞ্চ ম্যানমাৰৰ এখন বজাৰৰ হয় ।\nTitle:লক ডাউনৰ সামাজিক দূৰত্ব প্ৰকৃতাৰ্থত মানি চলা বজাৰৰ এই ভাইৰেল ফটোবোৰ মিজোৰামৰ নহয়!\nTagged CoronavirusCOVID 19MizoramMyanmarSocial DistancingSocial Distancing Marketplace\nJune 13, 2020 June 13, 2020 Manjori Borkotoky\nCategories Select Category Altered (3) Coronavirus (67) Economy (6) False (225) False Headline (5) International (43) Medical (36) Misleading (7) Missing Context (4) Partly-False (10) Political (49) Politics (4) Satire (1) Science (1) Social (129) Telecom (1) Wildlife (4)


আধুনিক পোছাক পৰিধানৰ কুফল! স্বামীৰ হকী ষ্টীকৰ কোবত ভৰি ভাঙিল পত্নীৰ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nআধুনিক পোছাক পৰিধানৰ কুফল! স্বামীৰ হকী ষ্টীকৰ কোবত ভৰি ভাঙিল পত্নীৰ…\nঅসমীয়া প্ৰতিদিন ৰ দ্বাৰা\t Jan 5, 2019 ত শেষ সম্পাদনা কৰা হৈছে\nডিজিটেল ডেস্কঃ আজিৰ এই আধুনিক যুগত সকলোৱে কিছু ব্যতিক্ৰমী সাজ-পোছাক পিন্ধি নতুন নতুন পৰীক্ষণ কৰা দেখা যায়। কিন্তু কেতিয়াবা কেতিয়াবা এই পৰীক্ষণৰ ফলাফল বৰ ভয়ংকৰ হয়। অষ্ট্ৰেলিয়াৰ মেলবৰ্ণ চহৰতো এনেকুৱা হোৱা দেখা গ’ল।\nএগৰাকী মহিলাই এনে ধৰণৰ পোছাক পৰিধান কৰিলে যে তাৰ ফলত ভাঙিল মহিলাগৰাকীৰ এখন ভৰি। দৰাচলতে মেলবৰ্ণৰ এগৰাকী মহিলাই সাপ সদৃশ এযোৰ কাপোৰ পৰিধান কৰিছিল। যাৰফলত মহিলাগৰাকীৰ ভৰি দুখন দেখিবলৈ সম্পূৰ্ণ সাপৰ দৰে হয়। তাৰপাছত যেতিয়া মহিলাগৰাকীৰ স্বামীয়ে হঠাৎ ভৰিখন প্ৰত্যক্ষ কৰে তেতিয়া আচল সাপ বুলি নিজৰ প্ৰাণৰ প্ৰতি ভাবুকি অহা বুলি ভাবি এটা হকী ষ্টীকেৰে প্ৰচণ্ড জোৰে কোব সোধাই। কিন্তু যেতিয়া হকী ষ্টীকৰ কোবাত মহিলাগৰাকীয়ে চিঞৰে তেতিয়াহে জানিব পাৰে যে, সেইখন ভৰিহে, সাপ নহয়।\nমহিলাগৰাকীৰ ভৰিত গুৰুতৰভাৱে আঘাত পোৱাত স্বামীয়ে দুখ প্ৰকাশ কৰে আৰু ক্ষমা খোজে। বৰ্তমান মহিলাগৰাকী চিকিৎসাধীন হৈ আছে স্থানীয় এখন হাস্পতালত। তলৰ ফটোখনত দেখিবলৈ পাইছে যে সাইলাখ সাপৰ দৰে দেখি ভৰিখন। দুয়োখন ভৰি নহয় যেন দুটা সাপে মেৰপাক খাইহে আছে।\nউল্লেখ্য যে, মহিলাগৰাকীয়ে নিশা শুবলৈ সাজু হোৱাৰ পূৰ্বে সাপ সদৃশ ষ্ট’কিংগ পৰিধান কৰিছিল। কম্বলৰ পৰা ভৰি দুখন ওলাই আছিল। কোঠাটোত প্ৰায় আন্ধাৰ হৈ আছিল। সেই সময়তে স্বামীয়ে কোঠাটোত সোমাই আৰু ভৰি দুখনক সাপ বুলি ভাবি আতংকিত হৈ পৰে। তাৰপাছত দুৱাৰখনৰ কাষতে থকা হকী ষ্টীকডালেৰে প্ৰচণ্ড কোব সোধাই আৰু আঘাতপ্ৰাপ্ত কৰে সহধৰ্মীনিৰ ভৰি।\nৰাজ্যত বৃদ্ধি পাইছে নকল সোণৰ বেহা\nবগীবিল দলং চাবলৈ গৈ ৰহস্যজনকভাৱে সন্ধানহীন তিতাবৰৰ যুৱক


অসমত ‘চেলেৰি’ খেতিৰ সম্ভাৱনীয়তা আৰু কৃষি পদ্ধতিৰ চমু আভাস : — Vikaspedia\nপ্ৰধন বৈশিষ্ট্যসমুহ -\nচেলেৰিৰ পৰা পোৱা উপকাৰসমুহ হৈছে -\nবীজতলি প্ৰস্তুতি -\n‘চেলেৰি’ (Celery: Apium graveolens L.)হ’ল ধনীয়া জাতীয় এবিধ সুগন্ধী শাক তথা বীজীয় মছলা শস্য। দীঘল আৰু কিছু পৰিমাণে শকত ঠাৰিৰ সৈতে ইয়াৰ কুমলীয়া পাতবোৰ ধনীয়া পাতৰ দৰেই। চালাদ তথা বিভিন্ন ব্যঞ্জনত সোৱাদ আৰু সুগন্ধ বৃদ্ধি কৰিবলৈ ব্যৱহৃত হয়। ইয়াৰ শুকান বীজ সুগন্ধী মছলা হিচাপে বিশ্বৰ বজাৰত জনপ্ৰিয়। বীজৰ পৰা সুগন্ধি তেলো নিষ্কাশন কৰা হয়।\nএইবিধ শস্য পোন প্ৰথমবাৰৰ বাবে অমৃতচৰস্থিত এটি ব্যৱসায়িক প্ৰতিষ্ঠানৰ জৰিয়তে ১৯৩০ চন ফ্ৰান্সৰ পৰা ভাৰতত প্ৰৱেশ কৰিছিল বুলি জনা যায়। বৰ্তমান বিশ্ব বজাৰত ভাৰতবৰ্ষ অন্যতম চেলেৰি ৰপ্তানিকাৰী দেশ হিচাপে স্থান দখল কৰি আছে। ভাৰতত প্ৰধানকৈ পঞ্জাৱৰ অমৃতসৰ, হাৰিয়ানা, পানিপথ আৰু উত্তৰ প্ৰদেশৰ ছাহাৰানপুৰ জিলাত ইয়াৰ খেতি কৰা হয়।\nচেলেৰিত প্ৰচুৰ পৰিমাণৰ Phenolic phytonutrients পোৱা যায় যাৰ antioxidant আৰু anti-inflamatory গুণ আছে।\nইয়াৰ খাদ্যমৌলৰ বিশ্লেষন এই ধৰণৰ (প্ৰতি ১০০ গ্ৰাম): খাদ্যপ্ৰাণ -৩৩% মলিৱডেনাম ১১%, ফলেট ৯%, পটাছিয়াম ৮%, আঁহ-৬%, ম্যাংগানীজ-৫%, খাদ্যপ্ৰাণ- B2 ৫%, পেণ্টথেনিক এচিড ৫%, তাম-৪%, কেলছিয়াম -৪% খাদ্যপ্ৰাণ C- ৪%, খাদ্যপ্ৰাণ –B6 ৪%, ফছফৰাছ -৩%, মেগনেছিয়াম ৩%, খাদ্যপ্ৰাণ A-৩%।\nকলেষ্টেৰল কমোৱাত সহায় কৰে, প্ৰদাহ (inflammation) কমাই দিয়ে , উচ্চ ৰক্তচাপ নিয়ন্ত্ৰণত সহায় কৰে, ‘আলচাৰ’ নিৰাময়ত সহায় কৰে, যকৃতৰ স্বাস্থ্য সুৰক্ষিত কৰে, ওজন হ্ৰাস কৰাত সহায় কৰে, আহাৰৰ পাচন প্ৰক্ৰিয়াক ক্ষীপ্ৰতৰ কৰে, বীজাণুৰ সংক্ৰমণ প্ৰতিহত কৰে, মুত্ৰনলীৰ সংক্ৰমণ প্ৰতিহত কৰে, কৰ্কট ৰোগ প্ৰতিৰোধী গুণ আছে বুলি ধাৰণা কৰা হৈছে।\nকোকাৰাঝাৰ পৰিৱেশত ২০১২-১৩ আৰু ২০১৪-১৫ বৰ্ষত ইয়াৰ পৰীক্ষামুলক খেতি কৰি যিখিনি অভিজ্ঞতা হ’ল তাৰ পৰা ক’ব পাৰি যে অসমৰ জলবায়ুত শীতকালীন সুগন্ধী শাক হিচাপে ইয়াৰ সম্ভাৱনীয়তা আছে। গতিকে সেই অভিজ্ঞতাৰ ওপৰত ভিত্তি কৰি “ৰাষ্টীয় বীজীয় মছলা গৱেষণা কেন্দ্ৰ” (National Research Centre on Seed Spices : NRCSS, Ajmer, Rajasthan) ৰ দ্বাৰা অনুমোদিত কৃষি প্ৰযুক্তিৰ আলম লৈ এই লেখনি যুগুত কৰা হ’ল।\nচেলেৰিয়ে শীতল জলবায়ু ভাল পোৱা শস্য। বীজ উৎপাদনৰ ক্ষেত্ৰত ফুল ফুলাৰ সময়ত শীতল বতৰ আৰু মাজে মাজে মজলীয়া ধৰণৰ বৰষুণ হ’লে ভাল। বেছি ঠাণ্ডা জলবায়ু আৰু শীতষ্ণ পাহাৰীয়া অঞ্চলত ই দ্বিবৰ্ষীয় শস্যৰ দৰে আচৰণ কৰে যদিও ভৈয়াম অঞ্চলত একবৰ্ষীয় চৰিত্ৰ দেখুৱায়।\nবীজ অংকুৰণৰ বাবে নিশাৰ ভাগত ১২-১৫ ডিগ্ৰী ছেলছিয়াচ তথা দিনৰ ভাগত ২২-২৫ ডিগ্ৰী ছেলছিয়াচ উষ্ণতা উত্তম বুলি বিবেচিত হৈছে।\nবালিচহীয়া সাৰুৱা মাটি হ’লে ভাল। অৱশ্যে প্ৰচুৰ জৈৱিক পদাৰ্থযুক্ত মজলীয়া মাটিত বাজী মছলাৰ উৎপাদন সৰ্বাধিক হয়। মাটিৰ অম্লতা ৬.৬ হ’ব লাগে।\nবীজ মছলা উৎপাদনৰ বাবে Ajmer Celery -১ নামৰ জাত বাছনি কৰিব পাৰে। অৱশ্যে সেউজীয়া শাক উৎপাদনৰ বাবে অন্য বা বাহিৰৰ জাত হ’লেও হয়।\nবীজ মছলা উৎপাদনৰ ক্ষেত্ৰত গড় হিচাপত জৈৱিক সাৰ ১৫ টন আৰু NPK (২৫.৪০:২০-২৫ কি.গ্ৰা। প্ৰতি হেক্টৰ মাটিৰ বাবে অনুমোদন কৰা হৈছে। সেউজীয়া শাক উৎপাদন কৰিবলৈ হ’লে জৈৱিক সাৰেই যথেষ্ট।\nবীজৰ আকাৰ অতি ক্ষুদ্ৰ, গতিকে বীজ ছটিয়াই খেতি কৰাৰ সলনি পুলি ৰোপন কৰাটোহে সমীচিন হয়। বীজতলিখন খুব মিহিকৈ প্ৰস্তুত কৰিব লাগে আৰু যথেষ্ট পৰিমাণৰ জৈৱিক সাৰ প্ৰয়োগ কৰিব লাগে যাতে মাটিয়ে আদ্ৰতা ধৰি ৰাখিব পাৰে। ইয়াতো আলুৰ প্ৰকৃত বীজ (True Potalo Seeds) ৰ পৰা পুলি উৎপাদনৰ দৰে কৌশল প্ৰয়োগ কৰিব লাগে।\nবীজ সিঁচা সময় আৰু পদ্ধতি: NRCSS ৰ দ্বাৰা অনুমোদিত সময় হ’ল- ভৈয়াম অঞ্চলৰ ক্ষেত্ৰত আগষ্ট-চেপ্তেম্বৰ আৰু শীতষ্ণ পাহাৰীয়া অঞ্চলৰ ক্ষেত্ৰত জানুৱাৰী-মাৰ্চ। অসমৰ ক্ষেত্ৰত নৱেম্বৰ-ডিচেম্বৰ মাহ উপযুক্ত সময়। ২০১২ বৰ্ষত ২৫ ডিচেম্বৰত বীজ সিঁচিও সফলতা পাইছিলোঁ। বীজৰ পৰিমাণ হ’ল ১২৫ গ্ৰাম প্ৰতি হেক্টৰ মাটিত ৰোপণৰ বাবে। বীজৰ অংকুৰণ যথেষ্ট লেহেমীয়া-কমেও দুই সপ্তাহ সময় লয়। সেয়ে অংকুৰণ ত্বৰান্বিত কৰিবলৈ তথা বীজ-বাহিত বীজাণু নাশ কৰিবলৈ গৰম পানীৰে শোধন কৰা পদ্ধতি (Hot water treatment) অৱলম্বন কৰিব লাগে। বীজখিনি পাতল কাপোৰেৰে বান্ধি লৈ ৫০-৬০ ডিগ্ৰী ছেলচিয়াচ গৰম পানীত (হাতৰ আঙুলিয়ে সহ্য কৰিব পৰা গৰম) ১৫-২০ মিনিটৰ বাবে ডুবাই থব লাগে। অৱশ্যে সময় আৰু উষ্ণতাৰ যুটি ৪৮ ডিগ্ৰী ৩০ মিনিট কৰিব পাৰে। নিৰ্দ্ধাৰিত সময়লৈকে গৰম পানীত ৰখাৰ পিছত বীজখিনি কিছু সময় স্বাভাৱিক পানীত থৈ দিব লাগে যাতে গৰমৰ প্ৰভাৱ নিৰ্দ্ধাৰিত সময়ৰ বেছি হ’ব নোৱাৰে। অৱশ্যে সামান্য পৰিমাণৰ বীজৰ ক্ষেত্ৰত এয়া প্ৰয়োজন নহয়। তাৰ পিছত বীজখিনি মেলি দি ছাঁত শুকুৱাব লাগে যাতে সিঁচিবলৈ সুবিধাজনক হয়। শুকান মাটিৰ গুৰি পালতকৈ মিহলাই ললেও ভাল হয়। বীজতলিখনৰ সমান কৰি লৈ সৰু জোঙা মাৰিৰে এক ছে.মি. মান গভীৰকৈ লোৰ টানিব লাগে ৪-৫ ছে.মি. ব্যৱধান ৰাখি। তাতে বীজবিলাক একেই ব্যৱধান ৰাখি সিঁচি দিব লাগে। তাৰ পিছত পচন সাৰ বা গোবৰ সাৰৰ পাতল তৰপেৰে ঢাকি দিব লাগে। চালনিৰে চালি দিলে বেছি ভাল হয়। এতিয়া কাঠৰ বাতামেৰে পেৰে ওপৰে হেঁচি দিব লাগে যাতে বীজতলিখন কিছু পৰিমানে টান হয়। তাৰ পিছত স্প্ৰেয়াৰ যন্ত্ৰ ব্যৱহাৰ কৰি পাতলকৈ পানী ছটিয়াই দিব লাগে যাতে বীজতলিৰ উপৰি ভাগ ভিজি যায়, কিন্তু বীজবিলাক ওলাই নপৰে। এতিয়া বীজতলিখন আধা শুকোৱা লেহুকা কল পটুৱাৰে ঢাকি দিব লাগে। অন্য ঢাকন সামগ্ৰীও ব্যৱহাৰ কৰিব পাৰে। পৰৱৰ্তী সময়ত বীজতলি নিয়মীয়াকৈ পৰ্যবেক্ষণ কৰিব লাগে যাতে আদ্ৰতা কমি নাযায়, প্ৰয়োজন সাপেক্ষে পানী ছটিয়াই দিয়া কাম কৰি থাকিব লাগে। অংকুৰণ হ’লে ঢাকনি গুচাই দিব লাগে।\nবীজতলিত যাতে গুৰি পচা ৰোগ (Damping off) হ’ব নোৱাৰে তাৰ প্ৰতি লক্ষ্য ৰাখিব লাগে। ৰোগ দেখা দিলে Captan 1% প্ৰয়োগ কৰিব লাগে। জৈৱিক নিয়ন্ত্ৰণত অভিজ্ঞসকলে Trichoderma ,বীজামৃত, আদি ব্যৱহাৰ কৰিব পাৰে।\nপুলিৰ বৃদ্ধি আৰম্ভণিতে খুব লেহেমীয়া হয়। অংকুৰণৰ পৰা প্ৰায় ৪০-৪৫ দিনত মুল পথাৰত ৰোপন কৰিব পৰা হয়। ৰোপন দুৰত্ব ১৫-২০ ছে.মি* ২৫-৩০ ছে.মি. অৱলম্বন কৰা যায়।\nপ্ৰয়োজন সাপেক্ষে অপতৃণ গুচাই দিয়া, মাটি খুচৰি দিয়া, বুঢ়া পাত গুচাই দিয়া, মাটি চপাই দিয়া, জলসিঞ্চন কৰা, আদি কামবোৰ কৰিব লাগে।\nওচৰে পাজৰে কপাহী পোক (Mealy Bug) ৰ আশ্ৰয়দাতা গছ-গছনি, যেনে : অমিতা , মধুৰি আম, স্থলপদ্ম, জবাফুল আদি থাকিলে চেলেৰি খেতিও আক্ৰান্ত হ’ব পাৰে। তেতিয়া পাতৰ তলপিনে আৰু ঠাৰিৰ গুৰিত বগা কপাহী আৱৰণযুক্ত পোক দেখা যায় আৰু পাতবিলাক মেটুৰা-মেটুৰি হয়।\nআনহাতে মাটিডৰা শস্যকৃমি অধ্যুষিত হ’লে চেলেৰিও আক্ৰান্ত হয়। আক্ৰান্ত গছবিলাক নিয়মীয়াকৈ পানী যোগান পাই থাকিলেও পানীৰ অভাৱত ভোগাৰ দৰে শেঁতা-লেৰেলা যেন দেখা যায়, শিপাত টেমুনা আৰু ঘাঁ দেখা যায়। গতিকে এই দুবিধৰ পৰা ৰক্ষা কৰিবলৈ তথাযত ব্যৱস্থা ল’ব লাগে।\nউপসংহাৰ: ধনীয়া পাতৰ একঘেয়ামি সোৱাদ আৰু সুগন্ধৰ পৰা পৰিত্ৰাণ পাবলৈ চেলেৰি এটি উত্তম বিকল্প হ’ব পাৰে। তাৰকাখচিত হোটেলবোৰত ইয়াৰ প্ৰচুৰ চাহিদা আছে বুলি জনা যায়। এটা কথা মনত ৰাখিব লাগে যে উষ্ণতা অধিক হ’লে ইয়াৰ পাতৰ সোৱাদ তিতিকিৰ ফালে ঢাল খায়। কোকৰাঝাৰ পৰিৱেশত (২০১৪ আৰু ২০১৫) ইয়াৰ সোৱাদ মে মাহৰ মাজ ভাগলৈকে স্বাভাৱিক হৈ থকা পোৱা গৈছিল।\nলেখক: বিনোদ বসুমতাৰী ( সেউজ সোপান)


চৰকাৰী কৰ্মচাৰীৰ বাবে ভাল খবৰ! চলিত মাহৰ পৰা বাঢ়িব দৰমহা, লগতে অন্যান্য সা-সুবিধা good-news-for-government-employees-dearness-allowance-and-dearness-relief-would-increase-since-1-march-2021-central-government-tripura-biplab-deb– News18 Assam\nSSY: চৰকাৰৰ এই আঁচনিত আপোনাৰ জীয়ৰীয়ে লাভ কৰিব ১৫ লাখ টকা ! পঢ়া, বিয়া সকলোতে খৰছ কৰিব পাৰিব এই ধন...\nUpdated:March 22, 2021, 3:19 PM IST\nচৰকাৰী কৰ্মচাৰীসকলৰ বাবে এটা ভাল খবৰ। বৃদ্ধি হ’ব চৰকাৰী চাকৰিয়ালসকলৰ ডিয়াৰনেছ এলাৱেঞ্চ।\nLast Updated: March 22, 2021, 3:19 PM IST\nচৰকাৰী কৰ্মচাৰীসকলৰ বাবে এটা ভাল খবৰ। বৃদ্ধি হ’ব চৰকাৰী চাকৰিয়ালসকলৰ ডিয়াৰনেছ এলাৱেঞ্চ। ত্ৰিপুৰা চৰকাৰে ২০২১ চনৰ ১ মাৰ্চৰ পৰা কৰ্মচাৰী আৰু পেঞ্চনাৰসকলৰ ডিয়াৰনেছ এলাৱেঞ্চ বৃদ্ধি কৰাৰ কথা ঘোষণা কৰিছে। টুইটযোগে ত্ৰিপুৰাৰ মুখ্যমন্ত্ৰী বিপ্লব কুমাৰ দেৱে কয়, 'ৰাজ্যিক কেবিনেটে চৰকাৰী কৰ্মচাৰী আৰু অৱসৰপ্ৰাপ্ত পেঞ্চনাৰসকলৰ বাবে ডিয়াৰনেছ এলাৱেঞ্চ ৩ শতাংশ বৃদ্ধি কৰাৰ সিদ্ধান্ত লৈছে।'\nউল্লেখযোগ্য যে, চৰকাৰৰ এই সিদ্ধান্তৰ ফলত ৰাজ্যখনত ১ লাখ চৰকাৰী কৰ্মচাৰী আৰু ৬০,০০০ পেঞ্চনাৰক পোনপটীয়াকৈ উপকৃত কৰিব। মুখ্যমন্ত্ৰীগৰাকীয়ে কয়, ই ৰাজ্যত ১.৯০ লাখ পৰিয়ালক আৰ্থিকভাৱে উপকৃত কৰিব।\nশেহতীয়াকৈ ত্ৰিপুৰা চৰকাৰে অতিৰিক্ত ৩২৯ কোটি টকা খৰচৰ সিদ্ধান্ত লৈছে। ত্ৰিপুৰাৰ আইন মন্ত্ৰী ৰতন লাল নাথে কৈছিল যে, 'ৰাজ্য চৰকাৰে ২০২১-২২ বিত্তীয় বৰ্ষত চৰকাৰী কৰ্মচাৰী আৰু পেঞ্চনাৰসকলৰ বৰ্ধিত ডিয়াৰনেছ এলাৱেঞ্চৰ বাবে মুঠ ৩২০ কোটি টকা ব্যয় কৰিব। ৰাজ্য চৰকাৰে জনোৱা মতে, ডিয়াৰনেছ এলাৱেঞ্চ বৃদ্ধি ২০২১ চনৰ ১ মাৰ্চৰ পৰা কাৰ্যকৰী হ'ব। তেওঁ লগতে কয়, ইয়াৰ ফলত ১.১ লাখ বিদ্যমান কৰ্মচাৰী, ৬০,০০০ পেঞ্চনাৰ আৰু ১২ হাজাৰ দিন হাজিৰা কৰি খোৱা লোক উপকৃত হ'ব। সপ্তম দৰমহা আয়োগৰ পৰামৰ্শৰ ভিত্তিত ডিয়াৰনেছ এলাৱেঞ্চ আৰু ডিয়াৰনেছ ৰিলিফ বৃদ্ধি কৰা হৈছে।'\nৰাজ্যখনত বিপ্লৱ কুমাৰ দেৱৰ নেতৃত্বত ভাৰতীয় জনতা পাৰ্টিৰ চৰকাৰ গঠন হোৱাৰ আগৰ চৰকাৰখনক সমালোচনা কৰি ৰতন লাল নাথে কয় যে, 'আগৰ বাওঁপন্থী চৰকাৰে আমাৰ চৰকাৰৰ ওপৰত এক বৃহৎ বিত্তীয় বোজা এৰি থৈ গৈছিল। যাৰ ফলত আমি বহুতো প্ৰত্যাহ্বানৰ সন্মুখীন হ'বলগীয়া হৈছে।'\nতেওঁ কয় যে, '২০১৮ চনত বিজেপি-আইপিএফটি চৰকাৰ গঠন কৰাৰ পিছত প্ৰথমবাৰৰ ডিয়াৰনেছ এলাৱেঞ্চ আৰু ডিয়াৰনেছ ৰিলিফ বৃদ্ধি ঘোষণা কৰা হৈছে। ক্ষমতালৈ অহাৰ পিছত, আমি সপ্তম দৰমহা আয়োগৰ পৰামৰ্শৰ ভিত্তিত চৰকাৰী শিক্ষক আৰু কৰ্মচাৰীসকলৰ বেতন নিৰিখ সংশোধন কৰিছো। ই ৰাজ্যৰ চৰকাৰী কৰ্মচাৰীসকলক যথেষ্ট অৰ্থনৈতিক সকাহ প্ৰদান কৰিছে।'\nFirst published: March 1, 2021, 2:30 PM IST\nচৰকাৰৰ এই আঁচনিত আপোনাৰ জীয়ৰীয়ে লাভ কৰিব ১৫ লাখ টকা...\n৯ বছৰীয়া শিশু দলবদ্ধ বলাৎকাৰ কৰি হত্যা!


health news washing feet before sleeping at night gives these6benefits– News18 assam\nআপুনি অফিচৰ পৰা বা বাহিৰৰ পৰা ঘৰলৈ অহাৰ পিছত ভৰি নোধোৱাকৈ বিচনাত শুই পৰে নেকি? যদি আপোনাৰ উত্তৰ হয়, যিমান সম্ভৱ সোনকালে এই অভ্যাসটো সলনি কৰক\nLast Updated : April 26, 2022, 20:34 IST\nWashing Feet before Sleeping Benefits: আপুনি অফিচৰ পৰা বা বাহিৰৰ পৰা ঘৰলৈ অহাৰ পিছত ভৰি নোধোৱাকৈ বিচনাত শুই পৰে নেকি? যদি আপোনাৰ উত্তৰ হয়, যিমান সম্ভৱ সোনকালে এই অভ্যাসটো সলনি কৰক আৰু ৰাতি শুবলৈ যোৱাৰ আগতে নিজৰ ভৰি ভালদৰে ধুই হে শোৱাৰ অভ্যাস কৰক। এনে কৰিলে আপোনাৰ স্বাস্থ্য উপকৃত হ'ব। যি কি নহওক, বাহিৰৰ পৰা অহা আৰু নিজকে পৰিষ্কাৰ-পৰিচ্ছন্নতা বজাই ৰখাটো এটা ভাল অভ্যাস। ইয়াৰ দ্বাৰা আপুনি বিভিন্ন প্ৰকাৰৰ সংক্ৰমণ, ৰোগ আদিৰ পৰা পৰিত্ৰাণ পাব পাৰে। যদি আপুনি ৰাতি শুবলৈ যোৱাৰ আগতে গা ধুৱে বা হাত-ভৰি, মুখ ধুৱে, তেনেহ'লে আপোনাৰ ভাল টোপনি যাোৱাৰ লগতে সতেজ অনুভৱ কৰিব আৰু মুডটোও ৰিলেক্সেছেচনলৈ আহিব।\nৰাতি ভৰি ধোৱাৰ ফলত হ'ব পৰা লাভ :\nSleep.com-ৰ এক প্ৰতিবেদন অনুসৰি যিসকল লোকৰ ভৰিৰ পৰা অধিক পৰিমাণে ঘাম ওলাই বা হাইপাৰহিড্ৰোচিছৰ সমস্যা আছে তেওঁলোকে ভৰি নোধোৱাকৈ ৰাতি শুবলৈ যাব নালাগে। ভৰি ধুই শুলে বেক্টেৰিয়াৰ বৃদ্ধি নহয়।\nযদি আপোনাৰ ভৰিৰ ছাল শুকান, ফ্লেকি, ফাটি যায়, তেনেহ'লে গোটেই দিনটো ঘাম, ধুলি আৰু লেতেৰা হৈ বেক্টেৰিয়া বৃদ্ধি হ'ব পাৰে। স্কেলি ছাল কেতিয়াবা বিচনাত পৰে, যাৰ ফলত আনৰো সংক্ৰমণ হ'ব পাৰে। শুবলৈ যোৱাৰ আগতে বা কাৰ্যালয়ৰ পৰা অহাৰ পিছত আপোনাৰ ভৰি চাবোনেৰে ভালদৰে ধুব। ছালখন কিছু মিনিটৰ বাবে স্ক্ৰাবাৰেৰে পৰিষ্কাৰ কৰক যাতে ছালৰ সকলো মৃত কোষ আঁতৰ হয়। ই ছালকো কোমল কৰি তুলিব।\nভৰি ধুই শুলে শৰীৰৰ উষ্ণতা নিয়ন্ত্ৰণ হয়। ভৰি ধোলে শৰীৰৰ তাপমাত্ৰা হ্ৰাস কৰাত সহায় কৰে। ই মগজুক টোপনি যোৱাত সহায় কৰে।\nভৰি ধুই শুলে উদ্বেগ আৰু বিষ হ্ৰাস কৰিব পাৰে। ইয়াৰ বাবে, আধা বাল্টি পানীত এচামুচ নিমখ দি আপোনাৰ ভৰি ধুব। ই শৰীৰত শিথিলতাৰ প্ৰক্ৰিয়া আৰম্ভ কৰে আৰু আপোনাক শান্তিৰে শুবলৈ দিয়ে।\nৰাতি গৰম পানীত ভৰি ধুই শুলে পেশীবোৰ শিথিল অনুভৱ কৰে। বিষটো আঁতৰি যায়। বিভিন্ন সমস্যা যেনে ক্ৰেম্প, জঠৰতা আদিৰ পৰা পৰিত্ৰাণ পাব।\nভৰি ভালদৰে ধুই, মচি ময়েশ্চাৰাইজাৰ ব্যৱহাৰ কৰি শুবলৈ যোৱাভাল।\nগোটেই দিনটো দৌৰি থাকিলে, পেশী, ভৰিৰ হাড় আৰু লগতে পেশীত চাপ পৰে। এনে পৰিস্থিতিত, ভৰি ভালদৰে ধুই শুলে যথেষ্ট আৰাম অনুভৱ কৰিব পাৰে।\nFirst published: April 26, 2022, 20:34 IST\nlifestyletips to take care of feet


ক্ৰাইম - Khatang Khabar\nআৰক্ষীৰ পৰা বাচিবলৈ চোৰে নতুন নতুন উপায় অৱলম্বন কৰে। কিন্তু কেতিয়াবা কেতিয়াবা সফল হয় আৰু কেতিয়াবা বিফল হয়। সেই একে...\nONGC বিষয়া বুলি পৰিচয় দি মহিলা আৰক্ষীক পেলাইছিল প্ৰেমৰ জালত; দিলে বিয়াৰ প্ৰস্তাৱ, সম্পন্ন হ’ল আঙঠি পিন্ধোৱা, তাৰ পিছতহে লাগিল কেনা, খোদ মহিলা আৰক্ষীয়ে গৈ প্ৰেমিকৰ বিৰুদ্ধে দিলে এজাহাৰ, সম্পূৰ্ণ ঘটনাটো এনেধৰণৰ…\nমহিলা আৰক্ষী বিষয়াক (Women Police Officer) প্ৰলোভন দি ৰঙাঘৰৰ আলহী হ'ল ভুৱা ONGC বিষয়া (Fraud Ongc Officer)। নগাঁও সদৰ থানাৰ...\nশিৱসাগৰত (Sivasagar) সুৰামত্ত স্বামীয়ে (Drunk Husband) পত্নীৰ ডিঙি ৰেপি হত্যাৰ চেষ্টা চলায় (Woman Was Stabbed To Injured By Her Husband)।...\n'Mobile App'ব্যৱহাৰ কৰিব নজনাৰ বাবেই প্ৰধান শিক্ষকৰ আত্মহত্যা (Headmaster Suicide) ৷ লখিমপুৰ (Lakhimpur) জিলাৰ বিহপুৰীয়াৰ (Bihpuria) সন্তপুৰ গাঁৱৰ গোপাল চন্দ্ৰ...\nকোন সঁচা, কোন মিছা? কলেজৰ (Commerce College) ছাৰৰ বিৰুদ্ধে ছাত্ৰৰ অভিযোগ-‘ছাৰৰ চৰত মোৰ কাণৰ পৰ্দা ফাটিছে’; আনফালে ছাৰৰ অভিযোগ- ‘শেষৰ বেঞ্চত বহি উৎপাত কৰি আছিল, মই বাধা দিওঁতে মোকে বেয়াকৈ কৈছিল, মই কাণত চৰ মৰা নাছিলো, কেৱল পিঠিত ঢকা মাৰিছিলো’\nমহানগৰীৰ কমাৰ্চ কলেজত (Gauhati Commerce College) এক চাঞ্চল্যকৰ ঘটনা সংঘটিত হৈছে। প্ৰবক্তাৰ বিৰুদ্ধে উত্থাপিত হৈছে গুৰুতৰ অভিযোগ। প্ৰবক্তাৰ প্ৰহাৰত ছাত্ৰই...\n‘Main Jhukega Nahi Sala’- পুষ্পা (Pushpa) ছবিখনৰ এই ডাইলগে প্ৰাণ কাঢ়িলে এজন যুৱকৰ; ধেমালিতে কৰা প্ৰহাৰতে বন্ধুৰ হাতত প্ৰাণ গ’ল আনজন বন্ধুৰ\nছয়গাঁও (Chhaygaon) উদ্যোগিক বিকাশ কেন্দ্ৰত চাঞ্চল্যকৰ ঘটনা সংঘটিত হৈছে। ধেমালিতে প্ৰহাৰ কৰোতে প্ৰাণ গ'ল বন্ধুৰ (Friend Killed By Friend)। এই...\nহৃদয়বিদাৰক! অবৈধ প্ৰেমৰ ইয়াতকৈ ভয়ংকৰ পৰিণতি হয়তো ক’তো দেখা নাই বা শুনা নাই; অবৈধ মাতৃত্বৰ পাপ লুকুৱাবলৈ মাতৃয়ে নিমখ খুৱাই ডিঙি চেপি হত্যা কৰিলে সন্তানক\nপুনৰবাৰ মানৱ সমাজক লজ্জানত কৰাৰ এক জঘন্য তথা নৃশংস ঘটনা সংঘটিত হৈছে এইখন অসমত (Assam)। এইবাৰ ঘটনাৰ স্থান নগাঁও জিলাৰ...


ৰাধাগোবিন্দ বৰুৱা - অসমীয়া ৱিকিপিডিয়া\nৰাধাগোবিন্দ বৰুৱা (ইংৰাজী: Radha Govinda Baruah) (১৭ অক্টোবৰ, ১৯০০ – ১৫ জুলাই, ১৯৭৭) এগৰাকী অসমীয়া ব্যৱসায়ী, সমাজ সংগঠক, সাংস্কৃতিক আৰু ক্ৰীড়া উদ্যোক্তা। তেওঁ 'দ্য আছাম ট্ৰিবিউন' বাতৰি কাকত গোষ্ঠীৰ জন্মদাতা। তেওঁ 'দৈনিক অসম' (১৯৬৫) আৰু সাপ্তাহিক 'অসম বাণী' কাকতো প্ৰতিষ্ঠা কৰিছিল। গুৱাহাটীৰ নেহৰু ষ্টেডিয়াম তেওঁৰ তত্বাৱধানত নিৰ্মাণ কৰা হৈছিল। এটা দশক জুৰি তেওঁ 'অসম ক্ৰিকেট সন্থা'ৰ সভাপতি আছিল। 'গুৱাহাটী ইন্‌ড'ৰ ষ্টেডিয়াম', 'অসম সংগীত সন্মিলনী' আৰু 'আসাম ফ্লায়িং ক্লাব', 'অসম হকী এছ'চিয়েচন', 'অসম বেডমিণ্টন এছ'চিয়েচন'ৰ প্ৰতিষ্ঠাতো আগভাগ লৈছিল। তেওঁৰ একক প্ৰচেষ্টাতে গুৱাহাটী চাহ নিলাম কেন্দ্ৰ স্থাপন হৈছিল। অসমীয়াৰ শিক্ষাৰ প্ৰয়োজনীয়তাৰ বাবেও তেওঁ যত্ন কৰিছিল। গুৱাহাটীৰ 'ৰাধা গোবিন্দ বৰুৱা মহাবিদ্যালয়' তেওঁৰ নামতে ৰখা হৈছে। তেওঁ গুৱাহাটীৰ প্ৰথমগৰাকী মেয়ৰ হিচাপেও কাৰ্যনিৰ্বাহ কৰিছিল৷ আৰ জি নামেৰে তেওঁ প্ৰখ্যাত আছিল। তেওঁক 'আধুনিক অসমৰ আৰ্হি নিৰ্মাতা' ("the architect of modern Assam") বোলাৰ লগতে 'সিংহপুৰুষ' বুলিও অভিহিত কৰা হয়।\n১৭ অক্টোবৰ, ১৯০০\n১৫ জুলাই, ১৯৭৭ (৭৬ বছৰ)\n২০০০ চনত 'মহান নেতাসকল: সামাজিক আৰু ৰাজনৈতিক' শিতানত 'জগলাল চৌধুৰী', 'বিজয়লক্ষ্মী পণ্ডিত' আৰু 'ৰেট্টামালাই শ্ৰীনিবাসন'-ৰ লগতে তেওঁক সন্মান যাঁচি এটা ডাক টিকট মুকলি কৰা হৈছে।\n2 ব্যৱসায়িক আৰু চাকৰি জীৱন\n3 মিডিয়া গোষ্ঠীৰ প্ৰতিষ্ঠা\n3.1 দ্য আসাম ট্ৰিবিউন\n3.2 অসমবাণী আৰু দৈনিক অসম\n3.3 সাহিত্য প্ৰকাশ\n4 সাংস্কৃতিক অৰিহণা\n5 ক্ৰীড়া ক্ষেত্ৰ\n9 সন্মান আৰু ঐতিহ্য\n১৯০০ চনৰ ১৭ অক্টোবৰত শিৱসাগৰত ৰাধাগোবিন্দ বৰুৱাৰ জন্ম হয়। দেউতাক গুণগোবিন্দ বৰুৱা আছিল ৰেভিনিউ চিৰস্তাদাৰ। তেওঁলোক বেজবৰুৱাৰ বংশৰে লোক। ৰাধাগোবিন্দৰ দুমাহ বয়সতে মাতৃবিয়োগ হয়। তেতিয়া খুৰীয়েক হৈম্যৱতী বৰুৱাই তেওঁক লালন-পালন কৰে।\nশিৱসাগৰতে প্ৰাথমিক শিক্ষা লাভ কৰি ৰাধাগোবিন্দই বেজবৰুৱা স্কুলত নাম লগায়। তাত কেইবছৰমান পঢ়াৰ পাছত দেউতাক নগাঁৱলৈ বদলি হোৱাত তেওঁ নগাঁও হাইস্কুলত পঢ়ে। দেউতাক পুনৰ ডিব্ৰুগড়লৈ বদলি হোৱাত ডিব্ৰুগড় হাইস্কুললৈ যায় আৰু আৰু তাৰ পৰাই দ্বিতীয় বিভাগত প্ৰৱেশিকা পৰীক্ষাত উত্তীৰ্ণ হয়। ইয়াৰ পাছত তেওঁ কটন কলেজত নাম ভৰ্তি কৰালে যদিও পঢ়াৰ প্ৰতি তেওঁৰ আগ্ৰহ কমি আহিল আৰু ব্যৱসায়ৰ দিশে মন ঢাল খালে।\nব্যৱসায়িক আৰু চাকৰি জীৱনসম্পাদনা কৰক\nকটন কলেজৰ প্ৰথম বছৰৰ পৰীক্ষা দি ডিব্ৰুগড়ৰ ঘৰলৈ যোৱাৰ পাছৰ ৰাধাগোবিন্দ বৰুৱাই ব্যৱসায় কৰিবলৈ মন মেলিলে। কিছুদিন দেউতাকৰ মেগেলা চাহ বাগিছাত কাম কৰিলে। তাৰ পাছত এটা ছাপ্লাই এজেন্সি খুলি খেৰ, চূণ, বালি, ইটাৰ আদিৰ যোগানৰ কাম আৰম্ভ কৰিলে। কানিৰ মহল এটাও এবছৰৰ বাবে ল'লে। ইয়াৰ পাছত বেলা হালদাৰ নামৰ এগৰাকী মহিলাৰ লগত যুটীয়াভাৱে ৰেলৰ শ্লিপাৰৰ ব্যৱসায়ত লাগে। মহিলাগৰাকীয়ে ব্যৱসায়ৰ হিচাপ-নিকাচ চাইছিল। কিন্তু তেওঁ টকা আত্মসাৎ কৰাৰ অভিযোগ উঠাত সেই ব্যৱসায় তল পৰিল। তেতিয়া ৰাধাগোবিন্দ বৰুৱাই আন ব্যৱসায় কৰাৰ আগতে একাউণ্টেঞ্চি আৰু বুক কিপিঙৰ কাম শিকিবলৈ ঠিৰাং কৰিলে।\nকলিকতাত অশেষ কষ্ট কৰি তেওঁ একাউণ্টেঞ্চি আৰু বুক কিপিঙৰ প্ৰশিক্ষণ ল'বলৈ ধৰিলে। ইয়াৰ মাজতে ধনৰ জোৰা মাৰিবলৈ বন্ধুৰ সহযোগত চাহৰ দোকান এখনো খুলিছিল। শিক্ষা শেষ হোৱাত তেওঁ ডিব্ৰুগড়লৈ ঘূৰি গ'ল। ইতিমধ্যে তেওঁলোকৰ চাহ বাগিছাও বিক্ৰী হৈছিল। ৰাধাগোবিন্দই কলিকতাত দেখি অহা ইম্পেৰিয়েল বেংকৰ দৰে প্ৰতিষ্ঠান অসমতো খুলিবলৈ চিন্তা কৰিলে। সেইমতে ১৯২৩ চনৰ মে' মাহত কলিকতাৰ পৰা বেংক ব্যৱসায়ৰ জ্ঞান থকা মিঃ কেমেৰন (Mr. Cameron) নামৰ ব্যক্তি এজনক আনি নানা চৰকাৰী মেৰপেঁচ আঁতৰাই ডিব্ৰুগড়ত যুটীয়াভাৱে 'ইম্পেৰিয়েল বেংক' স্থাপন কৰে। তেতিয়া তেওঁৰ বয়স মাত্ৰ তেইছ বছৰ। ১৯২১ চনত স্থাপিত হোৱা Imperial Bank of India (পাছলৈ ষ্টে'ট বেংক অৱ ইণ্ডিয়া)-ৰ উত্তৰ-পূব ভাৰতত এইটো আছিল প্ৰথম শাখা আৰু ৰাধাগোবিন্দ বৰুৱা ইয়াৰ প্ৰথম অসমীয়া কৰ্মচাৰী। অশেষ কষ্টৰ বলত তেওঁলোকৰ বেংকৰ ব্যৱসায় বাঢ়ি আহিল। কিন্তু বেংকৰ কেচিয়াৰ এজনে টকাৰ খেলিমেলি কৰাত বিপদ হ'ল। পাছত দোষী সাব্যস্ত হোৱাত কেচিয়াৰজনৰ জেইল হ'ল। এই তিক্ত অভিজ্ঞতাৰ বাবে তেওঁ বেংকৰ কাম পিছ পেলাই 'ব'ম্বে মিউচুৱেল কোম্পানী'ৰ বীমা এজেণ্ট হিচাপে নিযুক্ত হ'ল। তেওঁক অসমত বীমা ব্যৱসায়ৰ বাটকটীয়া বুলিও ক'ব পাৰি। অসম, বংগ, বিহাৰ আৰু ঊৰিষ্যাৰ ভিতৰত তেওঁ দুবাৰ শ্ৰেষ্ঠ এজেণ্টৰ সন্মান লাভ কৰিছিল আৰু ফটো সহিতে এই বাতৰি 'আৱাহন'ত প্ৰকাশ পাইছিল।\nদেউতাকে এটা প্ৰেছ খোলাৰ আগ্ৰহ কৰাত ৰাধাগোবিন্দ ডিব্ৰুগড়লৈ গৈ 'বৰুৱা প্ৰেছ' নামৰ ছপাশাল আৰম্ভ কৰে। চিঠি, বাগিছাৰ কাগজ-পত্ৰ আদিৰ ছপাৰে এই ব্যৱসায়ে ঠন ধৰি উঠিল। বছৰি তেওঁলোকৰ চল্লিছ-পঞ্চাছ হাজাৰ টকা লাভ হৈছিল। তেওঁ ব্ৰিটিছ চাহাবৰ পৰা আৰু দুটা প্ৰেছ কিনি লৈছিল। পাছলৈ বৰুৱা প্ৰেছৰ পৰাই 'দ্যা আছাম ট্ৰিবিউন' কাকতৰ প্ৰকাশ আৰম্ভ হয়।\nমিডিয়া গোষ্ঠীৰ প্ৰতিষ্ঠাসম্পাদনা কৰক\nদ্য আসাম ট্ৰিবিউনসম্পাদনা কৰক\n১৯৩৯ চনত ৰাধাগোবিন্দ বৰুৱাই বৰুৱা প্ৰেছৰ পৰাই এখন ইংৰাজী বাতৰি কাকত উলিওৱাৰ কথা চিন্তা কৰিলে। তেতিয়া অসমত প্ৰচলিত একমাত্ৰ ইংৰাজী কাকত আছিল ৰাধানাথ চাংকাকতীয়ে প্ৰকাশ কৰা 'টাইম্‌ছ অৱ আসাম'। তেতিয়াৰ ইণ্ডিয়ান টি এছ'চিয়েচনৰ ভাইচ চেয়াৰমেন তথা মাইজান চাহ বাগিছাৰ অধীক্ষক আৰ ডি লয়েলৰ পৰামৰ্শ অনুসৰি ৰাধাগোবিন্দই কাকতখনৰ নাম 'আসাম ট্ৰিবিউন' ৰাখিলে। ব্যৱসায়ৰ সহযোগী হিচাপে ভায়েক কৃষ্ণগোবিন্দ বৰুৱা আৰু বিখ্যাত চাহ ব্যৱসায়ী সোমেশ্বৰ বৰুৱাক ল'লে। কলিকতাৰ 'হিন্দুস্তান ষ্টেণ্ডাৰ্ড'ৰ সহকাৰী সম্পাদক ৰূপে কাম কৰি থকা লক্ষ্মীনাথ ফুকনক কোনোতে সৈমান কৰাই সম্পাদক হিচাপে নিযুক্ত কৰিলে। ১৯৩৯ চনৰ ৪ আগষ্টত ডিব্ৰুগড়ৰ পৰা সাপ্তাহিক ৰূপত আসাম ট্ৰিবিউনৰ প্ৰকাশ আৰম্ভ হ'ল। ৰাধাগোবিন্দ বৰুৱাই টি এছ'চিয়েচন, কলিকতাৰ বিভিন্ন এজেন্সী আৰু কোম্পানীক লগ ধৰি কাকতৰ বাবে বিজ্ঞাপন যোগাৰ কৰিলে। কিছুদিনৰ পাছত 'টাইম্‌ছ অৱ আসাম' বন্ধ হোৱাত ট্ৰিবিউনৰ প্ৰচাৰ বাঢ়ি আহিল।\nকেইবছৰমানৰ পাছত ৰাধাগোবিন্দই কাকতখনক দৈনিক ৰূপ দিয়াৰ কথা চিন্তা কৰিলে। সেই কামৰ বাবে ডিব্ৰুগড় সুচল নেদেখি ব্যৱসায়ৰ সহযোগীসকলৰ বিৰোধীতা সত্বেও কাকতৰ কাৰ্যালয়, প্ৰেছ আদি গুৱাহাটীলৈ উঠাই অনাৰ কথা চিন্তা কৰিলে। ১৯৪৬ চনৰ জানুৱাৰী মাহত গুৱাহাটীৰ চানমাৰী অঞ্চলত মাটিও কিনিলে। আগষ্ট মাহত ট্ৰিবিউন প্ৰেছ ডিব্ৰুগড়ৰ পৰা স্থানান্তৰিত হ'ল। এটাও সংখ্যা বাদ নপৰাকৈ কিছুদিন সাপ্তাহিক হিচাপে চলাৰ পাছত ৩০ ছেপ্তেম্বৰৰ পৰা আসাম ট্ৰিবিউন দৈনিক কাকত হিচাপে প্ৰকাশ পাবলৈ ধৰিলে। ই অসমৰ পৰা প্ৰকাশ পোৱা প্ৰথমখন দৈনিক কাকতৰূপে পৰিগণিত হ'ল। কাকতখনে সৰ্বভাৰতীয় স্তৰত ফেৰ মাৰিব পৰাই ৰাধাগোবিন্দ বৰুৱাই দিল্লী, কলিকতা, বম্বে', কাণপুৰ আদি ঠাইৰ লগতে লণ্ডনতো কাৰ্যালয় খুলি সাংবাদিক নিযুক্ত কৰিছিল। ইয়াৰ লগতে অসমৰ মফচলীয় অঞ্চলৰ সাংবাদিকতাতো তেওঁ গুৰুত্ব দিছিল। 'আসাম ত্ৰিবিউন এম্‌প্লয়িজ ইউনিয়ন'ৰ লগত তেওঁৰ সু-সম্পৰ্ক আছিল আৰু কামৰ ক্ষেত্ৰত কঠোৰ হোৱা সত্বেও সকলো সৰু-বৰ কৰ্মচাৰীকে মৰম কৰিছিল।\nট্ৰিবিউনৰ ৰূপালী জয়ন্তী উৎসৰ অসমতে সীমাবদ্ধ নাৰাখি শ্বিলং, দিল্লী, কলিকতা আৰু ব'ম্বেতো পতা হৈছিল। শ্বিলঙত তেতিয়াৰ ৰাজ্যপাল বিষ্ণু সহায়, বিত্তমন্ত্ৰী ফখৰুদ্দিন আলি আহমেদ, কলিকতাত মুখ্যমন্ত্ৰী প্ৰফুল্ল চন্দ্ৰ সেন, ব'ম্বেত মুখ্যমন্ত্ৰী ভি পি নায়ক আৰু দিল্লীত প্ৰধানমন্ত্ৰী লালবাহাদুৰ শাস্ত্ৰীৰ লগতে ইন্দিৰা গান্ধীয়ে ৰূপালী জয়ন্তী উৎসৱত অংশগ্ৰহণ কৰিছিল। গুৱাহাটীত অনুষ্ঠিত মূল অধিবেশনত তেতিয়াৰ শিক্ষামন্ত্ৰী দেৱকান্ত বৰুৱাই সভাপতিত্ব কৰিছিল আৰু মুখ্যমন্ত্ৰী বিমলা প্ৰসাদ চলিহাই মুখ্য অতিথিৰূপে যোগ দিছিল।\nঅসমবাণী আৰু দৈনিক অসমসম্পাদনা কৰক\nট্ৰিবিউনৰ পাছত বৰুৱাই এখন অসমীয়া সাপ্তাহিক কাকত উলিওৱাৰ কথা চিন্তা কৰে। সেই মৰ্মে ১৯৫৫ চনৰ ১ জুলাইৰ পৰা সাদিনীয়া 'অসম বাণী'ৰ প্ৰকাশ আৰম্ভ হয়। সতীশ চন্দ্ৰ কাকতিক সম্পাদক হিচাপে দায়িত্ব দিয়া হ'ল।\n১৯৬৫ চনৰ এপ্ৰিলত ট্ৰিবিউন কাকতৰ ৰূপালী জয়ন্তীৰ সময়তে ৰাধাগোবিন্দ বৰুৱাই ঠিক কৰিলে যে এখন অসমীয়া দৈনিক বাতৰি কাকতো প্ৰকাশ কৰিব। অভিজ্ঞ সাংবাদিক কীৰ্তিনাথ হাজৰিকাক সম্পাদকৰ দায়িত্ব ন্যস্ত কৰা হ'ল আৰু ১৯৬৫ চনৰ ৪ আগষ্টৰ পৰা 'দৈনিক অসম'ৰ প্ৰকাশ আৰম্ভ হ'ল। ত্ৰিবিউন গোষ্ঠীৰ তিনিওখন কাকতে অসমৰ জাতীয়, সামাজিক অৰ্থনৈতিক আদি বিষয়সমূহ সবলভাৱে উত্থাপন কৰাৰ লগতে দুৰ্যোগৰ সময়ত পথ প্ৰদৰ্শকৰ ভূমিকা পালন কৰিছিল। চৰকাৰৰ জনবিৰোধী নীতিৰ সমালোচনা কৰি ৰাধাগোবিন্দ বৰুৱা কেইবাবাৰো চৰকাৰৰ ৰোষত পৰিছিল আৰু চৰকাৰী বিজ্ঞাপন অহা বন্ধ হৈছিল। ডিব্ৰুগড়ৰ আদালতত চৈয়দ চাদুল্লা চৰকাৰে ট্ৰিবিউন গোষ্ঠীৰ বিৰুদ্ধে মোকদৰ্মাও তৰিছিল৷\nসাহিত্য প্ৰকাশসম্পাদনা কৰক\nগ্ৰন্থ প্ৰকাশৰ কথা চিন্তা কৰি ৰাধাগোবিন্দ বৰুৱাই ট্ৰিবিউন প্ৰেছৰ লগতে 'সাহিত্য প্ৰকাশ' নামৰ এটা প্ৰতিষ্ঠান গঢ়ি তুলিলে। প্ৰথম অৱস্থান প্ৰকাশনটোৱে ঘাইকৈ ৰজনীকান্ত বৰদলৈ আৰু লক্ষ্মীনাথ বেজবৰুৱাৰ সাহিত্যকৰ্মসমূহ ছপাই উলিওৱাৰ দিহা কৰিলে। ১৯৬৪ চনত লক্ষ্মীনাথ বেজবৰুৱাৰ জন্ম শতবাৰ্ষিকীত সাহিত্য প্ৰকাশে নিজাববীয়াকৈ দুটা খণ্ডত 'বেজবৰুৱা গ্ৰন্থাৱলী' ছপাই অসমৰ সাহিত্য জগতলৈ এক গুৰুত্বপূৰ্ণ বৰঙণি আগবঢ়ায়। প্ৰতিষ্ঠিত লেখকৰ লগতে বহু নতুন লেখকৰো সাহিত্যকৰ্ম এই প্ৰতিষ্ঠানে প্ৰকাশ কৰিছে।\nসাংস্কৃতিক অৰিহণাসম্পাদনা কৰক\nপুৰণি কালৰে পৰা অসমৰ জাতীয় উৎসৱ বিহু পথাৰত বা গছতলত পালন কৰা হৈছিল। আহোম ৰাজত্বকালত ইয়াক ৰংঘৰৰ বাকৰিলৈ আদৰি অনা হৈছিল। অসমৰ সকলো জাতি-জনগোষ্ঠীক একে মঞ্চত একত্ৰিত কৰি সাংস্কৃতিক মহামিলন সৃষ্টি কৰিবলৈ ৰঙালী বিহুৱেই আধাৰ হ’ব পাৰে বুলি দূৰদৰ্শী ৰাধাগোবিন্দই চিন্তা কৰিলে। ১৯৫২ চনত ডা° ভুৱনেশ্বৰ বৰুৱাক সভাপতি, প্ৰবীণ ফুকনক সম্পাদক আৰু ৰাধাগোবিন্দ বৰুৱা আৰু ডা° কনকচন্দ্ৰ বৰুৱাক উপ-সভাপতি হিচাপে লৈ ‘গুৱাহাটী বিহু সন্মিলনী’ৰ জন্ম হ'ল। এই সমিতিৰ উদ্যোগতে লতাশিল খেলপথাৰত ১৯৫২ চনত ৰাজহুৱাভাৱে পতা অসমৰ প্ৰথমখন মঞ্চ বিহু আয়োজন কৰা হ'ল। এই কামত তেওঁলোকে বহু সমালোচনাৰ সন্মুখীন হৈছিল। বিহু উদ্বোধনী গীত, বিহু পতাকা আৰু বিহু প্ৰতীক তেওঁ পুৰুষোত্তম দাস আৰু নিপ বৰুৱাৰ হতুৱাই প্ৰস্তুত কৰাই উলিয়াইছিল। অৱশ্যে প্ৰথম মঞ্চ বিহুৰ হোৱাৰ ক্ষেত্ৰত দ্বিমতো আছে।\n১৯৫৪ চনৰ ১ জানুৱাৰীত ডা° তাৰিণীমোহন বৰুৱাৰ লগ লাগি ৰাধাগোবিন্দ বৰুৱাই 'অসম সংগীত সন্মিলনী'ৰ জন্ম দিয়ে। এই অনুষ্ঠানৰ উদ্দেশ্য আছিল অসমত উচ্চাংগ সংগীত জনপ্ৰিয় কৰা আৰু আৰু অসমৰ থলুৱা নৃত্য-গীতৰ উন্নতি সধা। তেওঁৰ উদ্যোগতে গুৱাহাটীৰ চাৰ্চ ফিল্ডত আয়োজিত অনুষ্ঠানত ভাৰতৰ বিখ্যাত সংগীত শিল্পী পণ্ডিত বিনায়ক ৰাও পটৱৰ্ধন, ডি ভি পালুষ্কাৰ, ওস্তাদ বড়ে গুলাম আলী খাঁ, আমিৰ খাঁ, ৰচুলন বাঈ, পণ্ডিত ৰবি শংকৰ, বিলায়েৎ হুছেইন খাঁ, আলী আকবৰ, নিখিল বেনাৰ্জী, নিখিল ঘোষ কেৰামাতুল্লা, চাগিৰুদ্দিন আৰু নৃত্য শিল্পী দময়ন্তী যোশী, চিতাৰা দেৱী, গোপীকৃষ্ণন আদিয়ে যোগদান কৰিছিল। ১৯৫৭ চনত এই সন্মিলনীৰ জৰিয়তে 'অসম কলেজ অৱ মিউজিক' প্ৰতিষ্ঠা কৰা হৈছিল। গুৱাহাটীতে সীমাবদ্ধ নাৰাখি সন্মিলনীৰ কাম-কাজ অসমৰ অন্যান্য ঠাইলৈকো নিয়া হৈছিল আৰু নখন শাখা গঢ় লৈ উঠিছিল। সন্মিলনীয়ে উঠি অহা ল'ৰা-ছোৱালীৰ বাবে প্ৰতিবছৰে আয়োজন কৰা 'সদৌ অসম সংগীত প্ৰতিযোগিতা'ত অসমৰ বহু শ প্ৰতিযোগীয়ে অংশ লৈছিল। ন-দহ বছৰ চলাৰ পাছত সাংগঠিক আৰু পুঁজিৰ সমস্যাত সন্মিলনী বন্ধ হৈ যায়।\nডিব্ৰুগড়ৰ নাট্য জগতৰ লগত ৰাধাগোবিন্দ বৰুৱা ওতঃপ্ৰোতভাৱে জড়িত আছিল। নাট্য মন্দিৰৰ সংস্কাৰ সাধনত তেওঁৰ গুৰুত্বপূৰ্ণ অৱদান আছে। আমোলাপট্টীৰ পুৰণি নাট্য মন্দিৰটোৰ অৱস্থা বেয়াৰ ফালে ঢাল খাওঁতে তাৰ সদস্য ৰাধাগোবিন্দ বৰুৱা, মহেন্দ্ৰনাথ ৰাজখোৱা, লক্ষ্মীকান্ত দত্ত আদিয়ে ১৯২৩ চনত আমোলাপট্টীৰ পূজা প্ৰাংগনত মঞ্চ, ৰভা সাজি তিনিদিন অভিনয়ৰ আয়োজন কৰিছিল। ১৯৩৮-৩৯ চনত ৰাধাগোবিন্দ বৰুৱা আৰু জীৱনৰাম ফুকন নাট্যমন্দিৰৰ যুটীয়া সম্পাদক নিৰ্বাচিত হয়। তেওঁলোকৰ লগতে ৰোহিনী কুমাৰ বৰুৱা আদিৰ দৰে লোকৰ প্ৰচেষ্টাত প্ৰথবাৰৰ বাবে ডিব্ৰুগড়ত সহ-অভিনয়ৰ পাতনি মেলা হয়। তেৱেঁই ডিব্ৰুগড়ত নাটকৰ মাজত প্ৰথমবাৰৰ বাবে নৃত্য প্ৰদৰ্শন কৰাইছিল। ডিব্ৰুগড়ৰ মঞ্চত ৰাধাগোবিন্দ বৰুৱাই সফলতাৰে অভিনয় কৰা কেইটামান চৰিত্ৰ আছিল দুৰ্য্যোধন (শকুনিৰ প্ৰতিশোধ), কৰ্ণ (কৰ্ণাৰ্জ্জুন), আকবৰ (আনাৰকলি), চান্দ সদাগৰ (বেউলা), হলকান্ত (মনোমতী) আদি। আনকি দুবাৰমান তেওঁ স্ত্ৰী-চৰিত্ৰ চিত্ৰাংগদাৰ ভাও ৰূপায়িত কৰিছিল। অসমীয়া চলচ্চিত্ৰ ‘মনোমতী' আৰু ‘পূবেৰুণ’তো তেওঁ অভিনয় কৰিছিল৷ ১৯৬২ চনত নটৰাজ থিয়েটাৰ আৰম্ভ হওঁতে প্ৰথম বছৰেই ৰাধাগোবিন্দ বৰুৱাই গুৱাহাটী টাউন ক্লাবৰ সাহায্যাৰ্থে তেওঁলোকক নিমন্ত্ৰণ কৰিছিল আৰু বাতৰি কাকতত "বিশ্বৰ সৰ্বপ্ৰথম ভ্ৰাম্যমাণ থিয়েটাৰ" বুলি ডাঙৰ হৰফেৰে বিজ্ঞাপন দিছিল। তেতিয়াৰেপৰাই এই অনুষ্ঠান 'ভ্ৰাম্যমাণ থিয়েটাৰ' বুলি জনাজাত হয়।\nক্ৰীড়া ক্ষেত্ৰসম্পাদনা কৰক\nঅসমৰ ক্ৰীড়া জগতলৈ ৰাধাগোবিন্দ বৰুৱাৰ অৱদান অপৰিসীম। অসমৰ ডেকাসকল স্বাস্থ্যৰক্ষা আৰু ক্ৰীড়াত আগুৱাই যাবলৈ ১৯৩৭ চনত তেওঁ ডিব্ৰুগড়ত 'অসম অলিম্পিক'ৰ আয়োজন কৰিছিল। পাঁচ বছৰলৈ এই খেল পতা হৈছিল।\n১৯৪৯ চনত ৰাধাগোবিন্দ বৰুৱা গুৱাহাটী টাউন ক্লাবৰ উপ-সভাপতি মনোনীত হ'ল। পাছৰ বছৰ তেওঁ সভাপতিৰ দায়িত্ব গ্ৰহণ কৰে। নিজৰ টকা খৰছ কৰিও তেওঁ ক্লাবটোক পুনৰুজ্জীৱিত কৰি তোলে। কেইবাবাৰো গুৱাহাটীৰ লীগ খিতাপ আৰু অসমৰ অন্যান্য প্ৰতিযোগিতা জয় কৰি ক্লাবটোৱে সুনাম অৰ্জন কৰিবলৈ সক্ষম হয়। টাউন ক্লাবৰ হৈ খেলা কেইবাজনো খেলুৱৈক বৰুৱাই আসাম ট্ৰিবিউন প্ৰতিষ্ঠানৰ চাকৰিৰ সুবিধা কৰি দিছিল। ইয়াৰ পাছত ক্ৰমে তেওঁ গুৱাহাটী স্প'ৰ্ট্‌ছ এছ'চিয়েচন, অসম ক্ৰিকেট এছ'চিয়েচন, অসম ফুটবল এছ'চিয়েচন, লন টেনিছ এছ'চিয়েচন, বেডমিণ্টন এছ'চিয়েচনৰো সভাপতি হিচাপে কাৰ্যনিৰ্বাহ কৰে।\n১৯৫০ চনত যোৰহাটত বন বিভাগৰ উচ্চ পদস্থ বিষয়া পি ডি ষ্ট্ৰেচীৰ উদ্যোগত এখন ষ্টেডিয়াম সজা হৈছিল। কিন্তু ই সৰু হোৱাৰ লগতে প্ৰয়োজনীয় সা-সুবিধাসমূহ নাছিল। ৰাধাগোবিন্দ বৰুৱাই উপলব্ধি কৰিলে যে অসমৰ খেলুৱৈসকলৰ বিকাশৰ বাবে এখন সকলো সুবিধাযুক্ত ষ্টেডিয়াম থকাটো অপৰিহাৰ্য। সেই অনুসৰি তেওঁ চৰকাৰক আৰ্জি কৰিলে আৰু ১৯৫৭ চনৰ মে' মাহত গুৱাহাটীত ষ্টেডিয়াম নিৰ্মাণৰ কাম আৰম্ভ হ'ল। ইয়াৰ বাবে চৰকাৰে দিয়া পুঁজি যথেষ্ট নাছিল। গতিকে বৰুৱাই একক প্ৰচেষ্টাত মল্লবীৰ দাৰা সিঙক আনি গুৱাহাটীত তিনিবাৰকৈ মল্লযুঁজ প্ৰদৰ্শনী পাতে আৰু ষ্টেডিয়ামৰ বাবে এক লাখ দহ হাজাৰ টকাৰ পুঁজি গঠন কৰে। ষ্টেডিয়ামৰ বাবে পৌৰ নিগমৰ আৱৰ্জনা পেলোৱা ঠাই এখন নিৰ্বাচন কৰা হৈছিল। প্ৰত্যেক দিনা পুৱা তেওঁ উলুবাৰীলৈ গৈ নিৰ্মাণৰ কামৰ তত্বাৱধান কৰিছিল। ১৯৬৩ চনৰ ১৬ জুলাইত 'নেহৰু ষ্টেডিয়াম' নামেৰে ষ্টেডিয়ামখন আনুষ্ঠানিকভাৱে মুকলি কৰা হয়। ইয়াৰ পাছত ষ্টেডিয়ামৰ আলহী ঘৰ আৰু ইন্‌ড'ৰ ষ্টেডিয়ামো নিৰ্মাণ কৰি উলিওৱা হ'ল। অতি কম সময়তে সাজি উলিওৱা ইনড'ৰ ষ্টেডিয়ামখনত ১৯৫৮ চনত ৰাষ্ট্ৰীয় বেডমিণ্টন প্ৰতিযোগিতা অনুষ্ঠিত হয়।\n১৯৫৮ চনত বৰুৱাৰ উদ্যোগত 'আচাম ফ্লায়িং ক্লাব' প্ৰতিষ্ঠা হয়। ইয়াৰ বাবে বৰঝাৰ বিমানকোঠ আৰু বিমানকোঠৰ হেঙ্গাৰ ব্যৱহাৰৰ অনুমতি পাইছিল। কেইখনমান পুষ্পক বিমান আৰু এখন টাইগাৰমথ বিমান ক্লাবৰ বাবে লাভ কৰিছিল। তেওঁ গুৱাহাটীত ৰাইফল শ্বুটিং ক্লাবো প্ৰতিষ্ঠা কৰিছিল।\nআচাম টী ব্ৰ'কাৰ্ছ এছ'চিয়েচনৰ সভাপতি পদত থাকোঁতে ৰাধাগোবিন্দ বৰুৱাৰ একক প্ৰচেষ্টাতে গুৱাহাটী চাহ নিলাম কেন্দ্ৰ স্থাপিত হৈছিল। ১৯৭০ চনৰ ২৫ ছেপ্তেম্বৰৰ দিনা অনুষ্ঠিত হোৱা এই চাহ নিলাম কেন্দ্ৰৰ সৰ্বপ্ৰথম ‘লট’টো ডাকত ক্ৰয় কৰি তেখেতে এই ব্যৱসায়ক নতুন ৰূপ দিছিল৷\nতেওঁ ‘নেচনেল ছেভিংছ চেণ্ট্ৰেল এড্‌ভাইচাৰী ব'ৰ্ড’ৰ সদস্য' আৰু অসমৰ ‘স্মল ছেভিংছ এড্‌ভাইচাৰী ব'ৰ্ড'ৰ অধ্যক্ষ হিচাপে কাৰ্যনিৰ্বাহ কৰিছিল। অসমৰ বহু ঠাই ঘূৰি বিভিন্ন সমস্যাৰ বুজ লৈ তেওঁ সঞ্চয় আঁচনিৰ গুৰি ধৰিছিল আৰু এই কষ্টৰ ফলস্বৰূপে অসমে ভাৰতৰ ভিতৰতে প্ৰথম স্থান অধিকাৰ কৰিছিল।\nঅসমৰ টুৰিষ্ট এড্‌ভাইচাৰী ব'ৰ্ডৰ সদস্য হিচাপে তেওঁ অসমৰ প্ৰতি ভ্ৰমণকাৰীক আকৰ্ষণ কৰিবলৈ নানা দিহা-পৰামৰ্শ দিছিল। কাজিৰঙা, মানস আদি অভয়াৰণ্যৰ লগতে তেজপুৰ, শিৱসাগৰ, বৰপেটা, উমিয়াম, চেৰাপুঞ্জী আদি ঠাই ভ্ৰমণকাৰীৰ বাবে সুচল কৰি তুলিবলৈ তেওঁ পৰামৰ্শ আগবঢ়াইছিল আৰু কণ্ডাক্‌টেড ট্যুৰ হৈ নুঠাৰ বাবে আক্ষেপ কৰিছিল।\n১৯৭৫ চনত গুৱাহাটীৰ প্ৰথমজন মেয়ৰ হিচাপে তেওঁ দায়িত্বভাৰ গ্ৰহণ কৰে। এয়া আছিল তেওঁৰ শেষ ৰাজহুৱা দায়িত্ব। অৱশ্যে সেই সময়ত তেওঁৰ স্বাস্থ্য পৰি আহিছিল। চিকিৎসকে তেওঁৰ এই কামত অংশ নল'বলৈ সতৰ্কবাণী দিছিল। ৰাজহুৱা কামত সততে লাগি থকা ৰাজনীতিৰ পৰাও তেওঁ নিজকে আঁতৰাই ৰাখিছিল। মেয়ৰ হৈয়েই তেওঁ পৌৰ নিগমৰ কৰ্মচাৰীসকলৰ দৰমহা নিয়মীয়া কৰিবলৈ ব্যৱস্থা লয়। মেয়ৰ হোৱাৰ আগতেই তেওঁ গুৱাহাটীৰ মাজমজিয়াৰ পৰা ৰেলপথটো অন্যফালেৰে নিয়া আৰু ষ্টেচনটো ফটাশিলৰ দিশে পতাৰ আঁচনি নক্সা আঁকি মুখ্যমন্ত্ৰী বিষ্ণুৰাম মেধিক জনাইছিল। কিন্তু সেয়া হৈ নুঠিল।\nৰাধাগোবিন্দ বৰুৱাৰ পদ্ম নামেৰে এগৰাকী বায়েক আছিল। ভায়েক কৃষ্ণগোবিন্দ বৰুৱা মাহীমাকৰ সন্তান। পত্নী লিলি বৰুৱা। ৰাধাগোবিন্দ বৰুৱাৰ পুত্ৰ তিনিজন- তুলসী গোবিন্দ বৰুৱা, প্ৰফুল্ল গোবিন্দ বৰুৱা আৰু প্ৰদীপ বৰুৱা । কন্যা চাৰিগৰাকী।\nজীৱনৰ শেষৰফালে ৰাধাগোবিন্দ বৰুৱাই পুত্ৰকেইজনৰ হাতত প্ৰেছৰ দায়িত্ব অৰ্পণ কৰিছিল। ১৯৬২ চনতে স্মল ছেভিংছ চেণ্ট্ৰেল কমিটিৰ সভাৰ বাবে দিল্লীলৈ গৈ উভতি আহোঁতে কলিকতাত তেওঁৰ ষ্ট্ৰ'ক হৈ সোঁভৰিৰ পক্ষাঘাত হৈছিল। তাৰ চাৰি-পাঁচবছৰৰ পাছত তেওঁৰ এটা হাৰ্ট এটেক হয়। ১৯৭৩ চনত তেওঁৰ পুনৰ ষ্ট্ৰ'ক হৈ বাওঁহাতখন অচল হৈ পৰে। ১৯৭৭ চনত তেওঁ খোজ কাঢ়ি ফুৰিব নোৱৰা হ'ল। ১৩ জুলাইৰ দিনা তেওঁ অচেতন হৈ পৰে। পিছদিনা কিছুসময়ৰ বাবে চকু মেলি পুনৰ অচেতন হয়। ১৯৭৭ চনৰ ১৫ জুলাইত গুৱাহাটীৰ চানমাৰীৰ নিজা বাসভৱনত ৰাধাগোবিন্দ বৰুৱাৰ মৃত্যু হয়।\nসন্মান আৰু ঐতিহ্যসম্পাদনা কৰক\nপ্ৰতি বছৰে ১৭ অক্টোবৰৰ দিনটোত অসমৰ বিভিন্ন অনুষ্ঠান-প্ৰতিষ্ঠানে ৰাধাগোবিন্দ বৰুৱাৰ জন্মবাৰ্ষিকী উদ্‌যাপন কৰে। ২০০৫ চনৰ ১৭ অক্টোবৰত অসমৰ তদানীন্তন মুখ্যমন্ত্ৰী তৰুণ গগৈয়ে ৰাধাগোবিন্দ বৰুৱাৰ নামৰ দুটা ৰাষ্ট্ৰীয় পৰ্যায়ৰ ক্ৰীড়া বঁটাৰ ঘোষণা কৰিছিল। 'অসম ক্ৰীড়া সাংবাদিক সন্থা'ইও 'ৰাধাগোবিন্দ বৰুৱা শ্ৰেষ্ঠ ক্ৰীড়াবিদ বঁটা' প্ৰদান কৰে। ২০২১ চনৰ বাবে এই বছৰ বঁটা লাভ কৰিছে লাভলীনা বৰগোহাঁইয়ে।\nঅসম সাহিত্য সভাই শশীচন্দ্ৰ বৰবৰুৱা ট্ৰাষ্টৰ সহযোগত দিয়া 'সাহিত্যৰথী লক্ষ্মীনাথ বেজবৰুৱা বঁটা' ২০১০ চনত মৰণোত্তৰভাৱে ৰাধাগোবিন্দ বৰুৱা আৰু আসাম ট্ৰিবিউন বাতৰি কাকত গোষ্ঠীক প্ৰদান কৰা হয়। ১৯৭৮ চনত গুৱাহাটীৰ ফটাশিল, আমবাৰীত তেওঁৰ নামত 'ৰাধাগোবিন্দ বৰুৱা মহাবিদ্যালয়' স্থাপন কৰা হয়। গুৱাহাটীৰ বাণিজ্য মহাবিদ্যালয়ৰ পৰা গণেশগুৰি সংযোজী পথটো তেওঁৰ নামতে (RG Barua road) ৰখা হৈছে। নেহৰু ষ্টেডিয়ামৰ ক্ৰীড়াকেন্দ্ৰ তেওঁৰ নামতে 'RG Baruah Sports complex' নাম দিয়া হৈছে।\n↑ (Phukan 2004)\n↑ "Radha Govinda Baruah remembered". dainik Janambhumi. 17 Oct 2020. https://janambhumi.in/VG1wSmVVNTZVVDA9/Radha-Govinda-Baruah-remembered.html। আহৰণ কৰা হৈছে: 23 June 2022.\n↑ 4.0 4.1 4.2 "RG Baruah". Krirangan. http://krirangan.com/organizer.html। আহৰণ কৰা হৈছে: 23 June 2022.\n↑ (চৌধুৰী ১৯৭৮:২১)\n↑ (ভৰালী ২০০১:১৫৪)\n↑ (ভৰালী ২০০১:১৫৫)\n↑ 8.0 8.1 Das, Jyotishman (November 2020). "RADHA GOVINDA BARUAH(1900-1977), THE ARCHITECT OF MODERN ASSAM AND HIS TIMES". International Journal of Management (IJM) খণ্ড 11 (11): 1439. doi:10.34218/IJM.11.11.2020.136. https://www.iaeme.com/MasterAdmin/Journal_uploads/IJM/VOLUME_11_ISSUE_11/IJM_11_11_136.pdf.\n↑ "Dibrugarh marks 210th foundation day of SBI". The Assam Tribune. 15 Sept 2010. https://assamtribune.com/dibrugarh-marks-210th-foundation-day-of-sbi। আহৰণ কৰা হৈছে: 22 June 2022.\n↑ (চৌধুৰী ১৯৭৮:৫৭)\n↑ (চৌধুৰী ১৯৭৮:৬৬)\n↑ (Barua 1994:128)\n↑ (ভৰালী ২০০১:১৫৬)\n↑ 15.0 15.1 15.2 15.3 হাজৰিকা, দীপাঙ্ক (20 July 2021). "ৰাধাগোবিন্দ বৰুৱা: সপোনক সাকাৰ ৰূপ দিয়া এক বৰ্ণিল যাত্ৰা". নীলা চৰাই. https://nilacharai.com/radha-govinda-baruah-pioneer-assamese-entrepreneur-of-assam/। আহৰণ কৰা হৈছে: 23 June 2022.\n↑ (ভৰালী ২০০১:১৫৮)\n↑ অধ্যাপক অতুল চন্দ্ৰ হাজৰিকাই লিখাৰ দৰে: ৰাধাগোবিন্দ বৰুৱাই প্ৰথমবাৰ গুৱাহাটীৰ লতাশিল পথাৰত বিহুতলী পাতি গাঁৱৰ বিহুক নগৰলৈ আদৰি আনিলে। পুৰণি বিহুক নতুন ৰূপত সজাই-পৰাই তুইলে।...আজিকালি অৱশ্যে নগৰীয়া বিহুত কিছু আৱৰ্জনা আৰু অনিয়ম সোমাইছে। সেইটো ৰাধাগোবিন্দ বৰুৱাৰ দোষ নহয়।(চৌধুৰী ১৯৭৮:৯)\n↑ Talukdar, Mrinal (12 April 2019). "Bihu & creation of Assamese sub-nationalism". লেখক ইছমাইল হোছেইনৰ মতে লতাশিলত আয়োজিত বিহু অসমৰ দ্বাদশ মঞ্চ বিহুহে আৰু ১৯১৮ চনতে শিৱসাগৰত প্ৰথমখন মঞ্চ বিহু পতা হৈছিল।. EastMojo. https://www.eastmojo.com/news/2019/04/12/bihu-creation-of-assamese-sub-nationalism/। আহৰণ কৰা হৈছে: 23 June 2022.\n↑ (চৌধুৰী ১৯৭৮:২০৫)\n↑ (চৌধুৰী ১৯৭৮:৮৭)\n↑ (হাজৰিকা ১৯৬৭:৩৪১)\n↑ (হাজৰিকা ১৯৬৭:৩৫৪)\n↑ (বৰ্মন ১৯৯২:২৫২)\n↑ (চৌধুৰী ১৯৭৮:১০)\n↑ (চৌধুৰী ১৯৭৮:২৩৭)\n↑ "CM names awards after RG Baruah". The Telegraph. 17 Oct 2005. https://www.telegraphindia.com/north-east/cm-names-awards-after-rg-baruah/cid/849496। আহৰণ কৰা হৈছে: 24 June 2022.\n↑ "Bronze medalist in Tokyo Olympics Lovlina Borgohain named Best Sportsperson by ASJA". The Sentinel.2January 2022. https://www.sentinelassam.com/north-east-india-news/local-sports/bronze-medalist-in-tokyo-olympics-lovlina-borgohain-named-best-sportsperson-by-asja-571071। আহৰণ কৰা হৈছে: 24 June 2022.\n↑ "Sahityarathi award for RG Baruah, Tribune group". The Assam Tribune. 15 Sept 2010. https://assamtribune.com/sahityarathi-award-for-rg-baruah-tribune-group। আহৰণ কৰা হৈছে: 24 June 2022.\nPhukan, Mitra (2004), R G Baruah: the architect of modern Assam, Sahitya prakash, Guwahati\nচৌধুৰী, নিৰোদ (১৯৭৮), ৰাধাগোবিন্দ বৰুৱা, সাহিত্য প্ৰকাশ, গুৱাহাটী\nভৰালী, হেমন্ত কুমাৰ (২০০১), এহেজাৰ বছৰৰ এশগৰাকী অসমীয়া (দ্বিতীয় খণ্ড), চিত্ৰলেখা পাব্লিকেশ্বনচ্, গুৱাহাটী\nহাজৰিকা, অতুল চন্দ্ৰ (১৯৬৭), মঞ্চলেখা, জোনাকী প্ৰকাশ, গুৱাহাটী\nবৰ্মন, শিৱনাথ (২০০১), অসমীয়া জীৱনী অভিধান, চ'ফিয়া প্ৰেছ এণ্ড পাব্লিচাৰ্ছ, গুৱাহাটী\nBarua, Deepali (1994), Urban History of India, Mittal Publications, New Delhi\nR G Barua: Pioneer of cultural renaissance of Assam (Speech delivered at the function on the eve of installation of statue of R. G. Barua at R. G. Barua park, Dibrugarh, 27-07-2010.)\n"https://as.wikipedia.org/w/index.php?title=ৰাধাগোবিন্দ_বৰুৱা&oldid=325518"ৰ পৰা অনা হৈছে\nশেষ সম্পাদনা কৰা হৈছে 27 June 2022 তাৰিখে 06:13 বজাত\nএই পৃষ্ঠাখন ২৭ জুন, ২০২২ তাৰিখে ১১:৪৩ বজাত অন্তিম সংশোধন কৰা হৈছিল।


সৰু-পকমৌ - অসমীয়া ৱিকিপিডিয়া\nপকমৌ (ইংৰাজী: Black night shade, বৈজ্ঞানিক নাম: Solanum nigrum) হৈছে Solanum গোত্ৰৰ অন্তৰ্ভুক্ত এবিধ উদ্ভিদৰ প্ৰজাতি। ইয়াক স্থানীয়ভাৱে লাচকচি, লাটকচু বা পিচকাটি বুলিও কোৱা হয়। এই উদ্ভিদক সংস্কৃতত কাকামাচি বা কাকমাচি, নেপালীত কালবিহি, তাই আহোম ভাষাত ফাক টেন নামেৰে জনা যায়। পকমৌৰ বৈজ্ঞানিক নাম Solanum nigrum। পৰিয়াল - Solanaceae। পকমৌ ইউৰেছিয়াত স্থানীয়ভাৱে পোৱা যায়। এই উদ্ভিদবিধ আমেৰিকা, অষ্ট্ৰেলিয়া আৰু দক্ষিণ আফ্ৰিকাত নতুনকৈ স্থাপন কৰা হৈছে।\nপ্ৰজাতি: S. nigrum\n5 ঔষধি গুণ\n6 বংশ বৃদ্ধি\n7 আলোকচিত্ৰৰ ভঁৰাল\nপকমৌ দুই প্ৰকাৰৰ। এটাৰ পাত আৰু কাণ্ড কজলা বৰণৰ। আনটোৰ বগা। কাণ্ড আৰু শাখা উভয়ৰে মিহি আৰু কোমল। দুয়োটাৰে ফুল বগা। ফুল ১.৫ - ২.০ চেণ্টিমিটাৰ ব্যাসৰ।\nপকমৌ একবৰ্ষজীৱী, থিয় কোমল উদ্ভিদ। গছজোপা ১ মিটাৰলৈকে ওখ হ'ব পাৰে। ইয়াৰ গুৰিৰ পৰাই ভিন্নমুখী শাখাসমূহ ওলাই গছজোপা দেখাত জোপোহা হৈ পৰে। পাত অকলশৰীয়া, দুয়ো পিঠি মিহি, ঠাৰিযুক্ত, আগ অংশ জোঙা, ২.৫ - ১৩ চেণ্টিমিটাৰ দীঘল, ১.২ - ৫.০ চেণ্টিমিটাৰ বহল। পাতল আকৃতি ডিম্বাকৃতিৰ, আয়তাকাৰ বা উপবৃত্তাকাৰ হয় আৰু কাষ ঢৌ খেলোৱা। কাণ্ড আৰু শাখা উভয়ৰে মিহি আৰু কোমল। দুয়োটাৰে ফুল বগা। ফুল ১.৫ - ২.০ চেণ্টিমিটাৰ ব্যাসৰ।\nপকমৌ পশ্চিম আফ্ৰিকাৰ দেশীয় গছ যদিও ভাৰতৰ প্ৰায়বোৰ ঠাইতে বৰ্তমান পোৱা যায়। ই এবিধ সাধাৰণ বনশাক। সমগ্ৰ ভাৰতবৰ্ষত ২,১০০ মিটাৰ উচ্চতালৈ এই উদ্ভিদ পোৱা যায়। খৰালিকালত এই বনশাক য'তে ত'তে বিশেষকৈ শাকনিবাৰীত গজি উঠা দেখিবলৈ পোৱা যায়। সাধাৰণতে শুকান অঞ্চলত এই উদ্ভিদ বেছিকৈ দেখা যায়।\nপকমৌৰ পাতত ৰাইব'ফ্লেবিন, নিক'টিনিক এচিড আৰু ভিটামিন-চি প্ৰচুৰ পৰিমাণে পোৱা যায়। ইয়াৰ উপৰিও পাতত বিটা কেৰ'টিন আৰু চাইট্ৰিক এচিডো পোৱা যায়। এই বনশাক ভাজি খাবলৈ ভাল। পাতত মৃদু তিতা ভাব থাকে যদিও ৰন্ধাৰ পাছত তিতা ভাব প্ৰায়েই নাথাকে। ইয়াৰ টেঙা জোল ৰান্ধি খাবলৈ ভাল। সিদ্ধ কৰিও এই বনশাক খাব পাৰি। গৰু বিহুৰ দিনা এশ এবিধ শাকৰ লগত এই বনশাক মিহলোৱা হয়। শাক হিচাপে খাৱৰ বাবে ফুল ফুলাৰ আগতেই নিৰ্বাচন কৰিব লাগে। খাবৰ বাবে সাধাৰণতে কুমলীয়া পাত আৰু আগ বাচি লোৱা হয়। ই মূল্যবান হৃদযন্ত্ৰৰ টনিক হিচাপে কামত দিয়ে। গছজোপা গৰু-ছাগলীয়ে নাখায়। পকা ফল কোনো চৰায়ে খোৱা দেখা নাযায়।\nপকমৌৰ খাদ্যমূল্য হ'ল (প্ৰতি ১০০গ্ৰামত)\nজলীয় বাষ্প ৮২.১%\nখনিজ দ্ৰব্য ২.১%\nএই উদ্ভিদত পোৱা খনিজ পদাৰ্থ আৰু ভিটামিনবোৰ হ'ল কেলচিয়াম, ফছফৰাছ, লো, ৰাইব'ফ্লেভিন, নিয়াচিন আৰু ভিটামিন চি। ইয়াৰ কেলৰি ৮৮।\nপকমৌৰ আঞ্জা ৰান্ধি খালে জ্বৰ, গ্ৰহণী, পেটৰ অসুখ, পেটফুলা, পেটৰ বিষ, চকুৰ অসুখত উপকাৰ পোৱা যায়। এই আঞ্জাই মূল ক্ষৰণ (secretion) আৰু বৃদ্ধিকাৰক ৰূপেও ক্ৰিয়া কৰে। ড্ৰপচি ৰোগীৰ বাবে ই এবিধ উত্তম বনৌষধি শাক। উতলোৱা ৰস বা শাক উভয় ধৰণে এই ৰোগৰ চিকিৎসাত ব্যৱহাৰ কৰিব পাৰি। ই শক্তিবৰ্ধকৰূপেও ক্ৰিয়া কৰে। জলাতংক ৰোগ, লিভাৰ বৃদ্ধি, কেচুমুৰীয়া ৰোগতো এই বনশাক উপকাৰী। বৃক্কজনিত ৰোগত পকমৌৰ শিপা জালুকৰ লগত উতলাই খোৱা হয়। পকমৌৰ শিপা বায়ু নি:সাৰক হিচাপেও প্ৰয়োগ হয়। তদুপৰি ই দাঁতৰ বিষ আৰু কৃমিনাশক ৰূপেও কাৰ্য কৰে। শিপাৰ ৰস মৌজোলৰ লগত খালে হুপিং কাঁহ ভাল হয়। পাতৰ ৰস আদাৰ ৰসৰ লগত খালে বমি বন্ধ হয়। পাতৰ ৰস পিহি খৰ-খজুৱতিত সানিলে ভাল ফল পোৱা যায়। এই ঔষধ ঘামচি আৰু বিষাক্ত পোকে বিন্ধা ঠাইত লগালে ভাল হয়। কটা-ছিঙাত এই ঔষধে এণ্টিছেপটিকৰূপে কামত দিয়ে। গ্ৰহণী ৰোগত আঞ্জা হিচাপে এই বনশাক উত্তম পথ্য হিচাপে ব্যৱহৃত হয়। ই হজম শক্তি বৃদ্ধি কৰে আৰু অৰুচি নাইকিয়া কৰাত সহায় কৰে। ফল ঔষধ হিচাপে ব্যৱহাৰ হয়। ফলবোৰ বলকাৰক তথা জুলাপ হিচাপে খাব পাৰি। ভোক বৃদ্ধিতো ফলে সহায় কৰে। চৰ্মৰোগ - যেনে বেচু, শালমইনা হ'লে পাত আৰু কাণ্ডৰ ৰস সেই ঠাইত সানিব লাগে। শৰীৰৰ কোনো অংশত হোৱা বিষ, ফুলি উঠা, জ্বালা-পোৰা কৰাত পাতৰ প্ৰলেপ সানিব লাগে। চোম পৰিলে কেঁচা ফলৰ প্ৰলেপ সেই ঠাইত সানিব লাগে।\nবংশ বৃদ্ধিসম্পাদনা কৰক\nবীজৰ জৰিয়তে এই উদ্ভিদৰ বংশ বিস্তাৰ হয়।\n↑ 1.0 1.1 1.2 1.3 1.4 ড॰ অন্নজ্যোতি গগৈ (জুন-জুলাই ২০০৬). "খাদ্য আৰু ঔষধ হিচাপে ( লাচকচি বা পকমৌ )". বিজ্ঞান জেউতি খণ্ড ৪১ (১ম সংখ্যা): পৃষ্ঠা ২৩-২৪.\n↑ Mohy-ud-dint, A., Khan, Z., Ahmad, M., Kashmiri, M.A., Chemotaxonomic value of alkaloids in Solanum nigrum complex, Pakistan Journal of Botany, 42(1): 653-660, 2010.\n"https://as.wikipedia.org/w/index.php?title=সৰু-পকমৌ&oldid=279965"ৰ পৰা অনা হৈছে\nশেষ সম্পাদনা কৰা হৈছে 1 June 2021 তাৰিখে 05:30 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=35766।\nএই পৃষ্ঠাখন ০১ জুন, ২০২১ তাৰিখে ১১:০০ বজাত অন্তিম সংশোধন কৰা হৈছিল।


অসমৰ ৮ লাখ কৃষকে কিয় ঘূৰাই দিব লাগিব ৫৫৪ কৌটি টকা ? - The Cross Current\nশেহতীয়াকৈ অসম আন এক অবাঞ্চিত অভিলেখৰ গৰাকী হৈছে ৷ ভুৱা কৃষকৰ পৰিসংখ্যাত দেশৰ ভিতৰতে শীৰ্ষত আছে অসম ৷ এই তথ্য সদনত দাঙি ধৰিছে খোদ কেন্দ্ৰীয় কৃষিমন্ত্ৰী নৰেন্দ্ৰ সিং টোমৰে ৷\nমঙলবাৰে সদনত কেন্দ্ৰীয় কৃষিমন্ত্ৰীগৰাকীক সোধা হৈছিল যে পি এম কিষাণ আঁচনিৰ অধীনত দেশত কিমান ভুৱা কৃষকে চৰকাৰী অনুদান লাভ কৰিছে ৷ উত্তৰত কৃষিমন্ত্ৰী নৰেন্দ্ৰ সিঙ টোমৰে যি উত্তৰ দাঙি ধৰিলে , সেয়া দেখাৰ পাছত আপোনাৰো নিশ্চয় চকু কপালত উঠিব ৷ কিয়নো পি এম কিষাণ আঁচনিৰ অধীনত ধন লাভ কৰা অযোগ্য কৃষকৰ সংখ্যা দেশৰ ভিতৰতে অসমত সৰ্বাধিক।এতিয়া এই ভুৱা কৃষকসকলৰ পৰা ধন ঘূৰাই নিয়াৰ ব্যৱস্থা গ্ৰহণ কৰিছে কেন্দ্ৰীয় চৰকাৰে ৷ কেন্দ্ৰীয় কৃষিমন্ত্ৰী নৰেন্দ্ৰ সিং টোমৰৰ মন্তব্য অনুসৰি দেশৰ ৪২.১৭ লাখ ভুৱা অযোগ্য কৃষকৰ পৰা পি এম কৃষাণ আঁচনিৰ ২৯৯২ কৌটি টকা ঘূৰাই লোৱা হ’ব।ইয়াৰ ভিতৰত আছে অসমৰ ৮ লক্ষাধিক কৃষক ৷ এই সংখ্যা দেশৰ ভিতৰত সৰ্বাধিক। যাৰ বাবে অসমৰ মুঠ ৮ লাখ ৩৫ হাজাৰ ২৬৮ গৰাকী অযোগ্য কৃষকৰ পৰা ৫৫৪ কোটি টকা চৰকাৰে ঘূৰাই লোৱাৰ প্ৰস্তুতি চলাইছে । অসমৰ পাছতে অযোগ্য কৃষকৰ ক্ষেত্ৰত দ্বিতীয় আৰু তৃতীয় স্থানত আছে তামিলনাডু আৰু পঞ্জাৱ।\nতামিলনাডুৰ ৭.২২ লাখ অযোগ্য কৃষকৰ পৰা চৰকাৰে ৩৪০ কোটি টকা আৰু পঞ্জাৱৰ ৫.৬২ লাখ অযোগ্য কৃষকৰ ৪৩৭ কোটি টকা ঘূৰাই লব। মহাৰাষ্ট্ৰত ৪.৪৫ লাখ অযোগ্য কৃষকৰ পৰা ৩৫৮ কোটি, উত্তৰ প্ৰদেশৰ ২.৬৫ লাখ অযোগ্য কৃষকৰ পৰা ২৫৮ কোটি, গুজৰাটৰ ২.৩৬ লাখ অযোগ্য কৃষকৰ পৰা ২২০ কোটি টকা কেন্দ্ৰীয় চৰকাৰে ঘূৰাই লব বুলি প্ৰকাশ কৰিছে কৃষিমন্ত্ৰী নৰেন্দ্ৰ সিং টোমৰে।\nছিক্কিমত দেশৰ ভিতৰতে আটাইতকৈ কম সংখ্যক অযোগ্য কৃষক আছে। ছিক্কিমত মাত্ৰ এজন অযোগ্য কৃষকে পি এম কৃষাণ আঁচনিৰ ধন লাভ কৰিছে। উল্লেখ্য যে , পি এম কিষাণ আঁচনিৰ জড়িয়তে দেশৰ কৃষকসকলে তিনিটা কিস্তিত বছৰি ৬০০০ টকাকৈ লাভ কৰি আহিছে।কৃষকৰ একাউন্টত ধন জমা হোৱাৰ পাছত হিতাধিকাৰীৰ নথিপত্ৰ পৰীক্ষা কৰোতে বৃহৎ সংখ্যক ভুৱা বা অযোগ্য কৃষকে পি এম কৃষাণ আঁচনিৰ ধন লাভ কৰিছে বুলি জানিব পৰা গৈছে।\nএতিয়া প্ৰশ্ন হয় – এনে ভুৱা কৃষক আৰু দুৰ্নীতিগ্ৰস্ত বিষয়াৰ বাবেই দেশত প্ৰকৃত কৃষকসকল বঞ্চিত হ’বলগীয়া হৈছে নেকি? অসমত কাৰ ভুলৰ বাবে দেশৰ ভিতৰতে সৰ্বাধিক সংখ্যক ভুৱা বা অযোগ্য কৃষকে পি এম কৃষাণ আঁচনিৰ ধন লাভ কৰিলে? দেশবাসীৰ আগত লজ্জানত হোৱাকৈ অভিলেখ সৃষ্টি কৰা অসমৰ কৃষি বিভাগে এতিয়া পৰ্যাপ্ত ব্যৱস্থা লবনে? নে ছছিয়েল মিডিয়াত পথাৰৰ ফটো আপলোড কৰিয়েই দায়িত্ব সামৰিব বিয়াগোম বিভাগটোৰ মন্ত্ৰী-আমোলাই?


ৰুণমীৰ “আজব প্ৰেম” - Hourly Times\nNovember 16, 2019000 1 min3yrs 98\nগীতাৰ্থ উচ্চত্বৰ মাধ্যমিকৰ বিজ্ঞান শাখাৰ প্ৰথম বৰ্ষৰ ছাত্ৰ আৰু গায়ত্ৰী অষ্টম শ্ৰেণীৰ ছাত্ৰী । দুয়ো মেধাসম্পন্ন । গীতাৰ্থই গায়ত্ৰীক প্ৰেমৰ প্ৰস্তাৱ আগবঢ়াইছিল কিন্তু গায়ত্ৰীয়ে সেই প্ৰস্তাৱ গ্ৰহণ কৰা নাছিল । ক্ৰমান্বয়ে দিন বাগৰিল গায়ত্ৰী নৱম শ্ৰেণীলৈ আৰু সি উচ্চত্বৰ মাধ্যমিক দ্বিতীয় বৰ্ষলৈ উত্তীৰ্ণ হ’ল । গীতাৰ্থই ক’লেজলৈ যাওঁতে গায়ত্ৰীহঁতৰ ঘৰৰ ফালে চাই যায় একমাত্ৰ তাইক দেখাৰ আশাতেই । তাই ও সি অহাৰ সময়ত তালৈ অপেক্ষা কৰে । এনেদৰেই যেন আৰম্ভ হৈছিল দুয়োৰে মধুৰ প্ৰেম । তেওঁলোকে ইজনে সিজনক বহুত ভাল পায় । লাহে লাহে দুয়ো দুয়োকে এদিন নেদেখিলেই এবছৰ যেন লগা হ’ল । প্ৰেম গভীৰ হৈছিল । গায়ত্ৰীয়ে গীতাৰ্থক নিজতকৈয়ো বেছি বিশ্বাস কৰিছিল । কথা হৈছিল দুয়োৰে মাজত জীৱনৰ অন্তিম মুহূৰ্ত পৰ্যন্ত দুয়ো দুয়োৰে কাষত থকাৰ । গীতাৰ্থৰ প্ৰতিটো সুখ-দুখত গায়ত্ৰীয়ে অক্সিজেনৰ দৰে লগ দিছিল । কিমান যে কথা পাতিছিল সিহঁতে ! কিমান যে সপোন দেখিছিল গায়ত্ৰীয়ে নিৰৱে ! গীতাৰ্থৰ নামতেই তাই সৃষ্টি কৰিছিল সিহঁতৰ প্ৰেমৰ পৃথিৱী । সি মেছেজ বা ফোন প্ৰথমে নকৰিলেই তাই মুখ ফুলাইছিল । সি তাইক নেদেখা পৰ্যন্ত গায়ত্ৰীহঁতৰ ঘৰৰ পিছফালে থকা পুলত বহি বালিৰে G বুলি লেখি বহুত সময় পাৰ কৰিছিল । গীতাৰ্থৰ খং উঠিলে তাই সৰু ছোৱালীৰ দৰে হৈ তাৰ ঠেহ ভাঙিছিল । বছৰ বাগৰি যোৱাৰ পাছত সি চহৰৰ ক’লেজত পঢ়িবলৈ ল’লে আৰু তাইও ঘৰৰ ওচৰৰে ক’লেজ এখনত পঢ়িবলৈ আৰম্ভ কৰিলে । নিষ্ঠুৰ সময়ে বিষাদৰ এটা টোপোলা তাই লৈ চটিয়াই দিছিল । যিটো বিষাদ গীতাৰ্থই তাইক দিব বুলি কল্পনাও কৰিব পৰা নাছিল । তাইৰ বিশ্বাস ভংগ কৰি , সপোনবোৰ ভাঙিয়েই সি আঁতৰি গৈছিল নি:শব্দে । ইমানৰ পিছতো আত্মাবিশ্বাস হেৰাবলৈ দিয়া নাই তাই । বিলাসীতাত মুগ্ধ হোৱা নাই তাইৰ সপোন । হৃদয়েৰে সেয়ে আজিও বিচাৰে তাই ‘গীতাৰ্থৰ জয় হওঁক । তাৰ সকলো সপোন বাস্তৱায়িত হওক ।


adip-phukan-criticized-himanta-biswa-sarma-and-badruddin-ajmal-tv-rahul-skd– News18 assam\n‘আজমলে ৰাজনীতি এৰি ব্যৱসায় কৰক, ৰাজনীতি ব্যৱসায় নহয়’ – কিয় ক’লে অদীপ ফুকনে?\nবদৰুদ্দিন আজমলক সমালোচনা কৰি অদীপ ফুকনে কয় যে আজমলে ৰাজনীতি এৰি ব্যৱসায় কৰক।\nLast Updated : November 10, 2020, 17:35 IST\nব্ৰহ্মপুত্ৰৰ উপত্যকাৰ পিছত এইবাৰ বৰাকত আৰম্ভ হৈছে অসম জাতীয় পৰিষদৰ কমিটী গঠনে প্ৰক্ৰিয়া। আজি হাইলাকান্দিস্থিত স্থানীয় ৰবীন্দ্ৰ ভবনত অনুষ্টিত হয় অসম জাতীয় পৰিষদৰ কমিটী গঠন সভা আৰু এই সভাত মুখ্য অতিথি হিচাপে উপস্থিত আছিল দলৰ মুখ্য আহ্বায়ক অদীপ কুমাৰ ফুকন। তেওঁৰ উপস্থিতিত অসম জাতীয় পৰিষদৰ হাইলাকান্দি জিলা আহ্বায়ক কমিটী গঠন কৰা হয় লগতে প্ৰায় ৫ শতাধিক লোকে আজি যোগদান কৰিছে অসম জাতীয় পৰিষদত।\n২০২১ নিৰ্বাচনত দলৰ পৰা বৰাক উপত্যকাৰ ১৫খন আসনত প্ৰাৰ্থিত্ব প্ৰদান কৰিব আৰু বৰাক উপত্যকাত ১৫ৰ ভিতৰত ৫খন আসনত জয়লাভ কৰিব বুলি আশাবাদী দলৰ শীৰ্ষ নেতৃত্ব।\nবদৰুদ্দিন আজমলক সমালোচনা কৰি অদীপ ফুকনে কয় যে আজমলে ৰাজনীতি এৰি ব্যৱসায় কৰক। কাৰণ ৰাজনীতি ব্যৱসায়ৰ স্থান নহয় যে AIUDF দলৰ পৰা নিৰ্বাচন খেলিলে ১০ কোটি টকা দি টিকট ক্ৰয় কৰি নিৰ্বাচন খেলিব। পিছত তেনেহলে কেনেকৈ কৰিব সমষ্টি উন্নয়ন। তাতকৈ ভাল অজমলে ব্যৱসায় কৰক।\nঅসম–মিজোৰাম সীমান্তৰ সীমা বিবাদ সন্দৰ্ভত অদীপ ফুকনে কয় যে চৰকাৰে নিজ ইচ্ছাৰে এই সীমান্ত সমস্যা জিয়াই ৰাখিছে। নিৰ্বাচন আহিলে এই সীমান্তৰ সমস্যা আহে আৰু তাৰ পিছত আকৌ কিছুদিনৰ বাবে এইটো সমস্যা সমাধান হয়। নেডাৰ আহ্বায়ক হিচাপে হিমন্ত বিশ্ব শৰ্মাই এইক্ষেত্ৰত গুৰুত্ব প্ৰদান কৰিব লাগিছিল বুলি কয় ফুকনে। তেওঁ কয় যে হিমন্ত বিশ্ব শৰ্মাই মিজোৰামত চৰকাৰৰ গঠন কৰিব পাৰে, কিন্তু মিজোৰামৰ লগত আলোচনা কৰি এই সীমা সমস্যা সমাধান কৰিব নোৱাৰে নেকি? যদিহে অসম জাতীয় পৰিষদ দলৰ চৰকাৰ আহে তেনেহ’লে প্ৰথমে এই সীমা সমস্যা সমাধান কৰিব বুলিও কয় অদীপ ফুকনে।\nFirst published: November 10, 2020, 17:32 IST\nAdip Kumar PhukanAJPassamBadruddin AjmalHimanta Biswa Sarma